
Argument 


E straniu felul în care te așezi uneori în albia timpului. 
E la fel de stranie schimbarea de decor a filmului căruia 
te ambiţionezi să-i scrii scenariul și să-i iscăleşti regia. 

Când m-am gândit pentru prima dată la o carte 
în care să explic, prin câteva gesturi făcute în public, 
o serie de metehne ale semenilor noștri și, prin extensie, 
ale societăţii în care ne ducem zilele, nu aveam de 
unde să ştiu că destinul celor prezentaţi în carte avea 
să se schimbe atât de spectaculos. 

Când am început să adun materialul pentru Romå- 
nia în 7 gesturi, loan Becali circula liber prin fotbal şi 
prin viață, Mihai Stoica la fel, Corneliu Vadim Tudor 
trăia, iar Ion Iliescu era încă departe de punerea sub 
acuzare pentru comiterea de infracţiuni împotriva 
umanității. 

Când am terminat documentarea, lucrurile se schim- 
baseră atât de urât pentru o parte din personajele cărţii, 
încât m-am întrebat dacă nu cumva s-ar cuveni să 

renunţ, spre a nu fi bănuit că vreau să jubilez în dreptul 
unei celule sau al unui mormânt. 

Când am scris primul rând al primului capitol, 
nu-mi închipuiam că soarta le poate oferi muritorilor 
basculări atât de acrobatice. 

Şi atunci? Ar fi trebuit să mă repliez? Să-mi arunc 
ideea la coș și să mă apuc de altceva? Nu cred. Fiindcă 
aici, în rândurile acestei cărți, nu e vorba de persoane, 
ci de ceea ce trădează comportamentul lor public: aco- 
modarea, delimitarea strategică de un trecut care com- 
promite, demagogia și gargara patriotardă, trecerea 
dintr-o tabără în alta la momentul oportun, amnezia 
conjuncturală, tehnica mistificării, minciuna ca modus 
operandi, conştiinţa impunităţii, comerţul cu drame, 
mârlănia cu ifos, pamfletul folosit ca alibi pentru înju- 
rături, lașitatea păzită de bodyguarzi etc. Persoanele 
care au comis aceste gesturi se bucură de notorietate 
şi îşi duc (sau și-au dus) o bună parte din viaţă în ochiul 
public. Indiferent dacă vin din politică, mass-media 
sau sport, ele pot fi preluate ca modele. Multiplicare 
în pliurile societăţii, refăcute în microuniversul unei 
scări de bloc, al unei întreprinderi private, al unei şcoli. 
Or, când modelul e un mistificator, un delincvent 
sau un bolșevic, consecinţele nu pot fi decât gravisime. 
Mai cu seamă într-o ţară unde încă există oameni 
care deplâng dispariţia comunismului, a lui Nicolae 
Ceauşescu și a pedepsei capitale. O ţară al cărei ani- 

mal emblematic tinde să fie, dacă n-o fi ajuns deja, 
rechinocerul. 

Am ales cele șapte gesturi de pe o listă lungă. De 
ce m-am oprit asupra lor? Pentru că mi s-a părut că 
au, mai mult decât altele, forţă de sugestie şi valoare 
de simbol. Nici unul dintre ele nu-l priveşte doar pe 
cel care l-a comis. Fiecare este exponentul unei clase, 
al unei categorii, al unui tip de-a gândi (sau de-a per- 
verti gândirea). Dincolo de epitetele care ne vin în 
minte când parcurgem cartea gest cu gest — fripturist, 
lichea, criminal, cinic, mizerabil, laş sau mojic — trebuie 
să stea îngrijorarea legată de viteza de dispersie a aces- 
tor comportamente. Un șef de partid care bruschează, 
scuipă și înjură femei ştiindu-se filmat poate face 
prozeliți în toate straturile şi segmentele populaţiei. 
Un manager de club sportiv care-i îndeasă pumni 
unui suporter poate provoca avalanșe ale violenței nu 
doar pe stadioane. Un ziarist care, după ce mistifică 
şi manipulează ani la rând, trece la catedră și predă 
cursuri de jurnalism cariază generaţii întregi de viitori 
componenți ai breslei. 

Tată de ce am ales aceste gesturi și nu pe altele. După 
cum am spus, ar fi existat și alte opţiuni. Să ne gândim, 
de pildă, la felul cum s-a aruncat tehnicianul Adrian 
Sobaru de la balcon într-o ședință a parlamentului. 
Sau la protestul lui Isaia Faur, care l-a stropit cu cer- 
ncală pe Emil Constantinescu pe când acesta din urmă 
era preşedintele ţării. Sau la atâtea şi atâtea alte gesturi 

şocante în imediat, dar fără ecou și tâlc. Gesturile asu- 
pra cărora m-am oprit nu numai că-l privesc pe fiecare 
dintre noi şi pe toți laolaltă, dar au produs pagube 
(uneori) ireparabile. Ajunge să ne gândim, pentru edi- 
ficare, la comportamentul lui Ion Iliescu. 

E de presupus că unii se vor întreba de ce nu m-am 
oprit şi asupra unor gesturi onorante și nobile, care 
exaltă şi confirmă graţia binelui. De ce să scriu despre 
scuipatul lui loan Becali şi nu despre iniţiativa unui 
ONG de-a curăța parcurile bucureştene de ambalaje? 
De ce mi-am fixat atenţia asupra minciunilor scanda- 
loase ale lui Cornelius Roşiianu, când aș fi putut să 
prezint voluntariatul studenţilor la Medicină pe ambu- 
lanţele SMURD-ului? De ce Mihai Tatulici şi nu un 
generos care dotează trei spitale pe banii lui fără să ceară 
nimic în schimb? În fond şi la urma urmelor, nu cumva 
nu-mi place România? Și de ce, mă rog? Ce am cu ea? 
Ce rău mi-a făcut? Aud? 

Cum am spus în zeci de situaţii, îmi place la nebu- 
nie România. Ori de câte ori fac testul identificării şi 
apartenenţei, îl trec fără emoții. Aici e locul meu. Îi 
aparțin și, într-o măsură infimă, îmi aparţine. Nu mă 
văd trăind altundeva pe lume (cu condiţia să pot pleca 
din când în când în Toscana, la Roma, în Provence 
sau în Périgord) şi nu cred că aș putea să ofer şi să pri- 
mesc în alt loc ceea ce ofer și primesc aici. România 
e purtătoare de farmec și mister, exercită fascinaţie și 
atrage în continuare musafiri care nu-i văd doar hainele 
ponosite, ci şi trăsăturile frumoase. 

Atâta doar că, de câteva decenii încoace, România — 
o ştim, am auzit-o de multe ori — e bolnavă. Organis- 
mul ei altădată robust s-a cam șubrezit. Sistemul de 
generare a anticorpilor a început să dea rateuri. Iar unde 
apare un bolnav apare, de obicei, și un medic. Cred 
că fiecare dintre cei care ţin cu adevărat la ţara lor 
(numească-se ea Irlanda, Uzbekistan, Turcia, Româ- 
nia sau Chile) datorează un soi de sinceritate dureroasă 
locului unde se naște. lar asta se face fără mândrie 
găunoasă și lozinci din care gâlgâie ipocrizia. Un om 
întreg la minte vrea ca ţara lui să se prezinte din ce în 
ce mai armonios și să fie din ce în ce mai sănătoasă. 
De aceea, ţine de buna lui alcătuire să pună lupa pe 
lucrurile care nu merg, pe mecanismele care se blo- 
chează sau se strică, pe impostori și nelegiuiţi. 

Când te doare ficatul şi mergi la control, nu te 
aştepţi ca medicul să-ţi admire fineţea degetelor, rotun- 
jimea umerilor sau conturul bicepşilor. Și nici acul 
de cravată sau pantofii de firmă. Te duci la control 
fiindcă e ceva în neregulă în corpul tău și vrei să rezolvi 
problema. România în 7 gesturi poate fi citită ca o fişă 
medicală în care figurează câteva maladii caracte- 
riologice. Atâta doar că scriitorul nu e medic și, prin 
urmare, nu poate decât să semnaleze neregulile. Spe- 
ranţa lui e că fiecare cititor va găsi leacul pe cont propriu, 
punându-și în joc discernământul și demnitatea. Cu 
cât o vor face mai mulți și mai repede, cu atât Româ- 
nici îi va fi mai bine. 


R.P. 


„Îşi trag palme, mă-nţelegi? 


Trăim la umbra lozincilor. Am făcut-o, o facem, o 
vom face. Găsim mereu o formulă de urnire în devăl- 
mășie, o turbină producătoare de energie ideologică 
pentru mase, o eoliană care împrăștie reflexe de turmă. 
Lozinca românească e sintetică și, de vreo trei decenii 
încoace, are ritm şi rimă. Exemple? Cu ghiotura. Au 
fost înainte de decembrie 1989- de la „Peste plai, peste 
pășune, / Ţării cât mai mult cărbune“ până la „Stima 
noastră şi mândria, / Ceauşescu-România“ — , au fost 
şi după: „Douăş unu, douăș doi, / Cine-a tras în noi?“, 
„Noi muncim, nu gândim“, „I-M-G-B / face ordine“, 
„Cu televizorul / aţi minţit poporul“, „Cine-a stat cinci 
ani la ruși / Nu poate gândi ca Bush“ etc. Ca paranteză 
şi fapt divers, e spectaculoasă bascularea lui Nicolae 
Ceauşescu din postura factotumului comunist-mesia- 
nic în cea a criminalului. Formulele de tipul „Ceauşes- 
cu-n tot ce face / Este omul pentru pace“ sau „Ceaușescu 
şi poporul / Apăra-vor viitorul“ au fost înlocuite de 

„Ceaușescu judecat / Pentru sângele vărsat“ sau — ecou 
al stadioanelor de fotbal — „Oleeee, ole, ole, oleeee, / 
Ceaușescu nu mai eeee!“. 

La sfârşitul lui decembrie 1989,când Mihai Tatulici 
i-a tras o palmă lui Nicu Ceaușescu, lozinca la modă 
era laconică şi nu avea rimă. Ea se rezuma la două 
cuvinte: „Fără violență“. Altfel spus, să fim drepţi, dar 
manieraţi. Fermi, dar blânzi. Verticali, dar pașnici. 
Această invitaţie la cumpătare a făcut mai mult rău 
decât bine, fără ca vreunul dintre arhitecții noilor com- 
portamente să se simtă incomodat de ricoşeurile și 
derapajele provocate. Era, să nu uităm, o societate a 
mesajelor esopice, în care de multe ori afirmaţiile se 
cereau traduse prin chiar opusul lor. În această logică, 
„avem de toate“ însemna de fapt „nu avem de nici 
unele“ — mai ales dacă vorbeai la un telefon despre care 
bănuiai că era ascultat. (Doar glasul străzii își permi- 
tea să fie mai îndrăzneţ şi să lanseze distihuri cu rimă 
ascunsă, din categoria „foaie verde şi-o sipică, / noi 
avem o leafă mare“ sau „frunză verde de dudău, / o 
s-o ducem și mai bine“.) Așa stând lucrurile, „Fără 
violență“ putea să devină, la rândul ei, o formulă vala- 
bilă doar cu semn schimbat și să însemne în realitate 
„Căpăcii-il“, 

Pe de altă parte, apelul la non-violenţă era un fel 
de-a întoarce obrazul celălalt. Populaţiei eliberate de 
sub Ceauşescu i se recomanda să răspundă cu nobleţe 
celor care-o supuseseră decenii în şir unui tratament 

primitiv şi degradant. „Au fost jigodii cu voi? Fiţi nuferi 
cu ei.“ Sigur, nu toată lumea a vibrat la această mantră 
a generozităţii. Au existat politruci luaţi la scărmănat, 
secretari cu propaganda care s-au trezit cu maşinile 
arse și roţile tăiate, primăriţe care-au fugit deghizate 
în femei de serviciu, prim-secretari pe judeţ ameninţaţi 
cu linşarea. Însă au fost cazuri izolate. Cei mai mulți 
dintre români s-au mulţumit să afle despre împușcarea 
soţilor Ceaușescu și s-au declarat răcoriți. Ar fi intere- 
sant de ştiut câți dintre cei care au salutat cu chiote şi 
sticle de trascău execuţia de la Târgoviște suspină astăzi 
melancolic și declară cui stă să-i asculte că era mai bine 
când era mai rău, dar asta e deja altă discuţie. 

În al treilea rând, nu-i exclus ca „Fără violență“ să 
fi însemnat o tentativă de armonizare cu schimbările 
de sistem din alte ţări. Nicăieri în fostul lagăr comunist 
preluarea controlului nu se făcuse cu vărsare de sânge. 
Liderii roşii plecaseră din jilțurile puterii fără masacre, 
execuţii şi episoade de gherilă urbană. În Cehoslovacia 
exista amintirea Primăverii de la Praga, a Revoluţiei 
de Catifea şi a florilor pe care manifestanţii le înfip- 
seseră în puştile soldaţilor. România era datoare să 
contracareze cumva excesele din perioada 21—23lecem- 
brie 1989şi să arate că era, în fond, capabilă să dis- 
cearnă între justiţie şi răzbunarea sălbatică. Mai ales 
că Revoluţia Română era transmisă /ive în Europa, 
spre mirarea crescândă a unui public care nu pricepea 
de ce teroriștii atât de temuțţi ai lui Nicolae Ceaușescu 

nu izbuteau nici măcar să-l rănească uşor pe vreunul 
dintre cei aflaţi în balconul fostului Comitet Central 
şi îmbăiaţi în lumina reflectoarelor. Sau de ce mitra- 
lierele instalate pe blocurile din jurul Pieței Palatului 
nu uciseseră, cu toate rafalele lor, nici un om din cei 
două sute de mii strânși în piaţă. Se murise, da, dar 
nu în logica unei insurgenţe veritabile. Catifeaua revo- 
luţiei fusese muiată în sânge pe de o parte fiindcă așa 
prevedea scenariul, iar pe de alta din cauză că niște 
bieţi curioşi văzuseră din greşeală ceea ce nu aveau 
voie să vadă şi plătiseră. Cum însă ne aflăm în ţara 
unde glumele pot ţâşni și din răni, România, susţine 
Mircea Dinescu, a răspuns Revoluţiei de Catifea din 
Cehoslovacia prin Revoluţia de Telemea („Ne ştim 
de la brânză, dom Mircea, de la coada la brânză!“ i-ar 
fi strigat o gospodină poetului în văpaia acelor zile.) 
Ultima parte a lui decembrie 1989a fost plină de 
contradicții și răsuciri pentru Mihai Tatulici. Nici 
n-ar fi putut fi altfel, câtă vreme istoria se găsise să-și 
iasă din ţâţâni în cel mai prost moment cu putinţă 
pentru tânărul (pe atunci) om de televiziune. Progra- 
mul TV din acea perioadă stă mărturie despre forţa 
omagială a tatulismului. Conform ziarului Scânteia, 
Mihai Tatulici pregătise, tocmai pentru 22 decembrie 
1989,0 emisiune cu titlul Viața și opera tovarăşului 
Nicolae Ceaușescu, model de conduită socialistă. Ştim, 
fireşte, de la existenţialistul Dan Iosif că destinul fie- 
cărui om e marcat de soartă. Dar parcă soarta n-a lucrat 

nicăieri mai parșiv pentru compromiterea unui om 
care-și făcuse din enkomion temei, vocaţie și raison 
d tre. Ce ironie! Să trudeșşti atâtea zile la un delir al 
proslăvirii și să-ţi vină rândul să-l dai pe post tocmai 
când obiectul adoraţiei e alungat de la putere. Să ai 
ocazia să-l tămâiezi pe satrap cu trei zile înaintea Cră- 
ciunului şi s-o ratezi. Să obţii, prin efort susţinut, o 
catifelare a limbii aptă să înlesnească tuşeul anal per- 
fect şi să te vezi scos din program din cauza unei prăpă- 
dite de revoluţii (sau ce-o fi fost). Netrebnica asta de 
istorie! Nu se mai satură de farse! 

E timpul pentru o reevaluare a episodului. Sigur, 
cu un bemol la cheie, plasat de Mihai Tatulici însuși. 
Într-un interviu pentru ziarul Adevărul, acesta îşi 
aminteşte de rolul pe care l-a jucat în tragicomedia 
manipulării din decembrie 1989.Mihai Tatulici con- 
sumă destul detergent pentru înălbirea Televiziunii, 
cu tot cu slujbași, dar memoria nu poate fi driblată. 
Televiziunea Română, care se pregătea să se intituleze 
nemeritat Liberă, devenise, imediat după fuga lui 
Ceauşescu, o uzină de zvonuri alarmiste, a căror pro- 
pagare avea rostul de a-i ţine pe oameni fixaţi în case, 
în așa fel încât să nu se simtă împinși să vadă cu ochii 
lor lucrurile nefirești care le erau servite pe post de 
ştiri. Căci, se ştie, curiosity killed the cat. Teroriştii lui 
Nicolae Ceaușescu — orfani fără inimă, automate ale 
morţii, fanatici fideli mamei şi tatălui adoptiv din 
cabinetele 1 şi 2 — făceau vrute și nevrute, după cum 

poate vă amintiţi: puneau stăpânire pe reactorul de 
la Cernavodă, atacau baza militară de la Roșu, distru- 
geau instalaţiile de purificare a apei din Bucureşti, 
coborau pe funii din înalturi și trăgeau din orice pozi- 
ţie, amplasau încărcături de dinamită la metrou, se 
costumau în medici şi-i sugrumau pe răniții care ajun- 
geau la spitalele din centru etc. 

În ceea ce priveşte contribuţia lui Mihai Tatulici 
la buna desfășurare a puciului, ea constă, într-o primă 
fază, în aducerea de bileţele la o masă unde, în văzul 
lumii, Teodor Brateș (secondat discret de Victor 
Ionescu) le citește cu voce tare, se uită disperat la 
cameră și-n felul ăsta bagă spaima în teleprivitori. „Da, 
bineînţeles, am dus bileţelele — cu apa otrăvită, cu 
toate prostiile. Le duceam în studio și gata. O dată 
sau de două ori le-am dus. Treaba lor ce făceau cu ele, 
nici nu mă interesa ce făceau“, le confirmă, peste ani, 
Mihai Tatulici ziariştilor Cristian Delcea și Mihai 
Voinea. Şi ce mare lucru, în fond? Un stropşor de 
teamă, un dram de suspans, un piculeţ de psihoză. 
Atât. Să nu facem din ţânţar armăsar, ne invită Mihai 
Tatulici. Până la urmă, n-am fost acolo, nu știm ce 
vulcan era Televiziunea şi cum roiau pericolele în jurul 
vitejilor care se jucau de-a revoluţia în direct. 

E-adevărat, n-am fost toţi la Televiziune. Televiziu- 
nea, în schimb, a fost la toți. Şi le-a făcut cadou câteva 
imagini-document. Să le revedem, cu încetinitorul, 
ca să pricepem mai bine cum se poate sări dintr-o 

barcă în alta fără să-ţi pierzi echilibrul și fără să te uzi. 
Suntem pe data de 22 decembrie când, în studioul 4 
al Televiziunii Române, câţiva membri ai gărzilor 
patriotice îl înfăţişează ochiului public pe nimeni altul 
decât Nicu Ceaușescu. E neras, cu părul în dezordine 
şi cu sânge pe haine. Pare să fi scăpat recent dintr-o 
chelfăneală. Plimbă în jur privirea clasică a animalului 
hăituit, care-și dă seama că nu mai are scăpare. Vână- 
torii, mulți la număr, suplinesc deficitul strategic prin 
exces de furie. Încă n-au învăţat să se organizeze, dar 
pot oricând să-i tragă un glonţ în cap prăzii sau — şi 
mai rău — s-o dea pe mâna gloatei. 

Nicu Ceaușescu e o captură serioasă, un trofeu, iar 
arătarea lui la televizor, în seara de 22 decembrie, aţâță 
setea de revanșă a unui popor care încă nu ştie ce s-a 
întâmplat cu Nicolae și Elena. Amănuntele arestării 
lui ies la iveală după ani buni: revoluționarii au grijă 
întâi şi-ntâi să-l ușureze de un ceas din aur de aproape 
opt mii de dolari. La urcarea în autobuzul care trebuie 
să-l aducă, sub pază, la Televiziune, un necunoscut 
(ulterior Ceaușescu jr. avea să declare că totuși îl cunoș- 
tea) îl loveşte pe la spate cu un cuţit care e cât pe-aci 
să-i atingă intestinul subţire. La Televiziune, este 
preluat de căpitanul — ulterior amiralul — Emil „Cico“ 
Dumitrescu şi urcat la etajul unsprezece. Deși i se 
interzice să vorbească (Ion Iliescu e la curent cu virtu- 
tile tăcerii), răbufneşte când Teodor Brateș îl acuză 
în direct și-n văzul lumii că luase ostatici copii pentru 

a-şi asigura evadarea: „N-am luat, dom'le, nici un 
ostatic.“ Este ţinut sub pază până a doua zi dimineaţa 
la șapte, iar ofiţerul care se ocupă de el, un anume căpi- 
tan Chioreanu, are grijă să-l amenințe ori de câte ori 
aude focuri de armă: „Mă, te-omor, auzi? Te-omor!“ 
„Da-mpuşcă-mă naibii odată și gata!“ se stropşeşte la 
un moment dat prizonierul. 

Prezentarea unui asemenea trofeu cere o regie amplă. 
Zis şi regizat. Cu un minut înainte ca una dintre 
camerele TV să se oprească asupra lui Nicu Ceaușescu, 
Teodor Brateș, cu figura lui de ceasornicar la pensie, 
are un puseu de revoltă amestecată cu ironie și se 
adresează țării: „O clipă, o clipă, vă rugăm! Vedeţi 
cine este aici, în studio? Este prinţișorul moștenitor 
Nicu Ceaușescu. Cel care la recentul congres, la această 
parodie de congres, a cântat osanale tăticului și mămi- 
chii. Cu nerușinare, pur și simplu! Sigur, nu e cazul 
să ne vorbească. Am vrut doar să vă informăm că a 
fost prins. Şi că va fi supus judecății poporului.“ 

Stop. Să nu trecem atât de ușor peste Teodor Brateș. 
Omul merită câteva rânduri, fiindcă tot în câteva 
rânduri a schimbat macazul. Teodor Brateș recunoaște, 
la mulți ani după evenimente, că a intrat în emisie fiindcă 
„avea texte“ — o formulă ștrengăresc-echivocă din care 
se poate înţelege orice. Atunci însă, viața îl somează 
pe Brateş să demonstreze că e capabil de năpârlire con- 
juncturală. Iar Brateș demonstrează. Din tovarăș dârz 
şi bun combatant pe frontul ideologiei comuniste, el 

se preschimbă în aliat şi strateg catodic al poporului. 
În cele şaptezeci de ore cât rămâne în emisie, flancat 
de gărzi patriotice, viitori miniștri (Ilie Șerbănescu) 
sau colegi (Petre Popescu, George Marinescu, Victor 
Ionescu, plus o serie amplă de figuranţi), Teodor 
Brateș devine producătorul unei farse regizate în alte 
birouri. În costum şi cu helancă, el trimite câteva 
mesaje care azi provoacă râsul, dar care atunci au 
semănat panică, ură și frică. E cazul îndemnului „Nu 
lăsaţi copilașii să bea apă, să nu-i omorâm cu mâi- 
nile noastre!“, menit să-i inducă românului naiv şi 
manipulabil senzaţia că înoată în nesiguranţă şi că 
doar un cap bine pitit între umeri îi poate da şanse 
de scăpare. 

Înainte ca Nicu Ceauşescu să fie arătat lumii, la 
intrarea în studioul 4 se produce o învălmășeală. For- 
fota se înteţeşte, vacarmul la fel. Ordine și dispoziţii 
răstite se întretaie incontrolabil. Prin studio se perindă 
oameni care au de transmis ceva decisiv României. 
Unul cere un program de colinde, altul decretează înce- 
tarea cozilor la mâncare. Nu miroase doar a libertate, 
ci şi a haos. Undeva la margine, Mihai Tatulici îşi 
face apariţia şi se insinuează în apropierea lui Nicu 
Ceaușescu. 

E încă tânăr (are 41de ani), înalt, combativ şi gata 
să pună umărul la legitimarea noii puteri. Calviţia îi 
dă târcoale, însă fără să atace decisiv. Mihai Tatulici 
ştie, în acea seară de 22 decembrie 1989,că orice strop 

de energie trebuie cheltuit în slujba revoluţiei şi e 
dispus să acţioneze în consecință. În primul rând însă, 
trebuie să-şi declare fidelitatea pentru cauză. Și nu 
oricum, ci printr-un gest care să-l plaseze în tabăra 
corectă, cea din care e bine să faci parte. Nu de alta, 
dar există destui cârcotași în Televiziune care-l privesc 
chiorâş. De ce? Eh, prostii. Vezi Doamne, din cauza 
emisiunii ăleia despre Nicolae Ceauşescu, pe care pos- 
tul public ar fi trebuit s-o difuzeze chiar pe 22 decem- 
brie. Şi, mă rog, din cauză că nu era prima. Ba chiar 
făcea parte dintr-o serie destul de lungă, dacă stai să 
te gândești. Asta-i bună! De parcă s-ar fi putut şi altfel. 
De parc-ar fi existat oameni capabili să urce în ierarhie 
fără compromisuri și numere de scatofagie. Poftim? 
Chiar au existat? Hm, treaba lor. Ne naștem la fel, dar 
nu suntem la fel. 

"Toate aceste gânduri circulă cu viteză prin mintea 
lui Mihai Tatulici în timp ce se apropie de Nicu Ceau- 
şescu. Prizonierul îl vede şi dă să schiţeze un surâs. În 
sfârşit, o figură dacă nu prietenoasă, măcar cunoscută. 
Ehe, din câte buclucuri nu-l scosese pe nesăbuitul ăsta 
de Mihai, de câte ori nu-și folosise numele ca să-l 
scape basma curată, de câte ori nu intervenise pentru 
el. Dacă s-ar apuca să povestească Sagona, vestitul 
fotograf de la Obeliscul din Costineşti, câte a făcut 
zevzecul ăsta pe-acolo, ar ieși o carte. Ei, dar până la 
urmă așa e normal, să se apere unul pe celălalt, iar cei 
mai influenţi să-i ia sub aripa lor pe cei mai mici. Şi 

uite că acum se-ntoarce roata. Cine-ar fi crezut? Acum 
e rândul lui Mihai să-i facă un bine. Să-l ia de-aici, să 
le spună paznicilor să se poarte mai frumos cu el şi 
să-l ducă naibii într-un loc unde să se poată curăța de 
sânge. A fost luat pe sus și cărat de la Sibiu, n-a avut 
timp să se spele sau să-și schimbe hainele. De mâncat 
nici nu s-a mai pus problema. 

Ei bine, Mihai chiar face o mișcare spre el. Atâta 
doar că nu e mișcarea așteptată. Mihai se ridică pe 
deasupra celorlalţi, ca un voleibalist care vrea să stră- 
pungă blocajul adversarului, şi-i trage o palmă. Deh, 
nu-i prinde obrazul din plin, ca să lase urme, dar, vorba 
aia, gestul contează. Iar gestul e fără echivoc. Mihai 
Tatulici îl pălmuieşte pe Nicu Ceaușescu, pentru ca 
după aceea, simțind că nu e destul, să scuipe revo- 
luţionar în direcţia lui. Şi să-i arunce răstit: „Nu ţi-e 
ruşine de ce i-ai făcut poporului ăstuia? Spune, nu 
ţi-e ruşine?“ 

Prins între militarii şi civilii care se pregătesc să-l 
aducă lângă Teodor Brateș, Nicu Ceauşescu mai are 
timp să-i şuiere doar atât lui Mihai Tatulici: „Mi-ai 
mâncat din palmă.“ Pe urmă e împins în faţă și oferit 
publicului care aşteaptă cu sufletul la gură să vadă ce 
le mai aduce Revoluţia. Lângă el, căpitanul Emil 
„Cico“ Dumitrescu asigură asistenţa că „suntem 
oameni umani [sic] şi va fi judecat pentru faptele care 
[sic sic] le-a făcut“. Cei din jur aprobă cu entuziasm, 

deşi se vede cu ochiul liber că unora dintre ei tare 
le-ar plăcea să participe la un linșaj transmis în direct. 
Episodul e dezminţit de Mihai Tatulici, însă 
confirmat de o parte dintre cei aflaţi în studioul 4 al 
Televiziunii în seara aceea fierbinte şi confuză. Nu e 
singurul lucru pe care ziaristul preferă să uite că l-a 
făcut. În interviul deja amintit din Adevărul, Mihai 
Delcea şi Cristian Voinea afirmă următoarele: „Spuneţi 
în cartea Revoluția Română în direct că aţi primit în 
acele zile comunicări care, însumate, ar fi adunat vreo 
două sute de elicoptere inamice.“ Mihai Tatulici 
ripostează opărit: „Spun alții, nu eu. Eu n-am nici un 
text în carte. Arătaţi-mi voi unde am scris asta!“ Delcea 
şi Voinea se conformează, scot cartea şi-i arată lui 
Mihai Tatulici unde a scris. Tatulici se uită, iar pe 
urmă acceptă matul fără ca mușchiul rușinii să i se clin- 
tească: „Am și uitat că am scris textul ăsta. Ptiu! Nu 
e posibil. Am uitat că am scris. Eu n-am mai deschis 
cartea de ani buni. Mersi frumos. Înseamnă că am 
primit şi eu, dacă am evocat câteva din alea.“ 
Lucrurile stau la fel şi pentru scena în care Mihai 
Tarulici întoarce armele și palmele. Şi chiar dacă 
memoria lui dă un nou rateu programat, există oameni 
cu ţinere de minte, care vin și spun că lucrurile s-au 
petrecut aievea. Unul dintre ei este Dorel Ţurcan, anga- 
jat ca electrician la TVR, care asistă întâmplător la 
scenă: „Când l-au adus pe Nicu Ceauşescu să-l bage 
în studioul 4, pe hol s-a creat o îmbulzeală în jurul 


„Îni trag palme, mă-nţelegi?“ 27 


lui. Peste această îmbulzeală s-a ridicat Tatulici, care 
a ridicat mâna să-l lovească. Imediat au sărit ceilalți 
pe el, să-l lase în pace pe Nicu, că şi așa era bătut măr. 
Tatulici, dacă are curaj, să îndrăznească să nege în faţa 
mea“, încheie Dorel Ţurcan, cu siguranţa de sine a 
celui pe care nu-l trădează nici ochii, nici memoria. 
Relatarea lui este coroborată de Adrian Valentir, came- 
raman al televiziunii, care urmează să devină în scurt 
timp operatorul de casă al naţionalei de fotbal, și de 
procurorul Dan Voinea, aflat întâmplător la intrarea 
în studio şi dispus ulterior să facă reconstituirea 
evenimentelor. „Este unul dintre episoadele emblema- 
tice ale Revoluţiei“, conchide el. 

În volumul Singur între două veacuri, Mihai Tatulici 
umple aproape cinci sute de pagini cu amintiri, întâm- 
plări, evocări, puneri la punct şi, când e cazul, mici 
dezvăluiri. După ce le citeşti, eşti gata să juri că tocmai 
ai descoperit un om exemplar. Un bronz fără pată. 
Un seamăn care n-a cunoscut compromisul și concesia, 
un Domn care își merită majuscula, un cavaler al 
cauzelor nobile, un maestru al soluţiilor înțelepte, un 
bărbat fără a cărui veghe neîntreruptă zidurile cetăţii 
s-ar surpa, iar oamenii dinăuntrul ei și-ar pierde 
rosturile. E cu atât mai mare mâhnirea (exprimată în 
ultimele pagini ale cărţii) că un asemenea giuvaier 
uman a ajuns indezirabil. Căci, recunoaşte Mihai 
Tatulici, în ciuda prestaţiei lui excepţionale și în ciuda 
porţiilor generoase de bine revărsate cu polonicul 

personal asupra ţării, destui oameni nu prea îl mai 
suportă. Şi nu prea îl mai cred. Şi încep să-şi aducă 
tot mai des aminte de piruetele de tipul celei din stu- 
dioul 4 al TVR, când cu pălmuirea lui Nicu Ceaușescu. 

Deşi e un fanatic al detaliului, în Singur între două 
veacuri Mihai Tatulici trece neglijent peste episodul 
din decembrie 1989.La pagina 152a cărţii se află o 
menționare prin ricoșeu, fiindcă de fapt accentul cade 
pe cu totul altceva: „Abia ieșisem din clinciurile de 
după 1989.Deci, nu mai eram dușmanul poporului, 
nu mai eram «prietenul» lui Nicu Ceaușescu (totodată, 
cel care-l «pălmuise» în studioul 4), nici «nomencla- 
turistul», eram autorul și prezentatorul programului 
de succes Veniți cu noi pe programul doi.“ Pălmuirea 
lui Nicu Ceauşescu se bucură de trei perechi de ghili- 
mele prin care eroul îi persiflează pe cei care-și permit 
să nu-i conteste doar perfecțiunea, ci și caracterul. La 
pagina 194a aceleiași cărți, într-o scrisoare de reproş 
către Dumitru luga, preşedintele Sindicatului Liber 
din TVR, Mihai Tatulici se referă la episodul în cauză 
adoptând stragia exprimării prezumtive: „Toate acestea 
puteau să deranjeze. Omeneşte vorbind. Și, în egală 
măsură, folclorul despre palmele pe care î le-as fi dat 
lui Nicu Ceaușescu în studioul 4 ori legăturile mele 
(anterioare) de prietenie cu el.“ Partea proastă pentru 
Mihai Tatulici este că există destui martori atât ai 
incidentului din decembrie 1989,cât și ai relaţiilor 
dintre ziarist şi fiul cel mic al lui Nicolae Ceaușescu. 


„ni trag palme, mă-nțelegi?“ 29 


Altminteri, ce sens ar fi avut răbufnirea acestuia din 
urmă: „Mi-ai mâncat din palmă“? 

Ce se petrece atunci în studioul 4 nu este o simplă 
probă de cameleonism sau de acrobație comporta- 
mentală. Saltul din barca în curs de scufundare a comu- 
nismului în ambarcaţiunea cu miros de proaspăt a noii 
orânduiri atestă existenţa în România a unei veritabile 
culturi a acomodării. Lui Mihai Tatulici îi vine mai 
ușor decât altora să facă acest tip de gimnastică fiindcă, 
aşa cum singur o scrie pe zeci de pagini confesive, a 
trăit, în plin comunism, ca un capitalist. De altfel, un 
capitol din cartea lui de memorii se cheamă chiar așa: 
„Nebunii capitaliste în comunism, la Costinești“. (Până 
la urmă, chiar e păcat că nu-l găseşte nimeni pe Sagona 
şi nu-l îndeamnă să completeze amintirile lui Mihai 
Tarulici cu ale lui. Ar ieși ceva de pomină.) Oricum 
însă, ziaristul are dreptate. Dacă ştii lângă cine să te 
plasezi şi cum să intri pe sub pielea cui trebuie, viața 
în comunism poate fi trandafirie. Ba chiar capitalistă. 

De altfel, capitalismul ceaușist îi surâde lui Mihai 
Tatulici cu toată gura şi dantura în 1982.În acel an 
binecuvântat, Tatulici câștigă nici mai mult, nici mai 
puţin decât un premiu care constă într-o excursie prin 
BTT (Biroul de Turism pentru Tineret) în Japonia. 
Pentru ce e premiul? Pentru munca de concepţie la 
Revelionul tineretului de pe programul 2 al TVR, de 
care Tatulici se ocupă în mod direct. E lucru știut, 
Nicolae Ceauşescu încurajează frenetic tombolele 

turistice pentru rezultate bune în producţie, iar sigi- 
larea graniţelor e doar literatură proastă. Orice om al 
muncii poate să se ducă la BTT (chiar dacă depășește 
limita de vârstă, cum se întâmplă cu Mihai Tatulici) 
şi să ceară, mai ales în 1982„un city break la Yokohama, 
Tokio sau Kyoto. Cererea i se va îndeplini fără forma- 
lităţi şi pierdere de vreme. Sigur, nu beneficiază toţi 
turiștii de serviciile de interpret ale lui Irinel Colum- 
beanu, cum e cazul lui Mihai Tatulici. Iar aici nu e 
vina lui Columbeanu, ci a turiștilor români. Ei sunt 
mulți în Japonia acelui an, iar el, bietul, e singur. De 
cine să se ocupe mai întâi? 

În plus, trebuie să fii un frustrat iremediabil ca să 
insinuezi că doar un intim al Securităţii poate fi 
interpret sau ghid în Țara Soarelui-Răsare. Conform 
bancului cu „așa a ajuns Bulă la Paris“ de pe vremea 
repartiţiilor post-absolvire, Irinel Columbeanu nime- 
reşte departe de Bucureşti fiindcă, se ştie, repartizarea 
se face în ordinea descrescătoare a mediilor. Șeful de 
promoţie alege postul din Videle, al doilea clasat merge 
la Slobozia, al treilea la Topleţ, al patrulea la Șomcuta 
Mare, iar lui Columbeanu, clasat pesemne mai la coadă, 
îi rămâne doar ceva prin Japonia. Singura care infirmă 
ipoteza e păcătoasa de Înaltă Curte de Casaţie și Justiţie, 
care stabilește, printr-o decizie luată în octombrie 
2014,că Irinel Columbeanu, cunoscut drept „Alcatel“ 
printre dansatoarele de la Sexy Clubul lui Constantin 
Constantin în 1995,mai are un nume, de data asta 

conspirativ: „Ivănescu“. E numele de pe cartea de 
vizită fabricată la serviciul de protocol al Securităţii. 
Mai răsfirat, băieţi, mai răsfirat. 

Pentru mulţi oameni, trecerea de la comunism la 
capitalism e un simplu joc de măști. Drumul Damas- 
cului are, pentru ei, o conotaţie geografico-turistică, 
la fel ca Drumul Mătăsii sau Drumul Vinului. Totul 
e să ştii să-ţi joci cartea în momentul decisiv. Ca atâţia 
alții, Mihai Tatulici e, în decembrie 1989,un virtuoz 
al cacealmalei. Prin palma care caută obrazul lui Nicu 
Ceauşescu și prin cuvintele care-o însoțesc, el se pune 
la dispoziţia celor care se pregătesc să preia controlul. 
Cosmetizarea se face în cea mai mare viteză. Emisiunea 
de tămâiere a lui Nicolae Ceaușescu rămâne în sertar, 
ca un martor mut al înclinaţiei spre coprofagie. În 
iureșul de atunci, nu mai stă nimeni să se uite la pro- 
gramul TV şi să vadă ce prăpastie se cască între convin- 
gerile lui Mihai Tatulici de dinainte de 22 decembrie 
1989şi cele din seara aceleiași zile. Dacă n-ai ști cum 
stau lucrurile, ai crede că e vorba de doi oameni pe 
care-i cheamă întâmplător la fel. 

Iar dacă mai e nevoie de o dovadă a glisării dezin- 
volte a lui Mihai Tatulici de la unitatea de monolit a 
PCR la exuberanţa foşnitoare a capitalismului, e 
suficient să vă reamintiţi de aportul lui la bunul mers 
al Afacerii Caritas. În 1992,pe programul 2 al TVR, 
Mihai Tatulici joacă rolul de agent de marketing şi 
de girant public al lui Ioan Stoica și al jocului său 


32 România în 7 gesturi 


piramidal. Duplexurile TV București-Cluj, în care Tatu- 
lici îi ridică mingi la microfon lui loan Stoica, sub 
privirile primarului de-atunci al Clujului, Gheorghe 
Funar, confirmă preferința ziaristului pentru cauzele 
naţionale în spatele cărora se ascunde profitul personal. 
În aceeaşi perioadă, în vitrina fostei librării a Universi- 
tăţii din Cluj se lăfăie un volum cu un titlu care merită 
cinci premii naţionale pentru promovarea escrocheriei: 
Fenomenul Caritas sau mântuirea românilor prin ei 
înșiși. Autori: Dan Zamfirescu şi Dumitru Cerna (un 
funcţionar al Primăriei din Cluj, al cărui nume real 
este Bobină), care scriu fără teamă de consecinţe urmă- 
toarele: „Fenomenul Caritas aruncă în aer tocmai 
proiectul exterminării acestui popor prin sărăcie și 
disperare. În fața acestui genocid antiromânesc plani- 
ficat cu pârghii internaţionale aparent imposibil de 
înfruntat, s-a înălțat dintr-odată miraculoasa schemă 
piramidală a lui loan Stoica.“ Cum însă nu doar musiu 
Stoica trebuie drapat în elogii, ci şi primarul, Zamfi- 
rescu şi Cerna/Bobină riscă o comparaţie în fața căreia 
orice om cu scaun la cap e dator măcar cu un hohot: 
„Nimeni nu poate face abstracţie de faptul că domnul 
Funar a fost, poate, primul om politic de astăzi care 
s-a ridicat cu o anume charismă şi cu gesturi menite 
a polariza atenţia [...]. Dar ca să existe «Fenomenul 
Funar» a trebuit ca domnul Funar să devină primarul 
municipiului Cluj-Napoca, după cum, fără clujeni, 
domnul Stoica ar fi fost — cu tot geniul afacerilor aduse 

de pe meleagurile sale făgărășene — un Napoleon fără 
Franţa şi fără poporul francez.“ Tot atunci, o faţă bise- 
ricească din Ardeal găseşte de cuviință să se exalte în 
faţa şarlatanici: „Fenomenul Caritas a venit ca un feno- 
men divin.“ Tot atunci, Sala Sporturilor Horia Demian 
devine centru de depunere a sumelor. Tot atunci, tre- 
nul Craiova-—Cluj e botezat „Trenul speranţei“. Şi tot 
atunci, în paginile ziarelor din Cluj (Mesagerul tran- 
silvan şi altele) există, în fiecare ediţie, pagini cu liste 
ale depunărorilor așteptați să-și ridice sumele de opt 
ori mai mari decât cele depuse. 

În volumul de memorii, Mihai Tatulici evocă (şi 
critică) un singur lucru din toată Afacerea Caritas: 
dorinţa multor români de-a se îmbogăţi peste noapte. 
La fel ca la incidentul cu palma dată lui Nicu Ceau- 
şescu, memoria îi joacă un renghi, împiedicându-l 
să-și aducă aminte de munca de convingere asiduă 
pe care o depune în emisiunile-duplex pe care le reali- 
zează cu loan Stoica și în folosul lui. Iată încă o dovadă 
despre capacitatea memoriei de-a obstrucţiona, când 
e cazul, memoriile. 

Oricum însă, pentru felul cum trudește în folosul 
oamenilor, refuzând să obosească, pentru enciclope- 
dismul personalităţii sale și pentru o legiune de merite 
incontestabile, Mihai Tatulici are în prezent o stradă 
care-i poartă numele. La fel ca Mihai Eminescu, 
Grigore Moisil, Constantin Brâncoveanu sau George 
Enescu. Strada Mihai Tatulici se află în localitatea 

Frătăuţii Noi, din judeţul Suceava, unde realizatorul 
de televiziune a făcut planetei onoarea de-a veni pe 
lume. Fâstâcit de emoție, realizatorul TV Dan Negru 
dă de veste despre această măreaţă faptă printr-o frază 
din care se grăbeşte să alunge logica: „Mihai Tatulici 
a primit numele unei străzi în localitatea unde s-a 
născut.“ Când, obosit de atâta muncă în folosul spiri- 
tual al comunităţii, se va plimba pe strada care-i poartă 
numele, pășind agale pe asfaltul astfel înnobilat, Mihai 
Tatulici se va călca singur în picioare. Trebuie să fii 
foarte elastic ca să execuţi un asemenea procedeu. Dar 
nu e cazul să avem emoţii. Mihai Tatulici se numără 
printre acrobaţii desăvârșiţi ai naţiei. O ştim deja de 
ani buni. 


A roşi. A nu roşi. 
Roşiianu 


Tonul e patetic, frazele nu se leagă întotdeauna fără 
cusur. Recitite după douăzeci și cinci de ani, ele pot 
trezi surâsuri indulgente, dar, mai important, pot 
evoca un timp când totul trebuia luat de la capăt. Şi 
oricum, în discuţie nu este o operă literară, ci cu un 
text scris sub semnul urgenţei. Iar asta expediază con- 
cesiile stilistice în planul doi. Nu poţi visa la fraza 
ideală când eşti în criză de timp. Nu-ţi verifici perfec- 
ţiunea enunţului testându-l prin citirea cu voce tare, 
cum făcea Flaubert. Lucrul pe care ţi-l propui este să 
dezlipeşti ochelarii de cal de pe pleoapele semenilor, 
să le activezi reflexele civice şi morale, să-i smulgi din 
liniştea confortabilă (şi neprovocatoare de întrebări) 
în care vrea să-i cufunde puterea. 

Pe 1 Imartie 1990,când își pune numele sub Pro- 
clamaţia de la Timișoara, George Şerban speră că 
textul lui va clătina redutele neocomuniste și va 
mobiliza energiile celor fără pete pe comportament și 

conştiinţă. Șerban e îngrijorat, însă păstrează, în teme- 
iul naivităţii şi încrederii care ne-au locuit pe toţi în 
primele luni ale lui 1990,un sâmbure de speranţă că 
lucrurile vor reveni pe făgașul normal. 

Pentru cine nu mai ţine minte sau pentru cine vrea 
să retrăiască marile candori democratice de după 
decembrie 1989,iată textul integral al Proclamaţiei. 
Aici, în pagină, el nu poate fi trunchiat, răstălmăcit 
sau desconsiderat. Prin urmare: 


Populația orașului Timisoara a fost initiatoarea Revo- 
luţiei române. Între 16și 2Odecembrie 1989ga a purtat, 
de una singură, un înverșunat război cu unul dintre cele 
mai puternice şi mai odioase sisteme represive din lume. 
A fost o înclestare cumplită, pe care noi, timisoreni, o Cunoaș- 
tem la adevăratele ei proportii. 

De o parte populația neînarmată, de cealaltă parte 
Securitatea, Miliția, Armata și trupele zeloase de activişti 
ai partidului. Toate metodele si mijloacele de reprimare 
s-au dovedit însă neputincioase în fata dorinţei de liber- 
tate a timisorenilor şi hotărârii lor de a învinge. Nici ares- 
tările, nici molestările, nici chiar asasinatele în masă nu 
i-au putut opri. Fiecare glont tras a adus pe baricadele 
Revoluţiei alți o sută de luptători. Și am învins. 

În 2Odecembrie 1989, imisoara a intrat definitiv în 
stăpânirea populației, transformându-se într-un oraș liber, 
în marea închisoare care devenise, în acele zile, România. 
Din acea zi, întreaga activitate din oraş a fost condusă, 

de la tribuna din Piata Operei, de Frontul Democrat 
Român, exponent al Revoluţiei de la Timisoara. În acea 
zi, armata a fraternizat cu demonstranții, hotărând să 
apere împreună cu ei victoria obtinută. În 21 decembrie, 
în Piața Operei, peste o sută de mii de glasuri scandau: 
„Suntem gata să murim!“ 

O serie de fapte întâmplate în România, îndeosebi după 
28ianuarie 1990vin în contradicție cu idealurile Revolu- 
tiei de la Timişoara. Aceste idealuri nici nu au fost aduse 
la cunoştinţa opiniei publice româneşti de către mass-media 
centrală decât partial şi confuz. În asemenea condiţii, 
noi, participanţii nemijlociţi la toate evenimentele dintre 
16şi 22 decembrie 1989,ne vedem nevoiţi să explicăm 
întregii națiuni pentru ce au pornit timişorenii Revoluţia, 
pentru ce au luptat şi multi şi-au jertfit viata, pentru ce 
suntem în continuare hotărâți să luptăm cu orice pret şi 
împotriva oricui, până la victoria deplină. 

1. Revoluţia de la Timişoara a fost, încă din primele 
ei ore, nu doar anticeaușistă, ci şi categoric anticomunistă. 
În toate zilele Revoluţiei s-a scandat, de sute de ori: „Jos 
comunismul!“ În consens cu aspiraţia sutelor de milioane 
de oameni din Estul Europei, am cerut și noi abolirea ime- 
diată a acestui sistem social totalitar şi falimentar. Idealul 
Revoluției noastre a fost şi a rămas reîntoarcerea la valorile 
autentice ale democrației şi civilizației europene. 

2. La Revoluţia de la Timișoara au participat toate 
categoriile sociale. Pe străzile Timisoarei au căzut, sece- 
rați de gloante, unul lângă altul, muncitori, intelectuali, 

functionari, studenți, elevi, copii şi chiar locuitori ai sate- 
lor, veniţi în sprijinul Revoluţiei. Suntem categoric împotri- 
va tehnicii, tipic comuniste, de dominatie prin învrăjbirea 
claselor și categoriilor sociale. Pe temeiul ideologiei „luptei 
de clasă“ s-au urcat la putere bolsevicii în 1917pe acelaşi 
temei, nomenclatura comunistă română a instigat după 
1944o clasă socială împotriva alteia, a dezbinat societa- 
tea pentru a o supune mai uşor terorii. Avertizăm împo- 
triva pericolului repetării acestei triste istorii şi chemăm 
muncitorii, intelectualii, studenții, țăranii şi toate catego- 
riile sociale la un dialog civilizat şi constructiv, pentru 
a reface neîntârziat unitatea din timpul Revoluţiei. 
Trebuie plecat de la realitatea că toate aceste categorii 
sociale au fost oprimate în regimul comunist şi nici una 
nu doreşte astăzi răul celorlalte. 

3. La revoluția de la Timisoara au luat parte oameni 
din toate categoriile de vârstă. Chiar dacă tineretul a fost 
preponderent, este drept să recunoaştem că oameni de 
toate vârstele s-au bătut cu aceeași dârzenie pentru cauza 
Revoluției. Lista victimelor, desi incompletă, este o dovadă 
în acest sens. 

4. Pentru victoria Revoluției de la Timisoara s-au 
jertfit, alături de români, şi maghiari, şi germani, şi sârbi, 
și membri ai altor grupări etnice care de secole conlocuiesc 
în orașul nostru paşnic, în bună întelegere. Timişoara este 
un oraș românesc şi european, în care naționalitățile au 
refuzat și refuză naționalismul. Invităm pe toți şovinii 
din România, indiferent că sunt români, maghiari sau 

germani, să vină la Timișoara, la un curs de reeducare în 
spiritul tolerantei şi al respectului reciproc, singurele prin- 
cipii care vor domni în viitoarea Casă a Europei. 

5. Încă în data de 1Gdecembrie, din primele ore ale 
Revoluției, una dintre lozincile cele mai scandate a fost: 
» Vrem alegeri libere!“ Ideea pluralismului a fost şi a 
rămas una dintre cele mai scumpe timişorenilor. Suntem 
convinşi că fără partide politice puternice nu poate exista 
o democraţie autentică, de tip european. Cu exceptia celor 
extremiste, de stânga sau de dreapta, toate partidele au 
drept la existență în cetatea Timisoarei. În orașul nostru 
nu au fost atacate şi devastate sediile partidelor politice, 
nici unul dintre membrii acestora nu a fost amenințat, 
insultat sau calomniat. Membrii partidelor politice sunt 
concetățenii noștri, sunt colegii noştri de muncă, sunt 
prietenii noştri care au opinii politice. Democraţia euro- 
peană înseamnă libera exprimare a opiniilor politice, 
dialogul civilizat între exponenţii lor şi competiția loială 
pentru cucerirea adeziunii politice şi, implicit, a puterii 
de stat. Am fi acceptat în sistemul democraţiei româneşti 
şi Partidul Comunist Român, dacă el nu ar fi fost com- 
promis total şi definitiv de către nomenclatura sa, degene- 
rând în fascism roșu. În țările est-europene în care partidele 
comuniste şi-au păstrat minima decentă, societatea le 
contestă în principiu, dar le tolerează în fapt. La noi, par- 
tidul comunist a ajuns însă până la genocid şi, prin aceasta, 
s-a autoexclus din societate. Nu-l vom tolera nici în 

principiu, nici în fapt, indiferent sub ce denumire ar 
încerca să renască. 

6. După patru decenii de educatie și propagandă exclu- 
siv comunistă, există în conștiința tuturor românilor 
prejudecăți apartinând acestei ideologii. Existenţa lor 
nu este o vină pentru purtător. Manipularea lor însă de 
către grupuri interesate de renasterea comunismului şi 
reinstaurarea lor la putere este un act contrarevoluționar. 
Pe lista de lozinci multiplicată la xerox şi împărțită pe 
28ianuarie demonstranților din Piaţa Banu Manta din 
Bucureşti se aflau și slogane vechi de 45 de ani. Identifi- 
carea, de pildă, a partidelor „istorice“ cu partide vânză- 
toare de țară este un astfel de slogan și constituie o calomnie. 
Dimpotrivă, activiștii comuniști de acum 45 de ani, 
dintre care unii au şi astăzi funcții importante în condu- 
cerea țării, se fac vinovaţi de trădarea României şi 
aservirea ei URSS-ului. Ei sunt cei care scandau atunci: 
„Stalin și poporul rus / libertate ne-au adus! şi nu mem- 
brii partidelor istorice. Aceștia din urmă s-au opus transfor- 
mării României într-un satelit al Moscovei şi unii au 
plătit cu viata această îndrăzneală. Se impun redactarea 
de urgență a unei scurte, dar corecte, istorii a perioadei 
1944-4950 şi difuzarea ei în tiraje de masă. 

7. Timişoara a pornit Revoluţia împotriva întregului 
regim comunist și întregii sale nomenclaturi, și nicidecum 
pentru a servi ca prilej de ascensiune politică a unui grup 
de disidenţi anticeauşisti din interiorul PCR-ului. Pre- 
zența acestora în fruntea țării face moartea eroilor din 

Timișoara zadarnică. l-am fi acceptat poate în urmă cu 
zece ani, dacă la Congresul al XII-lea al partidului s-ar 
fi alăturat lui Constantin Pârvulescu şi ar fi răsturnat 
clanul dictatorial. Dar n-au făcut-o, deşi aveau şi prile- 
jul, şi functii importante, care le acordau prerogative. 
Dimpotrivă, unii chiar au ascultat de ordinul dictato- 
rului de a-l huli pe disident. Laşitatea lor din 197 he-a 
costat încă zece ani de dictatură, cei mai grei din toată 
perioada, plus un genocid dureros. 

8. Ca o consecință a punctului anterior, propunem 
ca legea electorală să interzică pentru primele trei legis- 
laturi consecutive dreptul la candidatură, pe orice listă, 
al foştilor activişti comunişti şi al foştilor ofiteri de Secu- 
ritate. Prezenţa lor în viața politică a tării este principala 
sursă a tensiunilor şi suspiciunilor care frământă astăzi 
societatea românească. Până la stabilizarea situației şi 
reconcilierea națională, absența lor din viața publică este 
absolut necesară. Cerem, de asemenea, ca în legea electo- 
rală să se treacă un paragraf special care să interzică 
foştilor activiști comuniști candidatura la funcția de 
presedinte al țării. Preşedintele României trebuie să fie 
unul dintre simbolurile despărțirii noastre de comunism. 
A fi fost membru de partid nu este o vină. Știm cu totii 
în ce măsură era condiționată viata individului, de la 
realizarea profesională până la primirea unei locuințe, 
de carnetul roșu şi ce consecințe grave atrăgea predarea 
lui. Activiştii au fost însă acei oameni care şi-au aban- 
donat profesiile pentru a sluji partidul comunist şi a 

beneficia de privilegiile deosebite oferite de acesta. Un 
om care a făcut o asemenea alegere nu prezintă garanţiile 
morale pe care trebuie să le ofere un Presedinte. Propunem 
reducerea prerogativelor acestei funcţii, după modelul 
multor țări civilizate ale lumii. Astfel, pentru demni- 
tatea de Preşedinte al României ar putea candida şi 
personalități marcante ale vieții culturale şi ştiinţifice, 
fără o experiență politică deosebită. Tot în acest context, 
propunem ca prima legislatură să fie de numai doi ani, 
timp necesar întăririi instituţiilor democratice şi clarifi- 
cării poziției ideologice a fiecăruia dintre multele partide 
apărute. De-abia atunci am putea face o alegere în cunoş- 
tintă de cauză, cu cărţile pe față. 

9. Timisoara nu a făcut revoluţie pentru salarii mai 
mari sau pentru avantaje materiale. Pentru acestea era 
suficientă o grevă. Suntem toți nemulțumiți de sistemul 
de salarizare, există şi în Timişoara categorii de mun- 
citori care lucrează în condiţii extrem de grele şi sunt prost 
plătiți (vezi, de pildă, cazul celor ce muncesc în turnătorii 
sau în industria detergenților) şi totuşi, nici un colectiv 
nu a făcut grevă pentru mărirea lefurilor şi nu şi-a trimis 
delegați să trateze cu guvernul revendicări materiale 
exclusive. Majoritatea timişorenilor ştiu ceea ce toți eco- 
nomiştii se străduiesc în aceste zile să aducă țării la cunos- 
tință: mărirea în acest moment a salariilor ar declansa 
automat inflația, aşa cum s-a întâmplat în unele state 
est-europene. lar inflația odată pornită, sunt necesari ani 
de eforturi pentru a o stopa. Numai cresterea productiei, 

deci a cantității de marfă aflată pe piată, va permite, în 
paralel, creşterea generală a nivelului de salarizare. În 
plus, pentru bugetul sărac al României prioritare trebuie 
să fie acum cheltuielile destinate restabilizării unui nivel 
minim de civilizație. Se impun, de pildă, investiții 
urgente în domeniul asistenței medicale şi al salubrității. 

10. Deşi milităm pentru reeuropenizarea României, 
nu dorim copierea sistemelor capitaliste occidentale, care 
îşi au neajunsurile şi inechităţile lor. Suntem însă 
categoric în favoarea ideii de inițiativă particulară. Fun- 
damentul economic al totalitarismului a fost atotpu- 
ternicia proprietăţii de stat. Nu vom avea niciodată 
pluralism politic fără pluralism economic. S-au găsit 
însă și voci care să asimileze, în spirit comunist, inițiativa 
privată cu „exploatarea“ şi pericolul catastrofei de-a apă- 
rea oameni bogați. Se speculează în acest sens invidia 
leneșului şi teama de muncă a fostului privilegiat din 
întreprinderile comuniste. Dovada că timişorenii nu se 
tem de privatizare este faptul că mai multe întreprinderi 
şi-au anunţat deja intenția de-a se transforma în societăți 
anonime pe acțiuni. Pentru ca aceste acțiuni să fie totuşi 
cumpărate pe bani curaţi, ar trebui înfiinţate în fiecare 
oraș comisii de inventariere a averilor fostilor privilegiați 
ai puterii, coruptiei şi penuriei. De asemenea, actiunile 
unei întreprinderi se cuvin oferite spre răscumpărare în 
primul rând lucrătorilor ei. Considerăm constructivă 
ideea, mai radicală, a privatizării prin împroprietărirea 
tuturor lucrătorilor unei întreprinderi cu un număr egal 

de actiuni, statul urmând să păstreze numai acel procent 
de fonduri care să-i asigure controlul activităţii. În felul 
acesta, s-ar oferi tuturor lucrătorilor șanse egale de prospe- 
ritate. Dacă cei leneşi și-ar pierde sansa, nu s-ar putea 
totuși plânge de discriminare. 

11. Timișoara este hotărâtă să ia în serios şi să se folo- 
sească de principiul descentralizării economice şi admi- 
nistrative. S-a şi propus experimentarea în judetul Timis 
a unui model de economie de piaţă, pornindu-se de la 
capacităţile sale puternice şi de la competenta specialiștilor 
de care dispune. Pentru atragerea mai ușoară şi mai rapidă 
a capitalului străin, îndeosebi sub formă de tehnologie şi 
materii prime speciale, şi pentru crearea de societăți mixte, 
cerem şi pe această cale înființarea la Timişoara a unei 
filiale a Băncii Române de Comerţ Exterior. O parte din 
câștigurile în valută ale părții române din aceste socie- 
tăți mixte va intra în salariile muncitorilor, într-un pro- 
cent ce va fi negociat, de la caz la caz, cu liderii sindicali. 
Plata unei părți din salariu în valută va asigura o bună 
cointeresare materială a muncitorilor. În plus, pasapoar- 
tele nu vor mai fi carnete bune doar de ținut în sertar. 
O altă consecinţă pozitivă ar fi scăderea cursului valutar 
la bursa liberă, ceea ce ar atrage după sine creşterea ime- 
diată a nivelului de trai. 

12.După căderea dictaturii au fost invitați în țară toți 
românii plecaţi în exil, pentru a pune umărul la recon- 
structia României. Unii s-au întors, altii şi-au anunțat 
intenția de-a o face. Din păcate, înstigați de forte obscure, 

s-au găsit şi oameni care să-i hulească pe exilaţii reîntorși, 
să-i califice drept trădători, să-i întrebe tendențios ce au 
mâncat în ultimii zece ani. Este o atitudine care nu ne 
face cinste. În disperarea care ne-a stăpânit în ultimii 
patruzeci de ani, poate că nu a fost român căruia să nu-i 
fi trecut prin minte, măcar o dată, să scape de mizerie 
luând calea exilului. Mulţi dintre românii aflați astăzi 
departe de țară au plecat după persecuții politice şi chiar 
după ani grei de închisoare. Ar fi ruşinos din partea 
noastră să-i hulim şi noi cu vorbele activiștilor comunisti 
de odinioară. Exilul românesc înseamnă sute de profesori 
eminenti, care predau la cele mai mari universităţi din 
lume, mii de specialişti pretuiţi la cele mai puternice firme 
occidentale, zeci de mii de muncitori calificaţi în tehno- 
logiile cele mai avansate. Să fim mândri de ei şi să transfor- 
măm răul în bine, făcând din trista şi dureroasa diaspora 
românească o forță înnoitoare pentru România. Timi- 
soara îi așteaptă cu dragoste pe toti exilații români. Sunt 
compatrioții noștri şi, azi mai mult ca niciodată, avem 
nevoie de competenta lor, de europenismul gândirii lor 
si chiar de sprijinul lor material. De asemenea, cultura 
română va fi întreagă numai după ce se va reintegra în 
ea cultura din exil. 

13.Nu suntem de acord cu stabilirea zilei de 22decem- 
brie ca zi națională a României. În felul acesta se eter- 
nizează persoana dictatorului, sărbătorindu-se de fiecare 
dată un număr de ani de la căderea lui. În majoritatea 
țărilor care şi-au legat ziua națională de o revoluție, ziua 

aleasă a fost cea a declanșării revoluționare, fiind astfel 
glorificat curajul poporului de-a se ridica la luptă. Un 
singur exemplu: ziua națională a Franţei este 14iulie, 
când, în 1789 început Marea Revoluţie franceză prin 
dărâmarea Bastiliei. În consecință, cerem instituirea 
zilei de 1Gdecembrie ca zi națională a României. Astfel, 
copiii, nepoții și strănepoţii noştri vor celebra curajul 
poporului de-a înfrunta opresiunea. Cu excepția ziarului 
România liberă, presa, radioul şi televiziunea au comentat 
ca fiind revoluționare numai evenimentele din 21—-2Hecem- 
brie de la Bucureşti. Ne închinăm cu pietate în fața eroi- 
lor bucureşteni, ca şi în fata eroilor din Lugoj, Sibiu, Brasov, 
Târgu-Mureş, Cluj, Arad, Reşiţa şi din toate celelalte oraşe 
care au avut nevoie de martiri pentru a cuceri libertatea. 
Ne doare şi ne revoltă însă politica centrală de minimali- 
zare a Revoluţiei noastre, evident şi prin efortul de dimi- 
nuare a numărului morților. Noi am fost pe străzile 
Timişoarei în zilele Revoluţiei şi ştim că numărul lor 
este mai mare decât cel anunţat oficial. Îi asigurăm însă 
pe aceia care astăzi tăinuiesc adevărul că nu vom înceta 
lupta până când nu vor fi aduşi în fata instantei, în cali- 
tate de complici la genocid. 

Această Proclamaţie s-a născut din necesitatea de-a 
aduce la cunoştinţa natiunii române adevăratele idealuri 
ale Revoluţiei de la Timisoara. A fost o revoluție făcută 
de popor și numai de el, fără amestecul activiștilor şi secu- 
ristilor. A fost o revoluție autentică şi nu o lovitură de 
stat. A fost categoric anticomunistă şi nu doar anti- 

ceauşistă. La Timisoara nu s-a murit pentru ca activiștii 
comunisti din rândurile doi şi trei să treacă în frunte şi 
unul dintre participanții la genocid să fie numit de către 
aceştia ministru de Interne. Nu s-a murit pentru ca dez- 
binarea socială şi naţională, cultul personalităţii, cenzura 
mass-mediei, dezinformarea, amenințările telefonice şi 
scrise şi toate celelalte metode comuniste de constrângere să 
fie practicate în văzul lumii, în timp ce nouă ni se cere pasi- 
vitate în numele stabilității sociale. Această Proclamaţie 
se adresează în primul rând celor care au primit Revoluţia 
cadou şi se miră de ce suntem nemultumiti, de vreme ce 
dictatura a căzut, s-au abrogat o serie de legi proaste şi a 
mai apărut câte ceva în prăvălii. Acum ştiu de ce suntem 
nemulțumiți: nu acesta a fost idealul Revoluţiei de la 
Timisoara. Noi, autorii acestei Proclamaţii, participanţi 
la evenimentele dintre 16şi 22decembrie 1989nu consi- 
derăm Revoluţia încheiată. O vom continua pașnic, dar 
ferm. După ce am înfruntat şi am învins, fără ajutorul 
nimănui, unul dintre cele mai puternice sisteme represive 
din lume, nimeni şi nimic nu ne mai poate intimida. 


TIMIȘOARA, 1 IMARTIE 1990 


Proclamaţia aceasta din care lumea abia dacă mai ţine 
minte punctul 8 este concepută, de la un cap la altul, 
sub semnul pluralului („ne vedem nevoiţi“, „nu suntem 
de acord“, „nimic nu ne poate intimida“, „suntem în 
continuare hotărâți să luptăm“ etc.). Pe de altă parte, 
singurul ci semnatar este George Șerban. Alexandra 

Indrieş (pe numele real Gloria Barna, iar după căsă- 
torie Gloria Lillin), una dintre conştiinţele limpezi 
ale Timişoarei, preferă rolul de sfetnic din umbră al 
celui care scrie textul, așa că refuză orice formă de 
recunoaştere publică. Numele îi este folosit doar în 
postumitate. După moartea ei în 1993,Societatea 
Timişoara îi păstrează vie amintirea instituind Premiul 
Alexandra Indrieș, care se acordă în fiecare an „pentru 
contribuţia avută prin intermediul cuvântului scris la 
dezvoltarea spiritului civic, la promovarea principiilor 
democraţiei şi ale statului de drept în România“. 

Cine reciteşte acum textul lui George Şerban are 
într-un fel sentimentul că se uită într-un album cu vechi 
poze de familie. Deci așa arătam. Deci știam că în limba 
română „hotărât“ nu e sinonimul lui „determinat“. 
Deci construcţia europeană ni se părea plauzibilă. 

E foarte uşor de observat subtonul de mândrie pe 
care George Şerban nu e în stare (şi poate că nici nu 
vrea) să şi-l reprime. Pe alocuri, textul Proclamaţiei 
are un „ce“ publicitar, care înfățișează Timișoara ca pe 
o destinaţie obligatorie pentru cei care au uitat sau 
n-au uitat vreodată ce va să zică o urbe elegantă, cosmo- 
polită, în care toleranța și curtoazia circulă braţ la braţ. 
Învităm pe toți şovinii din România, indiferent că sunt 
români, maghiari sau germani, să vină la Timişoara, 
la un curs de reeducare în spiritul toleranței şi al res- 
pectului reciproc, scrie în acest sens George Şerban la 
punctul 4. Însă dincolo de micile manifestări de 

patriotism local, fireşti şi ele într-un oraș care a livrat 
României atâtea premiere (primul oraş din Europa 
continentală cu străzi iluminate electric, prima reţea 
de telefonie de pe teritoriul actual al României, primul 
ziar apărut pe teritoriul de azi al României şi alte zece- 
cincisprezece isprăvi de aceeași anvergură), Proclamaţia 
de la Timişoara e un document necesar și bine-venit. 
El confirmă maturitatea în gândire a timişorenilor şi 
aspiraţia lor europeană — o aspirație pe care puterea 
de atunci de la București mai degrabă a mimat-o decât 
a nutrit-o cu adevărat. Citită acum, la peste douăzeci 
şi cinci de ani de la redactare, Proclamaţia măsoară în 
același timp abaterea de la traiectoria bună a României 
şi explică de ce multe dintre deciziile luate de regimul 
Iliescu produc o impresie lamentabilă în Europa. 

Cu aproape trei luni înainte de citirea Proclama- 
tiei, chiar pe 22 decembrie 1989,Frontul Democratic 
Român, al cărui prim preşedinte este profesorul univer- 
sitar Lorin Fortuna (da, același, toată lumea se miră), 
tipăreşte un manifest intitulat A căzut zirania!, pe 
care-l împrăștie prin oraş. Curioșii care-l ridică de jos 
sau din cutiile de scrisori — și nu sunt deloc puţini — 


citesc următoarele: 


Din însărcinarea COMITETULUI DE ACŢIUNE al FRON- 
TULUI DEMOCRATIC ROMÂN, dăm citire următoarei 
proclamaţii: 

I. FRONTUL DEMOCRATIC ROMÂN este o organi- 
zație politică constituită la TIMIŞOARA pentru a 
realiza un dialog cu guvernul român, în scopul demo- 
cratizării țării. FRONTUL DEMOCRATIC ROMÂN 
condiționează începerea acestui dialog cu demisiona- 
rea tiranului NICOLAE CEAUȘESCU. 


II. Propunem guvernului român ca bază de discuţii 
următoarele revendicări: 
1. Organizarea de alegeri libere; 
2. Libertatea cuvântului, presei, radioului şi televiziunii; 
3. Deschiderea imediată a granitelor de stat; 
4. Integrarea României în rândul statelor care garantează 
si respectă drepturile fundamentale ale omului; 
4 Eliberarea neîntârziată a tuturor deținuților şi 
dizidentților politici din România; 
6. Revitalizarea economiei naționale; 
7. Reforma învățământului în spirit democratic; 
8. Dreptul de a manifesta liber; 
9. Libertatea reală a cultelor religioase; 
10. Îmbunătăţirea asistenței medicale şi a alimentaţiei 


publice. 


III. Referitor la evenimentele din Timisoara: 
Cerem cu fermitate să fie trași la răspundere cei 
care au dat ordin să se tragă în popor; 

Cerem restituirea decedaților pentru a fi 
înmormântați după datină, cu doliu național; 

Cerem eliberarea imediată a tuturor celor arestați în 
urma manifestaţiilor; 

Cerem autorităților recunoaşterea oficială a COMITE- 
TULUI DE ACŢIUNE A FRONTULUI DEMOCRATIC 
ROMÂN înfiintat la Timişoara. 


Multumim tuturor celor care s-au ridicat împotriva 
tiraniei, precum şi colectivelor Teatrului Naţional din 
Timișoara pentru sprijinul acordat. 


Poporul Român a învins 


Cele două documente au, în mod firesc, puncte comu- 
ne şi deosebiri. Dacă Proclamaţia scrisă de George 
Şerban e amplă şi propune variante de acţiune în 
diverse domenii (măsuri de întremare economică, 
iniţiative care ţin de administraţia locală, măsuri de 
politică fiscală etc.), documentul iniţiat de Frontul 
Democratic Român e sintetic și cuprinde intenţii, fără 
să ofere soluţii. Sigur, rostul unui asemenea act nu este 
să imprime direcţii de acţiune și să se substituie exper- 
ţilor. Menirea lui este trezirea la realitate și apoi asigu- 
rarea unei forme de coeziune socială. La fel ca George 
Şerban, FDR încearcă să repună Timișoara pe şinele 
democraţiei autentice, numai că asta nu-l scutește de 
bănuieli şi acuzaţii, mai cu seamă că unele dintre 
manevrele sale provoacă nedumerire. Mai simplu spus, 
judecătorul Mihai Decean, unul dintre fondatorii FDR, 
îi acuză direct pe Lorin Fortuna și Claudiu Iordache 

de colaborare cu „o anumită parte a Securităţii“ şi de 
acceptare a rolului de interfață între societatea civilă 
timişoreană și fostul prim-secretar al judeţului Timiș, 
Radu Bălan. Dincolo de asta, disensiunile grave dintre 
membri, pașii ezitanţi și erorile de percepţie împiedică 
FDR să devină o mișcare politică despre care să se 
vorbească intens și care să aibă un viitor consistent. 
În ce priveşte traiectoria ulterioară a lui Lorin Fortuna, 
ea este una dintre cele mai triste alunecări pe tobogan 
ale ultimelor decenii. Din vorbitor în balconul Operei 
bănăţene, Lorin Fortuna devine realizator de emisiuni 
la OTV-ul lui Dan Diaconescu, unde delirează pe 
teme pretins ezoterice, pentru ca mai apoi să participe 
la diverse şicanări şi vendete de trotuar. 

La peste douăzeci de ani după momentul decem- 
brie 1989şi după redactarea Proclamaţiei de la Timi- 
şoara, fostul crainic al postului public Cornelius Roşiianu 
e sapienţial şi concesiv. După ce mai multe posturi 
TV difuzează ştirea morţii lui George Marinescu, cole- 
gul lui din platoul Telejurnalului, Roşiianu face o 
tentativă de-a pune lucrurile la punct: „George Mari- 
nescu a fost un om bun. Avea un bun-simţ şi o delica- 
teţe deosebite [...]. George Marinescu nu a fost al lui 
Ceaușescu. Prezentatorii doar și-au făcut datoria. Dacă 
nu ar fi fost oameni care să-și facă datoria, ar fi fost o 
ţară goală. Şi părinţii dumneavoastră pot fi consideraţi 
oamenii lui Ceaușescu, fiindcă și-au făcut meseria.“ 

Rostite într-o emisiune de la Realitatea TV, pe la 
mijlocul lui septembrie 201 I.cuvintele lui Roşiianu 
ascund un sofism cât casa și trădează sfidarea speci- 
fică exceptaţilor. Aproape că n-are rost să-i demontezi 
argumentul. Aproape că n-are rost să-i spui că nu pot 
fi consideraţi oamenii lui Ceaușescu toţi cei care au 
trăit pe vremea lui. Dacă trebuie totuşi s-o faci, e doar 
ca să arăţi că, vorba lui Abraham Lincoln, nu poţi 
prosti pe toată lumea tot timpul. Nu, profesorii care 
îşi ţineau orele în săli îngheţate n-au fost oamenii lui 
Ceauşescu. Nici medicii care operau în condiţii înjo- 
sitoare. Nici muncitorii care plecau la fabrică spânzu- 
raţi ca nişte ciorchini umani de barele autobuzelor și 
tramvaielor care veneau din jumătate în jumătate de 
oră. Nici gospodinele care puneau ceasul să le trezească 
la trei noaptea ca să fiarbă un ou, în ideea că la ora aceea 
gazele erau ceva mai puţin leşinate. Nici elevii de 
gimnaziu pe care-i prindea iarna depănușând porum- 
bul în campaniile agricole ale anilor 1980.Nici ţăranii 
care veneau la oraș să cumpere pâine. Nici studenţii 
care stăteau cu mănuși în camerele de cămin și învățau 
pentru examene la zece grade Celsius. Şi, desigur, nici 
cei care, sătui de comunismul românesc, preferau să-și 
riște viaţa încercând să treacă dincolo. 

Pe de altă parte, Cornelius Roşiianu e conştient că 
un crainic de ştiri de pe vremea lui Nicolae Ceaușescu 
nu putea să se aștepte la simpatie populară. Cocteilul 
de forţă, lipsă de scrupule, bun-plac și cinism pe care-l 

servea zilnic Ceaușescu supușilor era prezentat, tot 
zilnic, la Zelejurnal drept „grijă faţă de om“, „dragoste 
părintească“, „cutezanţă revoluţionară“ și „gândire 
genială“. Aceste sintagme se auzeau obsesiv într-o 
perioadă pe care oamenii de rând o botezaseră „vremea 
celor trei F: Foame, Frică, Frig“. Or, preamărirea seară 
de seară a lui Nicolae şi a Elenei Ceaușescu nu putea 
să nu provoace furie şi dezgust, chiar dacă pecetea de 
viață a românilor din anii 1980era surdina. În ce-i pri- 
veşte pe crainicii de ştiri, ei erau cei care prefaţau apa- 
riţiile TV ale lui Ceaușescu, fie la Telejurnal, fie de 
Revelion, fie cu alte ocazii. Vi-l mai amintiţi, de pildă, 
pe Ilie Ciurăscu? An de an, el anunţa cu un glas pro- 
fund şi vag mormântal: „Cu prilejul Anului Nou, 
vorbeşte tovarășul Nicolae Ceaușescu, secretar general 
al Partidului Comunist Român, preşedintele Repu- 
blicii Socialiste România“, pentru ca la finalul alocu- 
ţiunii să conchidă, în aceeași manieră: „Cu prilejul 
Anului Nou a vorbit tovarășul Nicolae Ceaușescu, 
secretar general al Partidului Comunist Român, pre- 
şedintele Republicii Socialiste România.“ În aceste 
condiții, românii aveau măcar dreptul consolator să 
redirijeze o parte din înjurăturile adresate lui Ceaușescu 
spre cei care-i anunțau apariţiile, întâlnirile oficiale, vizi- 
tele de lucru și cuvântările. 

Cornelius Roşiianu ştie asta. El știe la fel de bine 
că poţi persevera chiar și în sfidare, ceea ce-l îndeamnă 
să se adreseze mai departe publicului, în aceeași emi- 

siune de la Realitatea TV. Roşiianu o face fără tremur 
în glas, cu liniștea celui antrenat să spună că negrul e 
alb: „Nu trebuie să ne negăm trecutul. Am fost nevoiţi 
să trăim sub comunism. A trebuit să facem ce cereau 
legile de-atunci. Cel mai greu era pentru cei care erau 
în acel cerc restrâns și care prezentau ştirile cu Ceau- 
şescu. Intram în foc atunci când ei nu puteau să pre- 
zinte. Era foarte greu, pentru că se lucra cu sufletul la 
gură, se lucra pe film. Ajungeai să montezi jurnalul în 
timp ce el se derula. Era greu să prezinţi anumite știri 
în care nu credeam nici noi şi nici telespectatorii. Când 
a venit vremea, în '89, ne-am făcut cu prisosinţă datoria.“ 

Hotărât lucru, dacă s-ar acorda un Oscar pentru 
fățărnicie, Cornelius Roşiianu n-ar trebui să lipsească 
dintre nominalizați. Cum însă nu s-a gândit nimeni 
să înfiinţeze un asemenea premiu (Societatea Timi- 
şoara a înfiinţat „Secera și ciocanul“, dar a avut de pre- 
miat restauratori neocomuniști mai importanţi decât 
foştii crainici ai Te/ejurnalului), nu rămâne decât să 
lucrăm pe text, aşa cum Roşiianu și colegii au lucrat 
pe film. Iar textul pe care-l recită Cornelius Roşiianu 
ţine de un tip de autovictimizare pe care îl pot lua în 
serios doar amnezicii sau românii care se nasc după 
1989.Toată lumea știa cât de greu era să pătrunzi într-o 
instituţie cum era Televiziunea Română pe vremuri. 
Toată lumea îi percepea pe cei care lucrau acolo, fie 
ei crainici de ştiri, comentatori sportivi sau realizatori 
de emisiuni economice, ca pe niște privilegiați. Toată 

lumea trăia în admiraţia (şi uneori în invidia) unor 
oameni ca Delia Budeanu, Cristian Țopescu, Tudor 
Vornicu sau Sanda 'Țăranu. Și nimic, dar absolut nimic 
nu l-ar fi împiedicat pe Roșiianu, dacă nu credea cu 
adevărat în ceea ce făcea, să se dea la o parte şi să lase 
pe altcineva în loc. 

„Am fost nevoiţi să trăim sub comunism. A trebuit 
să facem ce cereau legile de-atunci.“ Asta spune Cor- 
nelius Roşiianu după două decenii de viaţă liberă, deși 
nu € limpede nici până astăzi care dintre legile de 
atunci îl obliga să se comporte așa. Cât despre fatali- 
tatea de-a trăi sub comunism, ea nu e doar ghinionul 
lui Cornelius Roşiianu. Și Doina Cornea, şi Radu 
Filipescu, şi alți români mai tineri sau mai vârstnici 
decât Roşiianu au prins aceleași vremuri (asta spre a 
se înţelege o dată pentru totdeauna că vârsta nu e nici 
merit, nici vină). Dar, spre deosebire de fostul crai- 
nic de ştiri, şi-au ţinut spinarea dreaptă şi au refuzat 
să pactizeze. 

Ca toţi cosmeticienii care au grijă să-și fardeze 
vieţile, zugrăvindu-și cedările drept fapte de vitejie, şi 
Cornelius Roșiianu prezintă simptomele a ceva ce se 
cheamă, în lipsa unui termen mai bun, amnezie con- 
juncturală. Așa se explică faptul că Roşiianu uită să 
precizeze care dintre „legile de-atunci“ l-a obligat să 
semneze un angajament cu Securitatea, să primească 
numele conspirativ Olteanu Ion şi să furnizeze infor- 
maţii cu privire la o parte dintre foștii colegi. (Faptul 

că vechiul CNSAS a emis un verdict de necolaborare 
cu Securitatea este una dintre numeroasele scăpări ale 
instituţiei, în condiţiile unei legi de funcţionare prost 
întocmite.) În aceste condiţii, nu mai miră pe nimeni 
naturaleţea cu care, peste ani, Cornelius Roşiianu se 
prezintă, cui stă să-l asculte, drept oaie neagră, maverick 
al ştirilor și chiar disident. O face şi într-un interviu 
apărut în Evenimentul zilei în 2007: „Eu intram să 
prezint Ze/ejurnalul doar când nu puteau ceilalți. Nu 
mă băgau tot timpul, că eram cam gură-spartă. Îmi 
cam plăcea, cum s-ar spune, să fluier în biserică.“ Din 
păcate, nimeni n-a găsit răgazul să-i ceară viteazului 
măcar un exemplu de îndrăzneală sau de risc. 
Căzutul în picioare este un sport cu tradiţie în 
România. Dintr-un anumit punct de vedere e normal, 
ţinând cont că proba de gimnastică la care România 
câştigă o sumedenie de medalii de aur (la fete, ce-i 
drept) este cea de sărituri însoţite de aterizări perfecte, 
marca Szab6, Comăneci, Grigoraş, Miloşovici, Amâ- 
nar sau Roşu. Însă nu doar fetele cad mereu în picioare 
la campionatele mondiale și europene. La fel se întâm- 
plă şi cu băieţii din echipa de gimnastică propagan- 
distică a ştirilor de pe vremea lui Nicolae Ceauşescu. 
Nici unul dintre ei nu are de pătimit, nici unul nu 
înfruntă oprobriul public, nici unul nu simte că i se 
cască un hău sub ochi. Toţi cad în picioare. Petre 
Popescu, George Marinescu, Paul Şoloc, Victor Ionescu, 
Ilie Ciurăscu, Nicolae Melinescu, Florin Mitu și ceilalți 

aşteaptă să se liniștească apele și își văd liniștit de treabă, 
fără să simtă nevoia penitenţei. Unul dintre ei ajunge 
să reprezinte statul român la Washington, chiar dacă 
de coadă îi atârnă tinicheaua colaborării cu Securitatea. 
Nu-i alungă nimeni cu pietre pe acești oameni, nu le 
cere nimeni socoteală. Ar fi și greu, de fapt, într-o ţară 
care răstoarnă de la putere un comunist pentru a alege 
un altul. Drept dovadă, acel Mea culpa îngânat în 
ceasul al doisprezecelea de George Marinescu la pupi- 
trul ştirilor de seară e văzut astăzi de Cornelius Roşiianu 
drept un moment de slăbiciune care nu-și avea rostul, 
fiindcă, în fond, crainicul nu-și făcuse decât meseria. 

Probabil că episodul cel mai dur din cariera tande- 
mului Roșiianu-Marinescu este întâlnirea cu Victor 
Rebengiuc în zilele acelea de ușurare, confuzie, spaimă 
şi nesiguranţă. Rebengiuc se numără printre puţinii 
actori care refuză să recite poezii omagiale şi să apară 
pe scenă de ziua lui Nicolae sau a Elenei Ceaușescu. 
Spre deosebire de Florina Cercel, Adela Mărculescu, 
Silviu Stănculescu, Mircea Başta sau Gelu Niţu, Reben- 
giuc cultivă distanțarea față de regim, așa că tirada lui 
din studioul 4 e legitimă. 

Îmbrăcat cu o cămașă peste care are un pulover 
vernil, Rebengiuc se uită cu o anume severitate la cei 
doi crainici și începe: „Dintre cei care au luat cuvântul 
până acum aici, la Televiziune — nu foarte mulţi, câțiva, 
câţi am putut eu să văd, greşesc când spun «foarte 
mulți» — , şi care încep prin a-și cere scuze, eu cred că 

asta este o atitudine nu tocmai potrivită. Cred că lucru- 
rile n-ar fi ajuns aici dacă fiecare dintre noi ar fi avut 
tăria, la timpul potrivit, să-și înfrângă frica şi să încerce 
să aibă o atitudine demnă faţă de tot ceea ce se întâm- 
pla în jurul lui. Şi dacă fiecare dintre noi ar fi spus un 
«nu», un «NU!, atunci când era solicitat să spună ver- 
suri la televizor, atunci când era solicitat să pronunţe 
cuvinte, nume proprii care nu se mai pot pronunţa, 
nici atunci și nici acum — eu nu pot pronunța un ase- 
menea nume propriu şi n-am putut nici înainte s-o 
fac — , cred că dacă ei s-ar fi gândit atunci, acum n-ar 
mai fi trebuit să vină şi să-și ceară scuze. Ce-aș vrea să 
le propun? Înainte de-a veni la Televiziune să-și ceară 
scuze, le ofer o hârtiuţă, un sul, ca să-și şteargă gura.“ 

Rebengiuc dezlipeşte eticheta sulului de hârtie 
igienică şi apoi îl trânteşte pe masă și-și ridică mâna 
dreaptă, mimând sila. Cornelius Roşiianu, care încer- 
case la un moment dat o întrerupere (jugulată repede 
de actor), se crispează oripilat în faţa ultrajului, pe 
când George Marinescu se uită la Rebengiuc cu priviri 
albe, pentru ca la final, după ce Roșiianu ia sulul de 
pe masă, să-și întoarcă privirile spre public și să schiţeze 
un surâs complice: „Eh, nea Victor și poantele lui. 
Actorii ăştia.“ 

Există vreo legătură între invitaţia la igienă bucală 
a lui Victor Rebengiuc, Proclamaţia de la Timișoara 
şi prestaţia lui Cornelius Roşiianu? Aparent, nu. Dar 
numai aparent. În realitate, momentul 1 Imartie 1990 

dovedeşte că Roşiianu are o agendă de lucru în care slu- 
jirea puterii e prezentă în continuare. Când 7e/ejurnalul 
de la Bucureşti preia materialul trimis dinspre Timi- 
şoara, Cornelius Roşiianu, aflat în studio, „își face cu 
prisosinţă datoria“, ca să-l cităm. Şi în ce anume constă 
datoria? În bruierea sistematică a lui George Şerban, 
autorul şi cititorul cu voce tare al Proclamaţiei din 
balconul Operei timișorene. Cât timp Șerban dă citire 
textului, sub ochii timișorenilor strânși în ziua aceea 
rece și ploioasă de martie, Cornelius Roşiianu nu face 
altceva decât să vorbească pe deasupra. Comentează, 
interpretează, oferă păreri personale, propune deco- 
dificări inedite ale evenimentului, își verifică abilită- 
tile oratorice. Unele comentarii se situează la limita 
abjecţiei, altele vin din registrul persiflării. De pildă, 
când crainicul califică Proclamaţia drept „un aşa-zis 
document“, formula marchează o relativizare al cărei 
scop este inculcarea în rândul privitorilor a părerii că 
tot ce se petrece la Timișoara e un fel de joc al orgo- 
liilor locale, o leapșă patetică și resentimentară pe care 
n-are rost s-o iei în serios. lar Roşiianu știe că nimeni 
nu-l va sancţiona și nu-l va trage la răspundere pentru 
atâta lucru. Minutele în care vocea lui acoperă vocea 
lui George Șerban cu păreri zeflemitoare, însoţite de 
un surâs ștrengăresc, de tipul „sper că n-aveţi timp 
să-i credeți pe zănaticii ăștia“, lasă în memoria publică 
unul dintre cele mai toxice exemple de măsluire 
televizuală. 

„A trebuit să facem ce cereau legile de-atunci“, se 
scuză peste ani Cornelius Roşiianu în intervenţia de 
la Realitatea TV. Să fi existat oare vreo „lege de-atunci“ 
şi în cazul Proclamaţiei de la Timişoara? Mai mult ca 
sigur, numai că legea respectivă e nescrisă şi poate fi 
sintetizată după cum urmează: „Nu cedăm puterea 
nici în ruptul capului.“ Iar astăzi o ştiu și copiii: 
Proclamaţia de la Timişoara ar fi fost lăsată să treacă 
fără bruiaj dacă n-ar fi cuprins două puncte amenință- 
toare pentru Ion Iliescu și pentru regimul lui. 

Textul care contestă direct legitimitatea lui Ion 
Iliescu este, fireşte, punctul 8, care propune o măsură 
elementară de primenire: Legea lustraţiei. Nu este doar 
moral, ci şi sănătos să aplici o asemenea măsură după 
ce te desparţi de un regim opresiv, care pusese sârmă 
ghimpată în jurul ţării. Timişoara propune instituirea 
unui cordon politico-sanitar fiindcă își dă seama că 
valul doi al nomenclaturii comuniste preia şi își con- 
solidează puterea. Punctul 8 este, în aceste condiţii, o 
invitaţie la decenţă și la normalitate, precum și o pledoa- 
rie pentru reeuropenizarea României. Astea înseamnă 
că, în ciuda imperfecţiunilor ei, Proclamaţia de la 
Timişoara nu este câtuși de puţin o fandoseală roman- 
tică sau o manifestare ornamentală a democraţiei, cum 
se chinuie să acrediteze în primul rând cei vizaţi de 
punctul 8, în frunte cu Ion Iliescu. De altfel, când i 
se cere părerea cu privire la Legea lustraţiei, Iliescu o 
consideră nici mai mult, nici mai puţin decât stalinistă. 

După ce legea trece totuși prin parlament, cu două 
decenii mai târziu decât s-ar fi cuvenit, același Ion 
Iliescu revine cu precizări: „Adoptarea Legii lustraţiei 
nu este doar anacronică. Ea este antidemocratică şi 
anticonstituţională. Adoptarea ei de către Parlamen- 
tul României este neavenită și constituie o adevărată 
diversiune, după principiul ţara arde şi baba se piap- 
tănă.“ Nu este prima declaraţie scandaloasă a lui Ion 
Iliescu. După cum se va vedea în capitolul următor, 
nu este nici ultima. Ca să nu mai spunem că, adoptată 
la timp, Legea lustraţiei a produs efecte în ţări ca Unga- 
ria, Cehia sau Polonia. 

Cât timp George Șerban dă citire punctului 8, 
Cornelius Roşiianu vorbeşte peste el fără să i se pară 
că refuză publicului dreptul la adevăr. El recurge la 
același modus operandi şi pentru bruierea punctului 11, 
pe care are grijă să-l mistifice grosolan, în așa fel încât 
opinia publică să fie montată împotriva timișorenilor. 
Dacă pe 20 decembrie 1989Nicolae Ceaușescu văzuse 
în insurgenții Timişoarei „câteva grupuri de elemente 
huliganice“, pe 1 Imartie 1990 Roşiianu îi califică pe 
cei care susţin Proclamaţia drept „secesioniști și sepa- 
ratişti“. Acuzaţia este realizată cu instrumentarul 
securist al manipulării și dezinformării, câtă vreme în 
textul Proclamaţiei nu se scrie nimic despre secesiune 
şi separare, ci se propune doar un proiect de descentra- 
lizare economică și administrativă. Cuvintele lui Francis 
Bacon (Audacter calumniare, semper aliquid haeret) şi 

apoi ale lui Beaumarchais (Pâr la urmă, vai, bârfitul, / 
E ca mort, nenorocitul, / În opinia mulțimii, e pe veci 
înmormântat“) — altfel spus, „Calomniaţi, calomniaţi, 
până la urmă tot va rămâne ceva“ — își verifică spec- 
taculos valabilitatea, fiindcă există destui oameni în 
România lui 1990care, intoxicaţi cu minciunile lui 
Roşiianu, chiar cred că timişorenii vor să rupă Banatul 
de restul României și să ceară pașaport bucureşteanu- 
lui care îşi vizitează vărul din Lovrin sau băcăuanului 
care se duce la socrii din Biled. E, de fapt, perioada 
unei duble manipulări, fiindcă la câteva zile după ce 
Roşiianu murdăreşte cu vocea Proclamaţia de la Timi- 
şoara, Securitatea orchestrează o nouă acţiune de dez- 
binare: Operaţiunea Târgu-Mureș. 

Există totuși şi lucruri pe care Cornelius Roşiianu 
nu le poate acoperi, oricât de puternică i-ar fi vocea şi 
oricât de mare entuziasmul. Iar aceste lucruri ţin de 
discuţiile pe care apropiații lui Ion Iliescu le poartă cu 
o parte dintre membrii Societăţii Timișoara la puţine 
zile după ce George Șerban citeşte Proclamaţia din 
balconul Operei. Într-o convorbire purtată în 2005, 
scriitorul Daniel Vighi, membru fondator al Societății 
Timişoara, îi dezvăluie Laurei Forţiu că tatonările lui 
Iliescu nu se referă nici măcar voalat la punctul 1 și 
la pretinsele intenţii secesioniste ale Timișoarei, ci strict 
la punctul 8. După ce Ion Iliescu nu reușește să obțină 
cauţionarea Societăţii Timișoara pentru o vizită în 
orașul de unde începuse revolta, consilierii lui deschid 

negocierile privitoare la punctul 8. „La ieşire, consilierii 
lui Iliescu au încercat să ne cumpere pentru a renunța 
la punctul 8, pentru că el [Ion Iliescu — 7.2.] şi-a dat 
seama încă de atunci de importanţa acestui punct. Au 
încercat să se târguiască cu noi, să-l acceptăm pe Iliescu, 
să facem o excepţie de la punctul 8, au vrut să ne ofere 
chiar funcţii în FSN. Am refuzat ferm, am spus că nu 
facem politică. Discuţia aceasta a avut loc după ce 
Proclamaţia a fost lansată, tipărită în patru limbi şi 
dată agenţiilor de presă. Nu s-a discutat absolut nimic 
despre punctul 11,iar o altă întâlnire nu a mai avut 
loc.“ Declaraţia îi aparţine lui Daniel Vighi și arată 
pe de o parte importanţa reală a Proclamaţiei, pe de 
alta motivele pentru care ea a fost tratată revoltător 
pe coridoarele puterii de la București. 

Mai trebuie spus că Ion Iliescu a încercat în câteva 
rânduri să impună ideea că textul Proclamaţiei ar fi 
suferit anumite modificări, ca urmare a negocierilor 
pe care George Şerban şi Societatea Timişoara le-ar fi 
purtat totuși cu emisarii politici din Capitală. Dovada 
acestei noi minciuni à la Iliescu (după cea cu „Frontul 
nu va deveni partid și nu va participa la alegeri“ și 
după altele şi altele) se găseşte la Muzeul Banatului 
din Timişoara, care găzduieşte textul Proclamaţiei așa 
cum a fost scris de mână de George Şerban. 

Revenind la Cornelius Roşiianu și la felul cum 
şi-a făcut datoria „cu prisosinţă“ faţă de stăpânii de la 
Bucureşti, nu e de mirare, la cum arată lucrurile în 

TVR, că nimeni din conducerea Televiziunii Române 
nu-l cheamă la ordine şi nu-i impută lipsa de profe- 
sionalism. Mai mult, după decembrie 1989Roşiianu 
rămâne în TVR până în 1997izbutind chiar să ajungă 
redactor-şef al Actualităţilor pe vremea când la con- 
ducerea instituţiei este numită Alina Mungiu-Pippidi. 
Este scos din schemă în 1997,lucrează o vreme la 
Tofan Grup, pe urmă devine director general adjunct 
la TVRM, o băltoacă televizuală greu de egalat în plic- 
ticoşenie, pentru ca din 2003 să se întoarcă, aproape 
pe furiș, la postul public, unde mai lucrează din umbră 
câţiva ani, în calitate de producător delegat al pro- 
gramului 2. 

La negativ, forma verbului „a roși“ devine, cu înce- 
pere din 1 Imartie 1990,„Roşiianu“. Să nu ne facem 
iluzii, să nu aşteptăm regrete sau căință. Nu e cazul 
şi oricum, nu mai suntem atât de naivi. În clipa când 
Cornelius Roşiianu va ajunge la momentul unuia dintre 
bilanţuri şi se va privi în oglindă, cea care va roși va fi, 
mai mult ca sigur, oglinda. 


Iliada şi Mineriada 
(un memento, măi dragă) 


Nu cânta, zeiţă, mânia ce-aprinse pe-Ahil Peleianul, 
nici greaua urgie ce-Aheilor mii de amaruri le-aduse. 
Cântă altceva, zeiţă. Reorientează-te. Fii pe fază, ce 
Dumnezeu. Nu mai eşti în iada pe care o ştiai, ci 
în Iliada lui Ion Ilici Iliescu, în Iliada combinată 
cu Mineriada. În Ilimineriada sau în Mineriliada, 
cum vrei. 

Eşti în Piaţa Universităţii din Bucureşti, zeiţă. Sau 
poate la Romexpo. Şi te pregăteşti de o plimbare în 
tunelul timpului. Deși te afli în iunie 1990,te despart 
puţine ore de Evul Mediu. Drum bun, zeiţă. Să ne 
spui cum a fost şi ce-a trebuit să cânţi. Să ne spui cum 
se plantează panseluţele cu bâta. Să ne spui cum se 
rupe cu bătaia un necunoscut din cauză că poartă 
barbă sau are ochelari. Să ne spui câtă umbră fac cru- 
cile de la Străulești 2. Şi să ne mai spui, zeiță, de ce are 
pământul atâta răbdare cu unii dintre ocupanţii lui. 
Chiar am vrea să ştim. 

Când i se pune o întrebare incomodă, Ion Iliescu 
recurge în linii mari la același comportament. Se 
încruntă, își tratează interlocutorul cu „mata“ sau 
„dragă“ şi contestă evidenţa. Aerul de bunic și porecla 
„Bunicuţa“ nu au voie să inducă în eroare. Când stai 
de vorbă cu Ion Iliescu, e bine să ştii că adevărul i se 
află în priviri, nu în cuvinte. Pe acestea din urmă ni 
le-a dat Dumnezeu ca să ne ascundem gândurile, scrie 
Stendhal. Iar Ion Iliescu este, cu tot ateismul lui, mare 
amator de roșu și negru. Roșu ca sângele nevinovați- 
lor uciși după 22 decembrie 1989,negru ca fundul de 
mină din care urcă spre Bucureşti ortacii, cu ghizii 
securiști în frunte. 

Orice tratat se va scrie despre arhitectura minciunii 
şi a discreditării va trebui să aloce un capitol consistent 
acestui om care irosește în câteva luni capitalul de 
simpatie al unei țări întregi. Mineriada din iunie 1990 
este certificatul de deces al unei Românii care se stră- 
duieşte să se recupleze la mecanismele construcţiei 
europene. Câteva zeci de ore de barbarie ajung pentru 
trimiterea țării cu sute de ani înapoi. Miezul lui iunie 
1990este un timp al ororilor — în Piaţa Universităţii, 
dar nu numai. Biblioteca Naţională devine sanctuar 
pentru cei care au prezenţa de spirit să evite linșajul 
ascunzându-se la etaje, printre dicţionare și antologii. 
Gheorghe Bercan și Marius Dobrescu, directorii de 
atunci ai Bibliotecii, merită mulţumiri și complimente 
pentru decizia de a-i găzdui pe fugăriţi. Minerii şi cei 

care-i manevrează fac ravagii la (de fapt, în) Univer- 
sitate, la sediile partidelor de opoziţie, în redacţiile zia- 
relor în care apar articole defavorabile lui Iliescu. În 
jurul Universităţii, se declanșează vânătoarea de oameni. 
Nefericiţii care trec prin zonă şi nu au alură proletară 
sunt luaţi la ciomege. Tehnica e simplă și eficientă: 
doi mineri prind un trecător, iar alţi trei-patru îl lovesc 
cu bastoanele, cu pumnii sau cu picioarele. Chiar și 
astăzi, la douăzeci și cinci de ani distanţă, scenele răvă- 
şesc și revoltă. 

Treptat, violenţa se răspândește din Piaţa Universi- 
tăţii spre împrejurimi. Un sexagenar care vrea să intre 
în magazinul Cocor nu mai apucă, fiindcă doi mineri 
(unul cu o bâtă, altul cu un topor, instrumente ale 
muncii de convingere) dau în el până îl lasă lat. Alţii 
se bucură de tratamente identice, din tot felul de motive: 
unul are ochelari cu rame subțiri, altul mănâncă niște 
bomboane care ar putea fi droguri, un al treilea poartă 
o haină care-l face să aducă a legionar, un al patru- 
lea e bărbos. Peste o mie de bărbaţi și femei sunt inte- 
rogaţi ilegal, ameninţaţi, bătuţi şi umiliți la Jilava, 
Băneasa şi Măgurele. Despre sălbăticiile petrecute 
atunci în centrul Capitalei se scriu cărți și se fac filme. 
La început, opinia publică din afara României crede 
că n-a auzit bine. Primele relatări ale coresponden- 
ţilor de presă au loc în registrul stuporii. Tulburări și 
mișcări de stradă există peste tot în lume, din Berlin 
la Chattanooga și din Helsinki la Valparaíso. Însă 

imaginea unor trupe de ocupaţie cu lămpașe şi târnă- 
coape e ceva cu totul inedit, cum inedită e şi ideea că 
o categorie profesională poate parcurge câteva sute de 
kilometri cu trenul ca să căpieze în bătaie niște semeni. 
Comparativul de superioritate al acestei situaţii şi așa 
buimăcitoare este faptul că invitaţia la carnaj e formu- 
lată de şeful statului în persoană. Iar superlativul situa- 
tiei este că, după încheierea agresiunii și îngroparea 
morţilor, autorul invitaţiei îi strânge pe sălbatici într-un 
spaţiu expozițional și le mulțumește. O face zâmbind 
ca pe afişele care îi recomandă alegerea „pentru noi, 
pentru liniştea noastră“. Chiar așa. 

Ion Iliescu e, probabil, singurul președinte din 
lumea liberă care îşi formează o armată personală. E 
de-a dreptul curios că un om care câștigă zdrobitor 
alegerile și e, prin urmare, iubit de cea mai mare parte 
a populaţiei nu se poate bucura de dragostea electora- 
tului decât cu ajutorul câtorva mii de ortaci înarmaţi 
cu bâte. Există patroni ai unor echipe de fotbal care 
circulă însoţiţi de două-trei gărzi de corp. Există vedete 
din lumea filmului care au bodyguarzi. Însă ideea de-a 
mobiliza o categorie profesională şi de-a o transforma, 
fie şi pentru două zile, în trupă de intervenţie e o contri- 
buţie de neuitat la noţiunea de democraţie originală. 

Din iunie 1990încoace, lucrurile se limpezesc trep- 
tat. Se elucidează câteva mistere pentru care, în febra 
întâmplărilor de atunci, lumea nu are ochi şi vreme. 
Se acordă premiul pentru scenariu, regie şi cel mai 

bun rol secundar Securităţii, deși cei aşteptaţi să ridice 
premiul, Nicolae Cămărăşescu şi Marin Condescu, 
nu se înghesuie să urce pe scenă. Se conchide că niște 
simpli mineri nu puteau să ajungă prin forțe proprii 
din Valea Jiului direct la adresa din cartierul Pajura a 
ziaristului Petre Mihai Băcanu sau acasă la Ion Raţiu 
şi Corneliu Coposu. Şi că motivul pentru care Gabriel 
Liiceanu a fost căutat la sediul Editurii Humanitas nu 
a ţinut de politropia omului și a culturii, nici de ches- 
tiuni paideice sau peratologice. Se stabilește că organi- 
zaţiile locale ale FSN-ului organizează în amănunt 
plecarea „spontană“ a minerilor. Încet-încet, se adună 
tot mai multe mărturii, se pun lucrurile cap la cap și 
se ajunge la concluzia firească: barbaria din iunie 1990 
a fost răfuiala unui șef de stat cu cei care, contestându-l, 
au refuzat să îngâne refrenul consensului. 

Din acest punct de vedere, comportamentul post- 
mineriadă al lui Ion Iliescu este un exemplu de sfi- 
dare şi cinism. La cinci, la zece şi la cincisprezece ani 
de la atentatul la democraţie din iunie 1990,de fiecare 
dată când este întrebat despre cele petrecute atunci, 
fostul preşedinte face exact ce făcea și înainte: falsifică 
adevărul, împroașcă venin şi contestă dovezile chiar și 
când îi sunt servite pe tavă. Fuga din realitate şi min- 
ciuna sunt aliaţii care-l susţin și în decembrie 1989şi 
în iunie 1990.,„Emanaţia spontană“ din 1989rămâne 
emanaţie spontană, chiar dacă pe zidurile Facultăţii de 
Arhitectură rulează în primăvara lui 19900 înregistrare 

ușor tremurată, în care Petre Roman, Silviu Brucan, 
Nicolae Militaru și alţi apropiaţi ai lui Iliescu discută 
despre viitoarea denumire a Frontului și în care Roman 
spune la un moment dat (curat spontan, coane Petrică!): 
„Păi, îi spunem Frontul Salvării Naţionale, ce naiba, 
doar am stabilit acum șase luni.“ 

Pe de altă parte, intoxicările cu „bande de elemente 
turbulente, de esenţă legionară“, care vor „să reînfiin- 
teze un stat fascist“, ies la fel de ușor din gura lui Ion 
Iliescu și în 1995i în 2000, şi în 2010.Minciuna ca 
instrument de lucru pare să obţină eficienţa maximă 
în mâinile lui. Iliescu este omul capabil să se uite la 
Teatrul Naţional și să declare că nu există. Să ţină în 
mână o portocală și să spună că e bleu cu picăţele negre. 
Să desconsidere tot ce nu-i convine (manifestanţii din 
Piaţa Universităţii sunt, din punctul lui de vedere, „nişte 
marginali, nişte vandali şi nişte anarhiști ordinari“) şi 
să refuze, chiar și în ceasul de pe urmă, să-și admită 
vinovăţiile. Sau măcar pe una dintre ele, la alegere. 

Că este așa o dovedesc materialele stocate în arhive 
sau prezente pe site-uri, la care astăzi are acces, din feri- 
cire, aproape oricine. La întrebarea „Dumneavoastră ați 
chemat minerii?“, pe care o formulează, pe rând, mai 
mulți ziariști, Ion Iliescu răspunde negativ. La între- 
barea „Dumneavoastră i-aţi trimis în Piaţa Universi- 
tăţii?“, răspunsul lui e tot negativ. 

Şi-acum, banda, vă rog. Partea întâi: „Dragi mineri, 
mă adresez dumneavoastră de astă dată, mulțumin- 

du-vă pentru răspunsul de solidaritate muncitorească 
pe care ȘI DE ASTĂ DATĂ (majusculele mele, R.P.) l-aţi 
dat la chemarea noastră. Mulţumesc de asemenea tutu- 
ror celorlalte delegaţii din judeţe care au venit şi s-au 
adăugat acestei forţe solidare a muncitorimii române.“ 

Pentru cine nu crede, inclusiv pentru Ion Iliescu, 
există arhive şi există înregistrări pe YouTube. 

Partea a doua (ceva mai lungă, dar merită osteneala): 
„Delegaţia de mineri, în frunte cu domnul Cozma, se 
va deplasa spre Piaţa Universităţii, pe care vrem să o 
reocupaţi dumneavoastră.“ 

Pause. După această frază, din rândul minerimii 
se ridică un prelung urlet mineresc ca un uragan al 
urii. Ortacii se dedau unui procedeau foarte apreciat 
de Iliescu: ovaţionarea tovărășească. Acel „uraaaaa!!!!“ 
ieşit din piepturile minerilor cheamă dintr-o cută a 
memoriei ceva asemănător: uralele care însoțeau discur- 
surile lui Nicolae Ceaușescu, întrerupte de cunoscu- 
tele scandări „Ceaușescu-PCR“. Cine e atent la reacţia 
vocală a minerilor nu poate rata similitudinea. Iar asta 
duce spre una din următoarele concluzii: ori minerii 
ascultaseră cu sfințenie discursurile lui Ceaușescu, ori 
printre ei s-au aflat, under cover, o parte din agitatorii 
care însuflețeau mulțimea strânsă prin pieţe şi pusă 
să aplaude la mitingurile de dinainte de 1989. 

Partea a doua, continuare: „Așa cum aţi văzut, de 
astă dată avem de-a face cu elemente de-a dreptul fas- 
ciste, care ieri s-au dedat la acte de vandalism. După 

ce în cursul dimineţii de ieri, 13iunie, forţe organizate 
de ordine publică au curăţat Piaţa Universităţii — la 
propriu —, adică după ce au evacuat o serie de elemente 
care zăceau pe spaţiul verde, au eliberat tot spaţiul, s-au 
apucat de curățirea zonei pentru că a rămas mizerie 
în zona acestora, s-au apucat să curețe carosabilul, să-l 
spele, să-l pregătească pentru circulaţie; în după-amiaza 
zilei de ieri, grupuri organizate de elemente incitate, 
multe dintre ele drogate, înarmate cu diverse elemente 
contondente, cu bare, cu lanţuri, cu pietre, cu cărămizi, 
cu ţigle, au atacat cordoanele de polițiști, înarmaţi cu 
sticle incendiare, au dat foc la autobuze, la mașini, și 
apoi s-au îndreptat în grupuri spre clădirea Poliţiei, 
pe care au incendiat-o, spre clădirea Ministerului de 
Interne. Spre seară, precum știți, au invadat și clădirea 
Televiziunii, care a trebuit să-şi întrerupă emisiunea. 
În cursul serii, grupuri de muncitori, de poliţişti şi 
ostași au reușit să elibereze clădirea Televiziunii şi apoi 
şi spaţiul din jurul acesteia. Peste noapte au fost de 
asemenea eliberate clădirile Poliţiei și ale Ministerului 
de Interne. Unii dintre ei [Drogaţi? Fascişti? Nu se 
precizează — n.m.] s-au întors în Piaţa Universităţii. 
Acum, spre dimineaţă, se pare că, din nou, au evacuat, 
au părăsit-o. Sunt acolo câteva formaţiuni de parașu- 
tişti şi poliţişti. V-am ruga pe dumneavoastră, minerii, 
care sunteţi grupaţi, organizaţi, să vă îndreptaţi în 
coloană, pe bulevard, până la Piaţa Universităţii şi să 
o ocupați definitiv dumneavoastră. După care, în 

conlucrare cu forțele de ordine, vă rugăm să asiguraţi 
paza Pieței Universităţii pentru ca să se efectueze 
lucrări de curăţenie şi de redare în circulaţie a acestui 
nod. Dumneavoastră să fiţi paznici, în conlucrare cu 
forţele de ordine, ai acestui punct central din Capitală. 
Vă mulţumim foarte mult. Vă rugăm să facem totul 
pentru a elimina excesele, pentru a elimina actele 
sângeroase. Și dumneavoastră să asiguraţi paza necesară 
împotriva tuturor elementelor extremiste care şi-ar 
mai face apariţia în această zonă. Celelalte delegații 
rămân aici, pe loc, în Piaţă. Vom vedea dacă e nevoie 
să mai ajutăm în alte puncte din Capitală. Vă mulţu- 
mim foarte mult tuturor. Drum bun și cu bine. Succes!“ 

Şi de data asta, pentru cine nu crede, inclusiv pen- 
tru Ion Iliescu, există arhive și există înregistrări pe 
Youlube. 

Iar acum, câteva observaţii despre mesajul lui Ion 
Iliescu, preluat întocmai, fără nici un fel de intervenție. 
Ce frapează, ce atrage atenţia în cuvintele lui? 

În primul rând, felul în care-i etichetează Iliescu 
pe protestatarii din Piaţa Universităţii. Dacă nu i-ai 
şti, dacă n-ai sta de vorbă cu ei, ai crede că sunt ulti- 
mele scursuri, drojdia societăţii, nişte pierde-vară fără 
rost pe lume, care protestează neștiind foarte bine 
împotriva cui și care pot fi atraşi, pentru suma corectă, 
în sprijinul oricărei cauze. În plus, sunt nişte creaturi 
care distrug, calcă în picioare și murdăresc tot ce ating — 
„întinează“, spre a folosi un verb drag lui Ion Iliescu. 

Erichetele favorite pe care le lipește el pe fruntea nemul- 
țumiţilor din piaţă sunt „golani“ şi „vandali“, ceea 
ce-l plasează în siajul lui Nicolae Ceaușescu (pescuind 
în același heleșteu semantic, acesta îi făcuse „huligani“ 
pe insurgenții timişoreni din decembrie 1989).Doar 
în momentele lirice ale lui Ion Iliescu, protestatarii sunt 
numiţi „ăia cu corturile, care erau adăpaţi, alimentaţi“. 
În realitate, printre manifestanţii de la Universitate se 
numără actori, pictori, medici, profesori universitari, 
deţinuţi din motive politice sub comuniști, graficieni, 
scriitori, studenţi, regizori de film sau de teatru, ziariști 
şi mii de oameni fără contur public, pe care propa- 
ganda lui Ion Iliescu îi scârbeşte până la revoltă. Cine 
le cunoaște, de pildă, pe profesoarele Doina Motaș şi 
Taina Duţescu-Coliban de la Facultatea de Limbi 
Străine din Bucureşti, prezenţe statornice în Piaţa 
Universităţii, ştie fără îndoială că nu sunt nici vandale, 
nici golănci. A folosi asemenea cuvinte ca să vorbeşti 
despre oameni pe care nu-i cunoști arată cât dispreţ 
şi câtă ostilitate nutrește Ion Iliescu pentru cei care-i 
contestă nu atât orientarea, cât mai ales faptele. 

Un alt cuvânt pe care Iliescu îl apreciază cu un soi 
de tenacitate bolșevică este „elemente“ („iar burghezii 
se arat-a fi / elemente tot mai dușmănoase“, vorba 
proletpoetului). Se cuvine observat că „element“ denu- 
meşte atât persoane, cât și obiecte. La Ion Iliescu, dar 
nu numai. Ţintele înfierărilor comuniste, din anii'50 
până la finele anilor '80, sunt în general „elemente 

declasate“, iar familia spirituală din care face parte 
sintagma reunește și alte delicatese ideologice, printre 
care „năpârcă“ și „bandit“. Ion Iliescu le povestește 
minerilor surescitaţi despre „o serie de elemente care 
zăceau pe spaţiul verde“, despre „elemente extremiste“ 
sau despre „nişte elemente de-a dreptul fasciste“. Pe 
de altă parte, „elementele incitate“ (oameni) sunt, apud 
Iliescu, înarmate cu „elemente contondente“ (lucruri). 
Sărăcia limbii de lemn tipică politrucilor trece în plan 
secund, fiindcă faptele cu adevărat grave nu ţin de 
stilistica mesajelor, ci de manipulare, învrăjbire și 
incitare la violență. Cu toate acestea, trebuie obser- 
vat cu câtă voluptate rostește Ion Iliescu vocabula 
„elemente“ și, de asemenea, câte sensuri stau ciorchine 
pe tija ei. 

Uşurinţa cu care Ion Iliescu spune minciuni în acest 
miez de iunie nu se explică doar prin rutina dobândită 
în decenii întregi de fardare a realităţii. Conjunctura 
mediatică nu trebuie neglijată. La fel ca în decembrie 
1989 echipa lui Iliescu controlează televiziunea, radioul 
şi presa scrisă. Cu excepţia României libere, ziarele 
sunt aservite puterii. În Adevărul, Dimineata şi Azi se 
minte și se dezinformează sistematic. (Ceva mai târziu, 
un ziarist de la proaspăt înființatul săptămânal Cata- 
vencu va propune fuziunea celor trei publicaţii sub 
numele de Adevărul de azi dimineață.) Aproape că nu 
există alte surse de informare decât cele ale FSN-ului. 
Şi cum slujbaşii din fostele vopsitorii ideologice ale 

PCR-ului sunt în plină putere, Iliescu recurge fără 
remușcare la serviciile lor. Mecanismul de dezinfor- 
mare e același ca la Revoluţie, lipseşte doar Teodor 
Brateş. Dacă în decembrie 1989teroriștii „trag din 
orice poziţie“, „otrăvesc apa, ne omoară copilașii“ și 
„atacă reactorul nuclear de la Cernavodă“, în iunie 
1990flaşnetele propagandei lui Iliescu turuie despre 
drogaţii din Piaţa Universităţii, despre felul cum au 
grijă acești fanatici ai cocainei ca piaţa să se transforme 
într-un bordel în aer liber, despre agenţii ţărănişti şi 
liberali care vin în piață și, pe lângă bani (o bună parte 
din ei falși, abia scoși din tiparniţele de la sediile par- 
tidelor istorice), împart substanţe psihotrope şi întreţin 
o atmosferă explozivă. 

Tot la capitolul manipulare intră și povestea auto- 
buzului căruia i se dă foc în apropiere de Biserica Enei. 
Ion Iliescu afirmă că actul este opera acelorași vandali 
din Piaţa Universităţii — fie înainte de a-și lua doza 
de halucinogene, fie după. În realitate, aşa cum se va 
dovedi ceva mai târziu, cel care pune focul este un 
poliţist din subordinea generalului Corneliu Diaman- 
descu, aflat la rândul lui sub comanda ministrului de 
Interne Mihai Chiţac. 

Însă arealul manipulării nu se limitează la Bucu- 
reşti. În Galaţi, oraş roşu vreme îndelungată, apare 
chiar atunci o ediţie specială a unei publicaţii intitulate 
Foaia noastră, în care stă scris cu litere suficient de mari 
ca să le vadă oricine: 

„FRONTUL SALVĂRII NAȚIONALE. Preşedintele ales 
al ROMÂNIEI ION ILIESCU ÎN PERICOL. BANDELE 
LEGIONARE DEVASTEAZĂ BUCUREȘTIUL! GĂLĂȚE- 
NII PLEACĂ SPRE BUCUREȘTI! ÎNCERCARE DE 
ÎNTOARCERE SPRE DICTATURA FASCISTĂ! DE CE 
POLIŢIA NU-ŞI FACE DATORIA?“ 


Pe pagina următoare, un autor anonim compune un 
text cu titlul CINE SUNT INSTIGATORII?, în care 
detaliază, într-o bolşeveză fără fisuri: 


„Ciocoi pribegi şi înfumuraţi au venit să ne învețe 
democratia. Au venit şi cu bancnote verzi, crezând 
că România e de vânzare. S-au găsit şi vânzătorii de 
țară, intelectuali care până mai ieri îi cântau în strună 
lui Ceaușescu. Au apărut şi profitorii de moment, 
unii extrem de bronzati. 

După încercarea de rebeliune legionară care urmărea să 
răstoarne presedintele ales al României, ne punem între- 
barea: asta să fie democraţia pe care Raţiu, Câmpeanu 
si Coposu vor să ne-o impună? Concluzia e una singură: 
RAȚIU ȘI CÂMPEANU — AFARĂ DIN ȚARĂ! 

La sediile FSN Galaţi s-au deschis registre pentru strân- 
gerea de semnături a celor ce doresc expulzarea din 
țară a lui Rațiu şi Câmpeanu. “ 


(Pentru autorul anonim şi pentru colectivul de redacţie 
bd 

al Foii noastre, transcriu aici cuvintele care rezumă 

gândirea politică a lui Ion Raţiu și ce voia el să „impună“: 

„Voi lupta până la ultima mea picătură de sânge pentru 
ca tu să ai dreptul să nu fii de acord cu mine.“) 

Există, în dezlegarea la sălbăticie pronunţată pe 14 
iunie 1990,0 frază în care cinismul lui Ion Iliescu se 
situează peste cota obişnuită. E vorba de fraza „Să 
facem totul pentru a elimina excesele, pentru a elimina 
actele sângeroase“. Simţi nevoia să-ţi torni o găleată 
de apă rece în cap şi să reciteşti. Dincolo de formula 
„să facem totul“ (preluată tot de la Nicolae Ceaușescu, 
autorul mirobolantului îndemn „Să facem totul ca să 
nu mai existe nici un judeţ sub media pe ţară“), ideea 
pacificării prin violenţă sună preistoric. Așa stând 
lucrurile, nu e fără temei aprecierea celor care au văzut 
în atitudinea lui Iliescu din timpul mineriadei o cobo- 
râre în precambrianul politicii, al gândirii şi al con- 
ştiinţei. În același timp, cuvintele din fraza cu pricina 
au ceva profund pornografic. Minerii primesc de fapt 
un cec în alb pentru violarea metaforică a unuia dintre 
puţinele oraşe unde Iliescu nu este doar iubit, ci și 
detestat. Iar rezultatele sunt, după cum se ştie, imediate 
şi dezastruoase. 

Intervievaţi mai târziu, unii mineri confirmă, fără 
să vrea, că sunt actori brutali într-un film scris de altci- 
neva. În numărul din august 1990al publicaţiei Expres, 
Traian Călin Uba reproduce declaraţia minerului loan 
Bucur din Petrila: „Și în Piaţa Universităţii erau dro- 
guri, praf, vărsat pe jos, în rigolă... Un praf cam ca 
detergentul, dar un pic mai galben.“ Reporterul devine 

curios: „De unde ştiaţi că sunt droguri?“ loan Bucur: 
„După miros.“ Reporterul: „Până atunci aţi mai mirosit 
droguri?“ loan Bucur: „Eu nu, dar aşa ziceau alții.“ 
Reporter: „Cine?“ loan Bucur: „Nişte civili.“ Reporter: 
„Şi dumneavoastră nu v-aţi întrebat cine puteau fi acei 
civili?“ loan Bucur: „Acum mă gândesc serios că ar fi 
putut să fie teroriști. Dar atunci credeam că sunt 
oameni de treabă. Erau mulţi infiltraţi printre noi, care 
ne agitau şi ne puneau să lovim.“ 

Kall6s Zoltán, un tânăr miner din Aninoasa, își 
amintește și el de descinderea făcută la Universitate 
şi la Facultatea de Arhitectură. Kall6s nu are dubii că 
a nimerit în două lupanare, în două temple ale deșu- 
cherii ascunse după paravanul studiului și al serio- 
zităţii: „O grămadă de bucureşteni ne spuneau că 
seringile conţin droguri. Ne-au arătat şi o mașină de 
făcut bani falși. Şi erau mereu aceiași care ne spu- 
neau că la Universitate şi la sediul liberalilor au fost 
găsite femei goale. Eu nu le-am văzut. La Arhitectură, 
când am intrat într-o sală, studenţii desenau. Fetele 
erau așa de înnebunite, că nu puteau fi decât curve 
sau drogate.“ 

În fine, cu vreo patru ani înainte ca Brad Pitt, Anto- 
nio Banderas şi Tom Cruise să turneze Interviu cu un 
vampir, un reporter fără instinct de conservare filmează 
o mică scenă din Interviu cu un miner. lar minerul 
glăsuieşte după cum urmează: „Am găsit la Peneţeu 
droguri, armament, muniție, mașină de scris automată, 

tipărit bani la Peneleu... Este în ziarul Adevărul.“ Când 
spune „mașină de scris automată“, ortacul dă impresia 
că a nimerit peste o armă de distrugere în masă. Sin- 
gura problemă (măruntă, nu-i vorbă, mai ales că în 
dezordinea aceea nu mai are nimeni timp pentru detalii) 
e că din apropierea celui intervievat se aude un glas 
înfundat, care-i dictează cuvânt cu cuvânt ce să spună. 

După cum se vede, ramificaţiile manipulării se 
întind dinspre aparatul de propagandă pus în serviciul 
lui Ion Iliescu până la ultimul purtător de lămpaş. 
Urzitorii de scenarii sunt familiarizați cu unul dintre 
principiile de bază ale dezinformării: dacă vrei să se 
dea crezare minciunilor, ele nu trebuie să fie plauzibile, 
ci gogonate. Așa se face că prin Bucureşti începe la 
un moment dat să circule zvonul că nu Iliescu i-a adus 
pe mineri și le-a conferit dreptul de-a chelfăni nepe- 
depsiţi, ci Grupul de Dialog Social, în cârdășie cu 
Occidentul care vrea ca România să fie ţinută la infinit 
în anticamera democraţiei. Zvonul este lansat de presa 
fidelă lui Ion Iliescu, în frunte cu Azi şi Dimineața, 
pentru a căror prestație până și cuvântul „jalnic“ e un 
eufemism. Cine crede că Televiziunea este atacată de 
legionari, că Ion Raţiu tipărește bani falși la el acasă 
şi că preşedintele țărănist Corneliu Coposu umblă cu 
traista de droguri prin Piaţa Universităţii va crede, cu 
siguranţă (sau cu Securitate), că minerii nu sunt dirijaţi 
de Nicolae Cămărășescu și Miron Cozma, ci de Doina 
Cornea şi Romulus Rusan. 


Iliada şi Mineriada 87 


Şi-acum, un episod din zilele noastre. Pe 14iunie 
2013în Liga la campionatului de fotbal al României, 
Pandurii Târgu-Jiu joacă un meci oarecare. Nu contează 
adversarul, n-are importanţă scorul. Moderatorul postu- 
lui de televiziune Digi Sport, Radu Naum, discută afabil 
în studio cu invitaţii. La un moment dat, conform obice- 
iului, el e anunţat de producător că i s-a stabilit legătura 
prin telefon cu un interlocutor pregătit să vorbească 
despre meci. Este Marin Condescu, preşedintele Pandu- 
rilor și fost participant cu mari răspunderi la mineriadă. 
Până aici, nimic neobișnuit. Patronii, preşedinţii de 
club, antrenorii și managerii generali discută frecvent 
în direct despre meciurile pe care tocmai le-au jucat 
echipele de care se ocupă. O face până și Miron Cozma, 
care ajunge să conducă Jiul Petroșani prin anii 1990şi 
să-i ardă, în această calitate, un ospitalier cap în gură 
fotbalistului dinamovist Dănuţ Lupu, la marginea 
gazonului de pe stadionul municipal din Petroșani. 
Când i se spune că este în direct, Marin Condescu 
salută jovial (încă nu i se deschisese dosar pentru spălare 
de bani), așa cum o face la fiecare intervenţie telefo- 
nică: „Noroc bun!“ Radu Naum își pierde cordialitatea 
şi se înnegurează: „Nu, nu, vă rog mult, nu salutaţi așa. 
Lăsaţi. Măcar astăzi.“ Condescu insistă: „E salutul nostru 
mineresc.“ Naum ripostează: „Tocmai de-aia. E 14iunie. 
Salutaţi-ne altfel, vă rog frumos.“ 

La sfârșitul mineriadei din iunie 1990, liniștea atât 
de dragă lui Ion Iliescu se lasă peste București. Preţul 

ei se calculează în oase frânte, capete sparte, picioare 
şi braţe rupte, creieri lipiţi de ziduri, bătăi sălbatice, 
lovituri de topor, de bâtă sau de ciomag şi — peste 
toate — în cadavrele care sunt îngropate la repezeală 
în Cimitirul Străulești 2, sub niște cruci simple, de 
lemn, pe care scrie NEIDENTIFICAT. Spiritul cavernei 
triumfă în faţa spiritului orașului, prin mijlocirea 
Securităţii. Balconul Universităţii, din care vorbiseră 
atât de răspicat Petru Creţia, Ana Blandiana sau Nae 
Caranfil, se retrage în umbra istoriei. E balconul 
împodobit cu portretul din manuale al lui Mihai Emi- 
nescu, pe care, din motive de papion, două simpati- 
zante ale lui Iliescu şi ale minerilor îl confundă pe 14 
iunie cu Ion Raţiu: „Şi ce, dragă, pe ăsta vor să-l pună 
în locu lu domnu Iliescu? Păi treabă-i asta?“ 
Mineriada începe la fel cum se termină: cu două- 
trei vorbe simţite ale lui Ion Iliescu pentru minerii 
care tocmai şi-au astâmpărat setea de sânge şi au 
transformat Capitala într-un oraș sub asediu. De data 
asta, Iliescu îşi strânge armata personală la Pavilionul 
Expoziţional (actualul Romexpo), li se înfățișează 
ortacilor cu aerul unui comandant de oști şi le spune: 
„Vă mulţumesc încă o dată tuturor pentru ceea ce aţi 
demonstrat și în aceste zile: că sunteţi o forţă puternică 
(sic), cu o înaltă disciplină civică, muncitorească — 
oameni de nădejde și la bine, dar mai ales la greu. 
[...] Vă rog să transmiteţi salutările noastre călduroase 
tuturor colegilor dumneavoastră de muncă, pentru 

Că ştiu că toți au fost cu inima alături de noi, să vă urez 
dumneavoastră, familiilor dumneavoastră, multă sănă- 
tate. Să ne vedem cu bine!“ Minerii participă la coregra- 
fia unei metafore cu bătaie lungă: au cu toţii lămpașele 
aprinse, parcă pentru a le transmite celor care nutresc 
încă dubii cu privire la justeţea misiunii lor că lumina 
dreptăţii vine din întunericul abatajului. Cât despre 
uralele care îneacă frazele lui Ion Iliescu, ele sunt la 
fel de intense ca în scena de deschidere, semn că există 
totuși lucruri care nu se schimbă, oricât de puternice 
ar fi tăvălugul şi vălmășagul istoriei. 

În faţa acestei „forţe puternice“, zeci de mii de 
români se hotărăsc să plece din ţară. Este încă unul 
dintre efectele catastrofale ale mineriadei. Oameni în 
care n-ai putea spune că palpită ideea aventurii preferă 
dintr-odată necunoscutul din străinătate cunoscutului 
din ţară. Stau la coadă pentru viză, îşi fac bagajele, se 
suie în autocare, trenuri sau avioane și își găsesc de 
lucru unde văd cu ochii: în Spania sau Germania, în 
Cipru sau Israel, în Italia sau Turcia. Fenomenul nu 
pare să-l impresioneze în vreun fel pe Ion Iliescu, a 
cărui preocupare predilectă este conservarea puterii 
cu orice preţ. Și în fond, de asta există democraţie, 
pentru ca nemulțumiţii să poată pleca. Mai mult, 
Iliescu are, într-un interviu acordat neobosiţilor Cris- 
tian Delcea și Mihai Voinea de la Adevărul (într-o 
variantă nouă, nebolșevizată), o ieşire resentimentară 
caracteristică faţă de cei care au abandonat dulcile 

promisiuni ale liniștii și consensului: „Au plecat numai 
cei care au săvârșit acte reprobabile. Nu există intelec- 
tuali care să fi plecat din cauza mineriadei. Asta e o 
prostie! Au plecat cei care se simțeau cu musca pe 
căciulă.“ Într-un fel, Ion Iliescu are dreptate. Intelec- 
tualii validaţi la Cotroceni erau, pe vremea aceea, cei 
din categoria Răzvan Theodorescu, preşedintele TVR 
care interzisese cu puţine luni mai devreme transmi- 
terea unei manifestații de protest împotriva lui Ion 
Iliescu pe motivul că afară era ceaţă, deși bucureştenii 
care se uitaseră pe geam constataseră că se bucurau 
de o vizibilitate perfectă. 

Intervievat câteva zile mai târziu de italienii de la 
RAI, Iliescu nu se dezminte și joacă tot cartea min- 
ciunii: „Nu există nici un mort provocat de mineri. 
Minerii au făcut și lucruri bune. Ei au ajutat să fie 
curățată Piaţa Universităţii de urmele vandalismelor 
din ajun şi pentru reluarea traficului.“ Altfel spus, doar 
ni se pare că minerii sunt cauza unor orori prezentate 
în buletinele de ştiri din toată lumea. În realitate, inter- 
venţia lor a fost o simplă porţie de muncă în folosul 
comunităţii. Ion Iliescu evocă episodul ca și cum n-ar 
fi vorba de o barbarie fără seamăn, ci de colaborarea, 
pentru o cât mai mentolată respiraţie a Capitalei, 
dintre serviciul de salubrizare, Academia Horticolă 
(specializarea panseluţe) şi agenţii de circulaţie ai Poli- 
iei Rutiere. Iar dacă afirmaţia nu vi se pare îndeajuns 

de scandaloasă, iată o alta, din aceeaşi sursă: „Minerii 
au înfăptuit un act de solidaritate civică.“ 

Felul cum legitimează Ion Iliescu mineriada din 
iunie 1990,la fel ca persistența dezinvoltă în minciună, 
par aproape neverosimile pentru cineva care aparţine 
generaţiei Smartphone. În ciuda caracterului de un 
primitivism sălbatic al evenimentelor, ele nu au loc 
nici în feudalism, nici în postpaşoptism, ci în primul 
an fără Nicolae şi Elena Ceauşescu. Este o vreme în 
care variantele de informare, de la Internet la televiziu- 
nile (veritabile) de ştiri, lipsesc. O vreme fără gadgeturi, 
fie ele laptop, tabletă, telefon mobil sau iPhone. O 
vreme în care minciuna se răspândește ușor fiindcă are 
cine s-o propage, dar nu are cine s-o demanteleze. O 
vreme în care cramponarea de putere a lui Ion Iliescu 
se măsoară în vieți omeneşti. 

Traian Ungureanu rezumă impecabil cele petrecute, 
cu tot cu o punere în context, într-un dosar al mine- 
riadei pe care revista 22îl întocmeşte pe 15iunie 2005, 
la cincisprezece ani de la invazia oamenilor cu lămpașe: 


„Jon Iliescu încheie 60de ani de practică politică asupra 
României cu un bilant sinistru: participarea la trei 
lovituri de stat. În 1945-47ea ucenic-asociat. În 1989, 
ca prim conspirator. Între 13şi 15iunie 1990ça sef de 
stat. De fiecare dată, statul român a fost transformat 
prin forță, iar schimbarea a fost legitimată prin mici 
războaie civile controlate. De fiecare dată, un grup 

de şoc recrutat de o elită conspirativă a zdrobit o mino- 
ritate fără adâncime populară, sub privirile unei socie- 
tăți slabe, nepregătite pentru riposta solidară. Însă 
ultimul dintre aceste războaie civile controlate, asa- 
zisa mineriadă din 13-1 unie 19904 avut trăsături 
distincte. Lovitura de stat din 194% fost ușurată de 
dezordinea și oboseala sistemelor democratice, la sfâr- 
situl războiului. Armata sovietică a asigurat, la fata 
locului, deznodământul. În decembrie 1989,răstur- 
narea s-a sprijinit pe acordul general împotriva per- 
soanei lui Ceauşescu şi a fost ușurată, din nou, de 
contextul internaţional, dominat, acum, de epuizarea 
sistemului sovietic. În schimb, mineriada din 13-15 
iunie 199 fost o lovitură de stat fără context inter- 
național. Nici un război în afară şi nici un grup cons- 
pirativ intern nu au făcut necesar acest mic război 
civil controlat. Iniţiatorul, Ion Iliescu, era șef de stat. 
Mineriada din iunie 1990a fost sângeroasă, dar a 
lăsat, în primul rând, amintirea unui act de violență 
fără sens istoric. “ 


Singurul câștig al vijeliei abătute dinspre Valea Jiului 
spre Bucureşti este de natură lexicală. În limbajul de 
zi cu zi apare un substantiv nou: „mineriadă“. Cuvân- 
tul se naște în iunie 1990,pe o formulă de sufix care 
produsese deja destule cuvinte în spaţiul limbii române 
(Olimpiadă, Dinamoviadă, Balcaniadă, Spartachiadă, 
Daciadă, dar şi ieremiadă, potemkiniadă sau ţiga- 


Iliada şi Mineriada 93 


niadă) şi care urma să producă şi altele (cuponiadă, 
borduriadă, cancaniadă, baroniadă). După o perioadă 
de apatie, dicționarele declanșează formalităţile de 
înfiere. În prezent, „mineriadă“ se găseşte și în Dicţio- 
narul Explicativ al Limbii Române, și în Dicţionarul 
Ortografic, Ortoepic şi Morfologic. Incursiunile orta- 
cilor n-au avut, până la urmă, doar consecinţe hor- 
ticole, ci și filologice. Iată ce înseamnă să ajungi la 
Universitate când trebuie. 


„Va murit sotul. Cum vă simţiţi? 


„Fiecare om când moare este împărat.“ Cadenţă 
de vers, percuție de axiomă. lar pentru noi, românii, 
o frumuseţe de alibi pentru enorme desfășurări în 
registrul excesului și, nu de puţine ori, al farafastâcului 
caraghios. Asta mai ales după ce îngânăm justificativ, 
cu lacrima pândind în coada ochiului, cuvintele lui 
Diogene Laerţiu: „Despre morţi numai de bine.“ Nu-i 
vorbă, e uşor de răstălmăcit un asemenea îndemn. 
Dovada? Făţărnicia de rit postum care însufleţește 
majoritatea ceremoniilor funerare de la noi din bătă- 
tură. Scenariul e repetitiv şi nu se termină: cineva 
care-a fost o canalie, o brută sau un mediocru în viață 
devine sfânt după ce nu-i mai bate inima. În faţa unei 
asemenea campanii de înălbire, bunul-simţ te obligă 
să te întrebi: Dacă toţi oamenii care părăsesc lumea 
asta („trec în neființă“, conform unui clișeu imbecil) 
se prezintă atât de bine, cum se face că lumea ca atare 
arată atât de rău? 

Sobrietatea pe care-o presupun ritualurile săvârșirii 
cuiva din lumea pământeană s-a pierdut de mult. Ape- 
titul pentru show funerar, isterie și enkomion creşte 
de la o săptămână la alta. Paginile de necrologuri ale 
ziarelor stau mărturie pentru acest exerciţiu de hiper- 
bolizare multiplicat de sute de ori pe zi. lar primul 
element de luat în discuţie în cazurile de mutat la loc 
cu verdeață e stilistica ferparului. Anunţul trimis la 
ziar emană de cele mai multe ori o ipocrizie greţoasă 
şi consfinţeşte, cu o pioşenie jucată, falsificarea reali- 
tăţii. Morţii din ferpare pot să populeze cea mai amplă 
utopie din istoria omenirii. Iar cel care judecă lumea 
doar după aceste texticule mustind de epitete elogioase 
şi rafale de superlative conchide, bietul de el, că Pămân- 
tul e o planetă a concordiei şi nobleţei, ai cărei locui- 
tori sunt statui umblătoare, eroi de o puritate virginală, 
albatroşi, nuferi şi martiri. 

Suilistica unui necrolog se întemeiază în destule 
situaţii pe un raport de proporţionalitate inversă între 
profilul protagonistului pe când era viu și ecoul lui 
postum. Mortul din ziar este opusul trăitorului din 
viaţă. E remarcabil felul cum un om devine propriul 
lui antonim din secunda când închide ochii pe veci. 
Nici nu mai are rost să-i spui celui care redactează un 
necrolog îmbibat de venerație că formula „despre 
morţi numai de bine“ nu trebuie percepută ca o obli- 
gaţie de a-i îmbrăca în laude pe ticăloşi, sceleraţi și 
demenţi doar fiindcă nu mai respiră. Nimeni şi nimic 

nu ne poate cere să croşetăm omagii la mormântul 
pedofililor, secăturilor, delatorilor sau ucigașilor. Pe 
de altă parte, chiar și în faţa unei duceri fără întoarcere, 
când cel petrecut la groapă e cu adevărat un om bun, 
s-ar cuveni să rămânem cuviincioşi. Or, asta nu prea 
se întâmplă. Făţărnicia de rit postum invocată mai 
devreme funcţionează fără întrerupere, cu acel avânt 
inerţial pe care i-l conferă decenii, dacă nu cumva 
secole de exercitare. Ca să nu mai spun că există cazuri 
în care familii care și-au tratat cu indiferenţă diverși 
membri zeci de ani s-au sufocat de durere tipărită cu 
bold şi chenar după ce le-au constatat decesul. Şi n-a 
fost vorba de interese imediate (o moştenire, de exem- 
plu), ci pur şi simplu de alinierea în rândul altor 
prefăcuţi. 

Citind paginile de decese din ziare, ai spune că e 
în firea omului să-i înnobileze pe răposaţi. Indiferent 
cum stau lucrurile în alte ţări, în România moartea e 
pașaportul spre onorabilitate și scurtătura spre soclu. 
Cu rare excepţii (Nicolae şi Elena Ceaușescu, eventual), 
defunctul e zugrăvit drept un ins fără pată, un bronz, 
o conștiință impecabilă, un înţelept senin. Şi — mai 
ales — un om care n-a făcut rău nici unei muște. Viu, 
Vasile Popescu era hoț de buzunare. Odată ajuns pe 
lumea cealaltă, el se metamorfozează în „prieten nepre- 
ţuit şi om de aleasă sensibilitate“. Aici, Guţă Vasilescu 
era turnător. La poposirea dincolo, el devine „dra- 
gul şi iubitul nostru George, inimă largă și sprijin de 


100 România în 7 gesturi 


nădejde“. Prefăcătoria onctuoasă domină tabloul şi se 
lasă mereu mobilizată pe buza gropii. Necrologul româ- 
nesc e deopotrivă o găinărie tarifată și o formă de minţire 
şi autominţire. Un anunţ sincer, de genul „Am scăpat 
în fine de Lenuţa Micu, de nouăzeci și trei de ani, 
paraplegică din 2001,care ne-a mâncat zilele, nopţile, 
sănătatea, nervii și banii“, suportă o chirurgie perfidă, 
care-i conferă un conţinut din care se prelinge patetis- 
mul: „După o îndelungată și cumplită suferință, draga 
noastră Ileana ne-a părăsit, lăsând în urmă un gol imens. 
Ne vom aminti mereu surâsul ei bun și ne vom şterge 
o lacrimă.“ 

Moartea vinde ziarul și programul de ştiri. Savanţii 
tabloidismului autohton au făcut această descoperire 
cu vreo două decenii în urmă. Empatia funerară 
rentează, mai cu seamă când dispărutul se bucură de 
o anumită notorietate (şi cu atât mai mult când e 
controversat). Există zeci de exemple ale acestui tip 
de dribling afectiv vecin cu escrocheria sentimentală. 
Există sute de situaţii în care moartea cuiva cunoscut 
trezeşte în noi impulsul de-a boci voiniceşte, cu spe- 
ranţa că vom fi percepuți drept campioni ai soli- 
darităţii consolatoare. După cum există cazuri peste 
cazuri de oameni cu palmares public — de la Maria 
Cioncan la Şerban Ionescu și de la Florian Pittiş la 
Anca Parghel — cărora le-am acordat mai puţină aten- 
ţie decât ar fi meritat pe când erau în viaţă, dar care 
declanșează în noi dorinţa recuperării postume. Intră 

în joc aici o mizerabilă combinaţie de cinism şi calcul 
de rating. Farsa continuă, în registrul unei gravităţi şi 
dureri de cele mai multe ori contrafăcute. Deplângem 
dispariţia unor oameni cărora n-am știut (sau n-am 
avut timp) să le apreciem valoarea când creau sub 
ochii noștri şi credem că în felul acesta facem dovada 
sensibilităţii și a recunoștinţei. Ba mai mult, uneori 
chiar aşteptăm aplauze pentru condeiul nostru în care 
pulsează emoția, evlavia, talentul și recunoştinţa. În 
realitate, nu facem decât să jucăm un renghi care, în 
funcţie de indicaţiile din culise, poate ţine cinci minute 
sau două săptămâni. România e doldora de identități 
neglijate care s-au preschimbat, prin injecţia noastră 
cu ipocrizie, în răposaţi iluștri. 

Indiferent câtă literatură de ziar citeşti pe tema 
locului cu verdeață, concluzia e aceeaşi: toți cei care 
mor sunt sanctificabili. Renovarea postumă nu ocolește 
nici un ticălos, nici un delincvent, nici un depravat. 
Fără excepţie, ei obţin legitimaţie de erou naţional, 
de familist par excellence sau de apostol al cucerniciei. 
În această situaţie, bunul Dumnezeu aproape că nu 
mai are ce și pe cine să ierte. Sigur, rămâne totuși o 
enigmă. Dacă toţi cei care au părăsit lumea asta au 
fost boreali şi imaculaţi, cum se face că avem în conti- 
nuare trădări, războaie şi puşcării? Întrebarea trebuie 
rostită apăsat, fiindcă formele şi convențiile de rea- 
bilitare post-mortem din România par inepuizabile, 
mai ales în ceea ce-i priveşte pe marii vinovaţi. Bestia 

subumană, rebutul respingător care şi-a schingiuit 
semenii în pivniţă ani la rând se lasă drapat în falduri 
tricolore după ce se săvârşeşte din viaţă și devine patriot. 
Sigur, scenariul nu e greu de scris (iar de jucat, nici 
atât) într-o ţară a cărei populaţie pare perfect echipată 
pentru potemkiniade, amnezii vinovate și acrobaţii 
de conjunctură. 

În ceea ce priveşte omagierea unui dispărut celebru, 
lucrurile virează foarte ușor în nevroză și circ. Televi- 
ziunea are aici un aport decisiv și nu pierde nici un 
prilej de-a se face de râs pretinzând că informează. În 
ţara breaking news-urilor care anunţă găsirea unui 
fular în tramvai sau găurirea unui șoşon pe trotuar, 
moartea unei vedete — autentice sau de mucava — e 
mană cerească. Totul începe de la felul cum e avansat 
defunctul. Indiferent de vârstă, valoare sau talent, 
decesul îi asigură obligatoriu şi fără şovăire statutul 
de maestru. (Nota bene: Într-o societate machistă cum 
e cea românească, nu trebuie să mire că doar morţii 
de sex bărbătesc binemerită un asemenea titlu, bașca 
o avalanșă de superlative.) Nimeni dintre morţii notorii 
ai ultimului deceniu n-a fost cruțat de delirul paras- 
tasului TV. Nici de monumentalizare. Şi nici de emi- 
siunile evocatoare unde sunt chemaţi participanţi 
dispuşi să-și închirieze verbul. Aproape că nu mai 
contează că o parte din acești participanţi pot fi văzuţi 
glosând pe orice temă, de la acceleratorul de particule 
la gripa aviară și de la foametea din Burundi la Tigrii 

Tamili. Pretutindenari și omniscienţi, ei nu-și permit 
să rateze prilejul de-a glăsui duios, ba chiar lacrimo- 
gen, despre ultimii chemaţi la Dumnezeu, fie ei Nicu 
Constantin, Adrian Păunescu, Florea Dumitrache, lon 
Dolănescu, Iurie Darie, Teo Peter, Ion Lucian, Sergiu 
Nicolaescu sau Paula Iacob. Se prezintă disciplinat la 
întâlnirea cu publicul, reproduc câteva platitudini, îşi 
iau o expresie îndurerată și pleacă acasă încântați de 
prestație. 

În afara acestui obicei păgubos, posturile de tele- 
viziune şi ziarele plonjează împreună în ridicol când 
emit scremete pseudopoetice. Asta se întâmplă de 
fiecare dată când răposatului i se întocmeşte o meta- 
forică foaie de parcurs pe lumea cealaltă. Acolo el este 
somat să se producă în registrul propriei sale meserii 
de pe pământ și să impresioneze asistenţa prezentă pe 
intervalele cerești. De exemplu, Nicolae Dobrin nu a 
încetat pur și simplu din viaţă, ci „a plecat să dribleze 
printre îngeri“. La fel, Ion Dolănescu „doineşte acum 
printre stele“, Gheorghe Dinică „își joacă rolurile în 
faţa heruvimilor“, Adrian Păunescu „îi spune poezii 
lui Dumnezeu“, Anca Parghel „încântă oștile cerești 
cu vocea ei“ și aşa mai departe. E greu să treci prin 
toate aceste valuri de kitsch verbal fără un antivomitiv 
eficient. Şi e la fel de greu să le explici artezienelor de 
banalităţi care scriu la ziar sau sunt amfitrioni TV că 
o asemenea tratare a morții unui om cunoscut nu e 
doar neizbutită, ci ofensatoare de-a binelea. 

În ce priveşte volumul informaţiilor despre dis- 
păruţii celebri, media gafează fără jenă, perpetuând 
confuzia pe care o practică și la festivitățile de premiere, 
respectiv cea dintre valoare şi popularitate. Altfel nu 
se explică diferenţa dintre emisiunile torențiale despre 
Sergiu Nicolaescu și tăcerea cvasitotală care a învăluit 
moartea lui Liviu Ciulei. Sau stupizenia de a-l unge 
pe lon Dolănescu în postura de rege post-mortem al 
muzicii populare, în contrapartidă cu neglijarea 
golănească (era să scriu „dolănească“) a dispariţiei unor 
somităţi din lumea medicală (Dan Setlacec, Alexandru 
Pesamosca etc.). Sau liniştea care a însoţit stingerea 
unor oameni ca Tita Chiper, Magdalena Boiangiu, 
loan Lăcustă sau Matilda Caragiu Marioţeanu. Și mă 
înfior de pe-acum gândindu-mă la prestaţia realizato- 
rilor de emisiuni TV în ziua când se vor muta la loc 
cu verdeață Florin Piersic, Răducanu Necula sau Dan 
Diaconescu. Lumea va fi mai tristă în ziua aceea, 
hotărât lucru. Dar asta nu doar fiindcă România va 
rămâne fără trei VIP-uri, ci mai ales din cauză că printre 
cei care le vor evoca amintirea se vor număra Florin 
„Vă pup pe suflet“ Condurăţeanu și Monica „Daţi-mi 
voie, eu nu v-am întrerupt“ Tatoiu. Când te ştii pândit 
de asemenea bocitoare, parcă ţi-ai dori și mai abitir să 
fii veşnic. Sau cel puţin să le supravieţuieşti. 

Cam lungă introducerea, cam mare ocolul. De 
fapt, subiectul e altul. 

E despre un gest. Şi despre consecinţele lui. 

E despre un post de televiziune. Și despre metodele 
sale de-a face rating. 

E despre un reporter. Și despre cât de puţin își merită 
poziţia bipedă. 

E despre felul cum am pierdut deprinderea de-a roși. 

E despre derivă. Şi despre ruptură. 

ProTV se naşte pe 1 decembrie 1995(„Bună seara, 
România! Bună seara, București!“ salută Andreea Esca 
în sacoul ei roşu) și moare pentru prima dată pe 22 
februarie 1996.Moare urât, din cauza unei boli despre 
care încă nu se ştia că avea să devină contagioasă: 
comerţul funerar. ProTV vine pe lume la opt luni și 
o zi după catastrofa aviatică de la Baloteşti, rămasă în 
istorie drept Zborul 371.E vorba despre prăbușirea, 
pe 3Imartie 19954 unei aeronave Airbus A310,care 
decolează în jurul orei nouă dimineaţa cu destinaţia 
Bruxelles și cade ca un pietroi două minute mai târziu. 
Mor toţi cei şaizeci de oameni de la bord, iar tragedia 
declanșează, după valul iniţial de compasiune, o serie 
de ipoteze dintre cele mai diverse, printre care atentatul 
terorist şi asasinatul politic. 

Pe 3 martie 1995 ProTV lipseşte de pe baricadele 
dramelor consumate la cald. După mai puţin de trei 
luni de la inaugurare, postul se revanșează di granda, 
cum concurenţei nici nu i-ar fi dat prin cap să facă. 
Pe 22 februarie 1996,un avion de calibrare AN 24 YR 
BMK se prăbușește în cariera Sfântul loan din Baia 
Mare peste doi muncitori pe care-i face una cu 

pământul. În accident pier şi cei opt oameni aflați 
la bord. 

22 februarie 1996e o zi pâcloasă și urâtă. Ceaţa îţi 
atârnă de haine, ţi se prelinge de pe degete, îţi intră 
pe gât. Gândul îţi fuge la Dickens și la Casa umbrelor. 
Îți vine să implori primăvara în genunchi. După prânz, 
ceața începe să se ridice. De departe, ai impresia că asişti 
la încetarea treptată a unui asediu. Oastea fără contur 
începe să se retragă tăcut. E prea mult să ceri şi-un strop 
de soare, dar bine măcar că nu-ţi mai bagi degetele în 
ochi. Vălul de negură se destramă ca o iluzie. E-ade- 
vărat, nu după multă vreme începe să fulguiască. 

Pe una dintre pistele aeroportului București- 
Băneasa, Corneliu Șuţiu (52 de ani) şi loan Bibire 
(30 de ani), pilotul şi copilotul avionului de calibrare, 
efectuează manevrele dinaintea decolării. Nu se gân- 
desc la zborul de calibrare de la Arad, când același 
avion ratase aterizarea din cauze încă neelucidate, cu 
doar nouă zile mai devreme. Și cu atât mai puţin se 
gândesc la accidentul petrecut cu un an în urmă la 
Verona — tot cu un zbor de calibrare. Când ești la manșă, 
îţi spui rugăciunea și treci la treabă. Ceea ce profanilor 
li se pare un ritual la limita paranormalului este, pentru 
piloţi, un lucru aproape rutinier. 

Corneliu Șuţiu și loan Bibire transportă şase 
oameni de la București-Băneasa la Baia Mare pentru 
activităţi de verificare a mijloacelor de protecţie a navi- 
gaţiei aeriene şi pentru prelungirea autorizaţiilor de 

funcţionare a radiofarurilor. Ei sunt Radu Brâncuș, 
Gheorghe Florescu, loan Stănilă, Bogdan Şindilar, 
Marcel Foca şi Adinel Ciobănescu. Decolarea de la 
Băneasa are loc la 11.29prăbușirea la 13.40. Înainte 
de începerea aterizării la Baia Mare, aeronava efec- 
tuează verificarea radiofarurilor de la aeroportul din 
Satu Mare, cu trei survolări la înălțimile de 1.500de 
metri, 900 de metri şi 300 de metri. 

Nu cu mult înainte de impact, echipajul primeşte 
de la operatorul radar informaţii noi despre condiţiile 
meteorologice: plafonul inferior coboară de la 450 de 
metri la 240 de metri, iar cel superior cu acoperire 
totală se mută de la 2.400 de metri la 1.000 de metri. 
Suntem în avanpremiera tragediei, cu puţine secunde 
înainte ca YR BMK să intre în picaj, să se prăbușească 
şi să provoace moartea a opt oameni. În dosarul „inves- 
tigării evenimentului de zbor“, finalizat pe 31.05.1996, 
stau scrise următoarele: 


Avionul a retezat vârfurile copacilor de pe Dealul 
Crucii, situaţi mai jos de creasta acestuia (la cota 
de aproximativ 480-490 m), mai întâi cu vârful 
planului drept, apoi cu tot planul drept și cu partea 
inferioară a fuzelajului, cu coiful radiolocatorului, 
după care cu planul stâng. Părţile care au luat con- 
tactul cu copacii s-au rupt şi s-au detașat pe rând, 
fiind împrăștiate în pădure.[...] 

După ruperea planurilor extremale, fuzelajul, pla- 
nul central, trenul de aterizare și motoarele au 

continuat căderea, parcurgând o distanţă de aproxi- 
mativ 750-800m, până la impactul cu solul în 
cariera de piatră Sf. loan, unde aeronava s-a distrus 
complet şi a luat foc. 


Aurel Radu şi Virgil Cordea sunt cei doi muncitori 
aflaţi la locul nepotrivit în momentul nepotrivit. Ei 
ajung în cariera de la Sfântul Ioan cu o autobasculantă 
în care urmează să se încarce piatră. Partea centrală 
a aeronavei cade peste vehicul ca un pumn al sorții. 
Cu câteva ore înainte ca un Aurel Radu să moară la 
Baia Mare, un alt Aurel Radu scapă de la moarte la 
București. Acesta din urmă este directorul inginerului 
Radu Brâncuș și e aşteptat la Baia Mare, unde trebuie 
să ia parte la o şedinţă, în calitate de membru în Con- 
siliul de Administraţie al aeroportului. Directorul îşi 
planificase zborul cu o cursă de linie, dar renunţă la 
idee când află de deplasarea avionului de calibrare spre 
Maramureș. Parcă e mai bine să vii cu subalternii, pari 
mai popular. Însă cineva acolo sus e îndrăgostit lulea 
de Aurel Radu și-l face să leşine tocmai când se pre- 
gătea de îmbarcare. Directorul intră la idei — e primul 
leșin de când se ştie — și, ratând avionul de calibrare, 
trebuie să revină la cursa de linie. Prilej cu care rămâne 
în viaţă. 

Pentru prieteni şi colegi, copilotul loan Bibire e 
„Bibi“. Pentru ProTV, același copilot e șansa unei lovi- 
turi pe care ciupercăria tabloidă de azi nu s-ar sfii s-o 

califice drept „fără precedent“. Tocmai îşi face rodajul 
una dintre axiomele televiziunii comerciale: victimele 
sunt vandabile dacă sunt fie foarte tinere (pentru 
sinucideri, accidente și violuri), fie extrem de vârst- 
nice (pentru crime, jafuri şi, din nou, violuri). În vârstă 
de 52de ani în ziua decesului, pilotul Corneliu Şuţiu 
e mai puţin tentant decât ajutorul lui, care are doar 
30. După ce vestea tragediei ajunge la București, pe 
bulevardul Pache Protopopescu, un reporter ProTV 
(numele n-are importanţă, gestul contează) află adresa 
de care are nevoie, se urcă fulgerător în mașină, cu 
operatorul după el, descinde acasă la familia Bibire — 
un apartament de bloc ca atâtea altele — şi sună la ușă. 
Pe drum, operatorul e instruit să-și ţină camera fixată 
în permanenţă asupra persoanei care va deschide şi 
care, cu puţin noroc catodic, ar putea fi soţia copilo- 
tului. Şi chiar ea este. Femeia se uită întrebător la 
străinul din cadrul ușii și mai ales la operatorul care, 
conform indicaţiilor, o ţine în cătarea camerei. 

— Doamna Bibire? se interesează reporterul, 
nevrând să facă vreo confuzie. 

— Da, eu sunt, răspunde femeia. Ce s-a-ntâmplat? 

În vocea soţiei se ghiceşte teama. Când eşti măritată 
cu un pilot, prezența unor străini la ușă nu poate fi 
semn bun. 

— Ce ştiţi de soţul dumneavoastră? 

— Ce să ştiu? A plecat la Baia Mare, a avut un zbor 
acolo. 

Reporterul inspiră adânc, sub imperiul emoţiei pe 
care i-o produce postura de trend-setter. 

— Doamnă, am venit să vă spunem că soţul dumnea- 
voastră a murit. Accident de avion. Sunteţi văduvă. 

(Reporterul se abţine cu greu să adauge „Şi sunteţi 
în direct“. Îşi dă seama, până şi el, că ar fi mai mult 
decât prea mult.) 

— Ce... Ce ziceţi? Dumnezeule! Cum? îngaimă 
femeia, sperând totuși să fie victima unui renghi de 
prost gust. 

Însă nişa farselor macabre încă nu fusese descope- 
rită de posturile TV. Va veni şi vremea lor, nu peste 
multă vreme. 

— Accident de avion. S-a prăbușit la Baia Mare. 
Deocamdată nu ştim mai multe. Condoleanţe. 

Tânăra se clatină sub lovitură și face eforturi să nu 
cadă. Se retrage în apartament, urmărită de reporter 
şi de operatorul care înaintează cu pași egali şi cu 
camera pe umăr. Nu e vreme pentru politeţuri. Ce 
dacă n-au fost invitaţi înăuntru? Publicul trebuie să 
ştie, să afle, să fie informat. Nu de asta există presă? 
Nu de asta au murit atâţia oameni în decembrie '89? 
Păi ce facem, ne jucăm? 

Soţia pilotului se lasă să alunece moale pe un scaun. 
Reporterul se apropie de ea şi-i face semn pe furiș 
operatorului să n-o slăbească. După care o întreabă, 
cu o empatie suavă și falsă ca bancnota de opt euro: 

— Cum vă simţiţi? 

Femeia nu scoate o vorbă, chit că-i vine să urle. 
Tace ferecată în ea, vrând să nu mai vadă pe nimeni. 
Însă reporterul are o misie de la care nu poate dezerta. 
Publicul trebuie pus în posesia celor mai proaspete 
informaţii, coûte que coûte. Nici un sacrificiu nu e prea 
mare, nici o concesie nu trebuie ocolită. Stăpân pe 
sine şi pe situaţie, el îşi drege vocea şi mai pune o 
întrebare. 

— Vă pare rău pentru ce s-a petrecut? 

Poate de data asta i se va răspunde. În fond, televi- 
ziunea te ajută să devii celebru. Toată lumea vrea să 
apară „pe sticlă“. De obicei, vin oamenii la televiziune 
să se afirme. Ei bine, uite că de data asta vine televiziu- 
nea la om acasă. Atunci ar fi bine ca omul să profite, 
nu-i așa? 

Spre stupoarea reporterului, soţia victimei găseşte 
resurse să le arate ușa celor doi. 

— Vreţi un pahar cu apă? Putem să vă ajutăm cu ceva? 

Femeia clatină din cap şi tace mai departe. 

— Chiar nu aveţi nici un comentariu? 

Privirea pe care i-o aruncă doamna Bibire reporte- 
rului ar putea scufunda un pachebot. Dar reporterul 
pare imun. A prins un post pentru care a fost bătaie 
şi-a aflat că în fișa postului nu scrie nimic despre simţul 
măsurii, decenţă sau respect. Prin urmare, a se slăbi 
cu mofturile deontologice. 

Sunt aproape douăzeci de ani de atunci. Sunt tot 
douăzeci de ani de când ProTV e postul de televiziune 

cel mai urmărit din România. ÎI urmăreşte şi Ioana 
Bibire, fata copilotului ucis în accidentul de la Baia 
Mare. O face atât de sârguincios, încât se străduiește 
să obţină de la ProTV o copie a reportajului din 22 
februarie 1996.Demersurile ei sunt infructuoase: un 
răspuns de complezenţă, o amânare, o eschivare, încă 
o amânare, iar pe urmă, tăcere. După îngroparea copi- 
lotului, se lucrează discret şi tenace la îngroparea gafei 
TV. Îţi vine în gând explicaţia unui medic renumit 
care, în tinereţe, a ezitat îndelung între pictură și medi- 
cină şi până la urmă a ales medicina: „În pictură, greşe- 
lile rămân expuse vederii, în medicină sunt îngropate 
odată cu bolnavul.“ 

Una dintre legendele plămădite în jurul lui Adrian 
Sârbu, fondatorului ProTV-ului, spune că a premiat 
echipa care a filmat materialul inf(l)amant și a sanc- 
ţionat-o pe cea care a decis difuzarea lui pe post. Să fie 
oare aici o recunoaştere a faptului că informarea publi- 
cului nu se poate face călcându-se pe cadavre? Greu 
de spus. „Reportajul Bibire“ e făcut să dispară din con- 
ştiinţa publicului, fără ca ideea morţii în direct să fie 
abandonată. Nu de alta, dar, am spus la început, nego- 
çul funerar e lucrativ. În aceeași perioadă, se organi- 
zează campanii de conştientizare şi seminarii în care 
se discută despre limitele pe care trebuie să le aibă 
actul informării. ProTV participă cu aplomb, trimiși 
săi rostesc cu o dicţie impecabilă clişeele deontologiei 
şi procedează în continuare conform propriei agende. 

E greu să te iei de piept cu un post atât de iubit, 
iar Ioana Bibire îşi dă seama și depune armele. Pentru 
ea, reporterul ProTV e autorul unui gest revoltător. 
Pentru mulți dintre semenii ei însă, ProTV împarte — 
„cu mânuţele-astea două“ sau în alt fel — bani, cizme 
îmblănite, rechizite, premii, ajutoare şi atenţii. Jucăria 
media a lui Adrian Sârbu e un animal cu reflexe de 
tigru care visează la o reputaţie de delfin. Iar porecla 
fondatorului său nu provine din solidaritatea cu 
oamenii sărmani. Dacă ești un om ca toţi oamenii, îți 
lași problemele pe hol, la intrare, deasupra galoșilor. 
Intri şi te aşezi. Te uiţi şi câştigi. 

În ceea ce priveşte întrebările de tip „Cum vă sim- 
ţiţi?“ sau „Vă pare rău pentru ce s-a întâmplat“, ele 
inaugurează o lungă serie de rătăciri la microfon ale 
reporterilor trimiși pe teren să culeagă declaraţii, 
impresii, gânduri, păreri, izbucniri, înjurături, ofta- 
turi — în principiu, orice poate excita simţurile legumei 
de canapea din sufragerie, cu telecomanda sudată de 
podul palmei și ochii lipiţi de ecran. Psihologul care 
a observat că microfonul TV măsoară gradul de para- 
noia al omului n-a lăsat nimic scris despre felul cum 
te poate trimite statutul de reporter în pauză corticală. 
În arhive se păstrează zeci, dacă nu sute de întrebări 
cu pendulare între ţopenie şi cretinism. O domnişoară 
de la o televiziune de sport îl pândeşte pe Cristian 
Borcea, fost acţionar al lui Dinamo, la ieşirea din lojă 
după un meci. Dinamo câştigă cu 1-0,Borcea coboară 

anevoie treptele (are un picior în ghips), iar duduca i 
se insinuează în preajmă, întinde microfonul ca pe-o 
undiță şi-l întreabă mieros: „V-a purtat noroc piciorul?“ 
Chiar dacă nu se numără printre primele zece inteli- 
genţe ale planetei, Cristian Borcea ripostează: „Tu 
auzi ce-ntrebi?“ Din același registru fac parte întrebările 
„Vă pare rău că nu v-aţi calificat?“, pusă selecţioneru- 
lui Gheorghe Hagi după ratarea barajului cu Slove- 
nia pentru turneul final al Campionatului Mondial 
din 2002, și „V-aţi fi dorit ca fiul dumneavoastră să nu 
moară?“, azvârlită în obrazul săpat de lacrimi al unei 
mame care tocmai își înmormântase băiatul ucis în 
Afganistan. 

Lumea e tentată să creadă, punând lucrurile cap la 
cap, că infamia din 22 februarie 199Geste moașa spiri- 
tuală a Știri/or de la ora 3 Totuşi, părintele ProTV-ului 
susţine, în același interviu în care declară că a creat 
postul de televiziune din plictiseală, că Stirile sunt un 
instrument al bătăliei pentru audienţă. Într-un inter- 
viu acordat luliei Bunea pentru Pagina de media pe 
6 august 2014,Adrian Sârbu furnizează următoarea 
explicaţie: „Am descoperit că ne duceam direct în bot, 
direct la pierdere, pentru că se dezvolta un concurent 
foarte puternic, populist, neocomunist, împins de 
Antena 1, care dispăruse după '95, şi în acel moment 
am început să pierdem audienţă. În televiziune, dacă 
pierzi audienţă, mai bine închizi. Şi atunci am fost 
pus în faţa unei situaţii de tip antreprenorial. Eu aveam 

nişte investitori față de care aveam obligaţii, investiţii 
de zeci de milioane, în ProTV. lar audiența noastră 
începuse să scadă. Piaţa de publicitate nu exista, se 
năștea, noi pierdeam bani și puteam să ajungem în 
acel moment o televiziune de nișă sau să ne menţinem 
pe ceea ce se numește mainstream şi care era obliga- 
ţia ProTV-ului.[...] Atunci am luat o decizie, pe care 
azi pot să mi-o amendez axiologic, dar nu mi-o voi 
amenda niciodată din punct de vedere ontologic, al 
existenţei ProTV şi al contribuţiei noastre la ceea ce 
a urmat. Am luat o decizie de diversiune. Stirile de la 
ora 5sunt o mare diversiune. Dar şi mutarea ştirilor 
ProTV, care în anii '95-'9Gaveau mai mult politic, și 
această diversiune s-a numit: hai să le arătăm oameni- 
lor şi partea pe care ei doresc s-o vadă, dar se feresc 
s-o recunoască.“ 

Prin urmare, mătușile șchioape violate de nepoți 
mirosind a mosc, toporiștile cu sânge şi bucăţi de 
creier pe lame, defenestrările, orgiile pedofile şi punerea 
capului pe linia ferată fac parte dintr-un sistem salutar 
în plan ontologic (chiar dacă discutabil sub aspectul 
purei axiologii). Cadenţa mărturisirilor din emisiu- 
nile de azi ale lui Cătălin Măruţă se datorează de fapt 
flerului antreprenorial al lui Adrian Sârbu. Suntem 
mântuiţi și fericiţi. Ne uităm în continuare și câştigăm, 
conform sloganului. Doar din când în când mai apare 
câte-un hâtru care leagă Stirile de la ora cinci de noc- 
turnele deraiate ale lui Dan Diaconescu din perioada 


116 România în 7 gesturi 


OTV-ului şi conchide, cu o vorbă care a făcut ocolul 
media, că „OTV e un PROTV fără PR“. 

E simplu. Cocoţat în panteonul divinităţilor media, 
zeul Rating cere sacrificii pe bandă. Episodul februarie 
1996e amintit ritualic la facultăţile de jurnalism, fără 
să se recurgă vreodată la imagini. Nimeni nu mai ştie 
unde e caseta buclucașă sau ce s-a întâmplat cu cheia 
fişetului unde era păstrată. Să ne mirăm? Mai degrabă 
nu. În fond, şi în decembrie 1989s-a pierdut o cheie — 
cea a dulăpiorului unde fusese depusă caseta cu execu- 
ţia soţilor Ceaușescu. Chiar așa, mai ţineţi minte cum 
îl cheamă pe operatorul care a filmat execuţia? Of, mică 
mai e și lumea asta. 

Mai e ceva de spus? Un singur lucru. Cercul deschis 
de gestul reporterului de la ProTV se închide cu un 
mic număr de ipocrizie. Dar pentru asta trebuie să 
treacă vreo cinci ani. ProTV lasă în urmă cazul Bibire 
şi îşi consolidează reputaţia de post TV favorit al româ- 
nilor. În această calitate, el impune un format şi un 
ritm al ştirilor de seară care ţin concurenţa la distanţă 
zi de zi și săptămână de săptămână. Cum însă capca- 
nele cele mai urâte sunt cele pe care ţi le întinzi singur, 
ProTV difuzează, la începutul lui octombrie 201 lun 
material în care ia la palme postul italian RAI 3 pentru 
ceva teribil de asemănător cu episodul din 22 februarie 
1996.Din rechin, ProTV devine brusc fecioară. Mişca- 
rea e atât de spectaculoasă, încât multă lume pleacă 
după fentă şi uită că acuzatorul indignat de azi e 

făptaşul de ieri. Amnezia conjuncturală e boală veche 
în România, așa că năpârlirea ProTV-ului îi miră doar 
pe candizi. 

În acea zi de octombrie, la RAI 3, Federica Sciarelli, 
moderatoarea emisiunii Chi lha visto? (Cine l-a văzut?), 
o anunță în direct pe o anume Concetta Serrano că fiica 
ei, Sara, care dispăruse de acasă de o lună, a fost violată 
şi ucisă de un unchi. Timp de unsprezece minute, 
Concetta Serrano e filmată trecând de pe o treaptă pe 
alta a stuporii şi a groazei, în timp ce RAI 3 difuzează, 
în recitarea moderatoarei, chiar și o parte din declara- 
tiile unchiului pedofil și asasin. Moderatoarea își ia, 
ce-i drept, precauţia de-a o întreba de câteva ori pe 
Concetta Serrano dacă doreşte întreruperea emisiunii. 
Nu o face din cumsecădenie, ci pentru că, în felul ăsta, 
se pune la adăpost de sancţiuni, conform normelor pro- 
cedurale din audiovizualul italian. Concetta Serrano 
acceptă să continue așa-zisul dialog, iar telespectatorii 
asistă sideraţi la grozăvie. Consecința comercială a 
emisiunii e o creştere a audienței cu patruzeci la sută. 
Asta chiar dacă plouă cu acuzaţii împotriva modera- 
toarei pentru cinism galopant, împotriva postului TV 
pentru atentat la deontologie și chiar împotriva fami- 
liei fetiţei pentru complicitate. 

Ce face ProTV în acest caz? Ce să facă? Redescoperă 
intransigenţa şi principiile. Crainicul ştirilor de seară 
al acelui început de octombrie împrumută ceva din 
vocea unui procuror al Tribunalului Revoluționar și 

rostește apăsat: „Aceste dezvăluiri, în direct la tele- 
viziune, au provocat un imens scandal în Italia. Nu 
puţini au acuzat echipa televiziunii că a vrut să dea 
lovitura.“ 

Englezii au inventat, exact pentru acest tip de piruetă, 
expresia Ít takes one to know one. 


Din pumnul meu de vedere 


Lumea crede, pe nedrept, că fotbalul e doar un joc în 
care dai cu piciorul în minge. A privi lucrurile astfel 
e o probă de îngustime, de suficienţă, de obtuzitate. 
Pe de o parte, se întâmplă uneori să dai cu piciorul 
în cinste și onoare în loc de minge. Pe de alta, fotbalul 
pune la treabă o sumedenie de energii colaterale, iar 
rezultatele sunt de o diversitate care năuceşte. Sigur, 
cine ţine doar la contactul epidermic cu acest sport 
poate murmura din vârful buzelor două definiţii atât 
de cunoscute, încât riscă să plictisească: una ironică 
(„Fotbalul e un joc în care douăzeci și doi de oameni 
aleargă după o minge și la sfârșit câștigă nemţii“, autor 
Gary Lineker), cealaltă cu pendulare spre filozofic 
(„Spun unii că fotbalul e o chestiune de viață de moarte. 
Pot să-i asigur că e vorba de mult mai mult“, autor 
Bill Shankly). Ar fi însă nedrept să neglijăm potenţia- 
lul comic al fotbalului și al celor care-l slujesc. E un 
potenţial uriaș, indiferent dacă vorbim despre comicul 

involuntar, ilustrat de boacănele de limbaj și gândire 
ale lui Francesco Totti, sau despre cel cu intenţie, exem- 
plificat prin părerea lui Tommy Docherty despre unul 
dintre antrenorii la modă ai planetei: „Dacă José Mou- 
rinho ar fi din ciocolată, s-ar linge singur.“ 

Fotbalul românesc nu stă grozav la ironie, dar recu- 
perează la vervă polemică. Anii din urmă mustesc de 
dialoguri picante, care privilegiază truculenţa şi vorbi- 
tul pe şleau. Vântul corectitudinii politice nu bate pe 
terenul de fotbal, nici pe marginea lui și nici în studio- 
urile TV unde se desfășoară emisiunile de chibițăreală. 
Unele schimburi de replici fac concurenţă emisiunilor 
de divertisment nocturn în materie de promiscuitate 
şi grosolănie. Consiliul Naţional pentru Combaterea 
Discriminării ar trebui să-și cvintupleze personalul 
dacă şi-ar propune să ţină pasul cu toate jignirile pe 
temeiuri de rasă, etnie, religie sau orientare sexuală. 
Cât despre CNA, el adoptă în general tactica picotelii. 
CNA se înfurie și amendează când, în timpul unui 
meci, microfoanele de ambianţă ale unui post cu profil 
sportiv captează chemarea pe care niște suporteri o 
adresează unui manager ostil („Băi, tu ăla-n blugi, / 
Vino să ne-o sugi“), însă tace adânc când în emisiunile 
TV un antrenor şi un patron de echipă se fac albie de 
porci, fără ca moderatorul să aibă altă reacţie decât 
surâsul resemnat. E cazul discuţiei pe care-o poartă, 
la între timp dispărutul GSP TV, fostul selecționer 
Victor Piţurcă şi fostul patron al Politehnicii Timi- 

şoara, Marian Iancu. Cei doi vorbesc și își răspund 
unul altuia telefonic, beneficiind de serviciile de cen- 
tralist ale moderatorului. Iată un fragment: 


MARIAN IANCU: Am o întrebare simplă. 
MODERATOR: Îl auziţi, domnu Piţurcă, îl auziţi? 
VICTOR PIŢURCĂ: Da, da, da, da, da. 

M: Spuneţi, domnu Iancu. 

M.I.: Păi, îl întreb dacă-i homosexual. 

(O pauză de câteva secunde. Tăcere deplină și în 
studio, și la telefoane. Moderatorul se uită duios 
şi umed în cameră.) 

M.I.: M-aţi auzit? 

M: Domnu Piţurcă, l-aţi auzit? 

VP: Da, l-am auzit. 

M.I.: Băi, spune dacă ești homosexual. 

V.P: Domne, înc-o dată, un garoi din ăștia, şi ordi- 
nar, care stau în pat, care stau în pat și care poartă 
legal, o sută, două sute de kilograme de rahat în ei 
şi mănâncă câte două'ş cinci de plăcinte, câte două- 
zeci de şendvișuri, şi vorbesc la televizor, şi-au ajuns 
ţigani din ăștia să facă emisiuni, ăsta este ultimul 
lucru care se putea întâmpla în fotbalul românesc. 
M.I.: Băi, eu cred că eşti homosexual. 

V.P: Garoiu' ăsta care stă așa, deasupra stâlpului, 
şi nu i-au trecut petele alea și... alea de pubertate 
de pe faţă, să ajungă să vorbească în faţa micului 
ecran, tiptil așa, cum o face el, ţigănește, și se crede 

intelectual... domne, am ajuns de râsul lumii. De 
râsul lumii am ajuns. 

M.I.: M-am convins, eşti homosexual. 

V.P: Să continuaţi să aveţi un astfel de dialog cu 
ţigani borâţi din ăștia... și fotbalul nostru se va 
duce de râpă. Ascultaţi-mă pe mine. 

M.I.: Dar să ştii că în Europa acum e o virtute să 
fii homosexual. 

V.P: Deci, garoiu' ăsta umflat, de trei sute de kilo- 
grame, care-a ajuns să-l înjure pe președintele Fede- 
raţiei, care-a ajuns să jignească preşedinţi de club, 
echipe cu ani de istorie în spate, şi care este băgat 
în seamă de voi, îmi pare foarte rău, dar numai 
fotbalul are de suferit. 

M.I.: Eu cred că ești satanist. 

V.P: Şi voi avea eu grijă de ţiganul ăsta. 

M.I.: Dar eşti satanist? 

V.P: Să vedeţi ce-a făcut în fotbalul românesc, când 
a furat jucătorii lui Naţional, de-a falimentat Naţio- 
nalul. Și jucători de pe la Otopeni. 

M.I.: Băi, eşti Mefisto? 

V.P: Asta a făcut magraonu ăsta de când a venit în 
fotbal şi care se crede buricu' pământului. 

M.I.: Băi, eşti Mefisto? 

V.P: Crede că este şi el... o fi bulibașa din fotbal. 
M.I.: Da eşti satanist? 


Dialoguri ca acesta se poartă cu sutele în fotbalul româ- 
nesc din ultimii zece ani. Şi există schimburi mult mai 

suculente. În acelaşi studio, loan Becali, cu duioşia pe 
care i-o ştie toată comunitatea fotbalului românesc, 
i se adresează patronului craiovean Adrian Mititelu 
cu (printre altele) „ţăranule care ești, săracule care ești, 
nenorocitule care eşti, băşinos beţiv şi chelios“, pentru 
ca interlocutorul să-i transmită, cu aceeași graţie, că 
este „un cretin irecuperabil“. După ce aversa încetează, 
loan Becali se întoarce spre moderator, apoi spre ziaristul 
prezent la aceeași masă și toarce mulțumit: „Hai că ați 
avut un final de emisiune frumos.“ Adevărat. Camera 
Lorzilor ar fi fericită să-şi poată însuşi măcar o fărâmă 
din stilul show-urilor fotbalistice din Bucureşti. 

Dresat cu bagheta măscărilor, publicul se deprinde 
cu ideea că distracţia începe abia după ce meciul se 
termină. Există un cadril al dialogurilor mahalagești 
în care fiecare se răfuieşte pe rând cu fiecare. Distri- 
buţia e fascinantă pentru orice explorator al subsoluri- 
lor: Dumitru Dragomir şi Adrian Porumboiu, George 
Becali și Marian Iancu, Victor Piţurcă şi Gheorghe 
Ştefan, Nicu Gheară și Cristian Borcea, Vasile Turcu 
şi Miron Cozma. Din cuvinte nu ies vulpi, ca în versul 
poetului, ci căldări de zoaie. Unele replici devin repere 
ale suburbanului, ca de pildă mărturisirea lui George 
Becali: „M-am certat şi cu Mitică Dragomir, dar fără 
jigniri. El m-a făcut oligofren, eu l-am făcut zdreanţă, 
dar nu ne-am insultat.“ 

Mihai „Meme“ Stoica face parte din aceeași galerie, 
deşi echipamentul lui intelectual diferă de al celorlalți. 

Are grijă s-o declare singur și neîntrebat: „Nu m-am 
apucat de citit la cincizeci de ani. Am fost mereu şef 
de promoţie, am intrat primul pe ţară la facultate 
[mecanică — n.a], vin din altă lume.“ Când vorbeşti 
cu el, poţi să-i ghiceşti multe lucruri, mai puţin ori- 
ginea ardelenească (e născut la Sibiu). Chiar și atunci 
când discuţia nu se poartă în contradictoriu, ai 
impresia că Meme Stoica a fost vopsit cu pastă de boia 
iute. Are limba ascuţită, debordează de arţag chiar și 
când nu-i nevoie, afişează o anume superioritate faţă 
de majoritatea interlocutorilor și nu rămâne niciodată 
dator. Cu toate acestea, nu e turnat din beton. Are sen- 
sibilităţi şi puncte vulnerabile. Ştie să înţepe, dar și să 
plângă. Sigur, nu-i exclus ca, la un vot naţional, cei 
care-l detestă să fie mai mulți decât cei care-l iubesc. 
Dar asta nu înseamnă mare lucru într-o lume unde 
primul succes te înalță pe acoperișul lumii și primul 
eşec te bagă sub şenila judecății populare. 

Mapa profesională a lui Mihai Stoica e burdușită. 
Ca preşedinte al secţiei de fotbal, director executiv 
sau manager general, câștigă titluri de campion, Cupe 
ale României și participări în Liga Campionilor sau 
Cupa UEFA (actuala Europa League) cu trei echipe 
diferite: Oţelul Galaţi, Steaua București și Unirea 
Urziceni. Are ochi de scouter, chit că nu e (nici măcar 
el şi nici măcar aici) infailibil. Vorbeşte câteva limbi 
străine, iar dacă-l pui, de pildă, lângă fostul acţionar 
dinamovist Vasile Turcu, alias „Maglabesh“, alias 

„Emenangită“, constaţi că distanţa dintre ei se măsoară 
în ani-lumină. 

Două sunt lucrurile la care Mihai Stoica stă mai 
bine decât confrații lui: stilul abraziv și umorul. Uneori, 
cele două îşi dau mâna. Și să te ferească sfântul să fii 
ţintă în poligonul în care trage Meme. O poate con- 
firma Victor Piţurcă, renumit nu doar pentru familia- 
rizarea cu jocurile de noroc şi cu cazinourile, ci și pentru 
înapoiere tehnologică. După o discuţie inflamată cu 
Mihai Stoica, acesta are parte, pe nepusă masă, de o 
scatoalcă scurtă și rea: „Piţurcă habar n-are ce-i ăla 
laptop. A văzut odată unul şi s-a suit pe el, a crezut 
că-i cântar.“ Un arbitraj ostil al lui Sorin Altmayer îl 
face să exclame: „El Altmayer, eu alt fraier!“ În fine, 
campionatul naţional de fotbal în sală îi prilejuieşte 
o nedumerire memorabilă: „Dacă fotbalului de sală 
îi spunem futsal, mă întreb cum trebuie să-i spunem 
fotbalului care se joacă în curte.“ 

Exaltat, ironic, violent, căpos, priceput, patetic, 
nedrept, abil, inconsecvent, provocator, inteligent, vul- 
gar, inspirat, insolent, amuzant, coroziv, sentimental, 
scandalos. E greu de crezut, dar Mihai Stoica înseamnă 
toate aceste lucruri. Separat şi împreună. În plus, 
Stoica nu calcă în străchinile limbii române, pe care 
o vorbeşte fără poticneli. E prieten cu gadgeturile, se 
îmbracă şic, nu are gusturi rele la parfumuri. Te scoate 
la o bere azi și te înjură mâine. Ţi-e dușman joia și prie- 
ten sâmbăta. Ceea ce poate să însemne fie că nu ţine 
ranchiună, fie că e instabil. 

În viaţa oricărui om există întâlniri care-l modi- 
fică — în bine sau în rău. Fiecăruia dintre noi îi iese la 
un moment dat în cale cineva care își pune amprenta 
asupra lui. Cineva care îl educă, îl influențează, îl călău- 
zeşte sau îi schimbă reperele. Îi putem spune mentor, 
maestru, profesor de viață sau cum vrem. În 2004, la 
peronul pe care așteaptă Mihai Stoica opreşte trenul 
roşu-albastru al Stelei Bucureşti. Meme urcă, fericit 
să iasă din cercul strâmt al Galaţiului și să plece de la 
conducerea unei echipe care își atinsese plafonul. La 
schimbarea de macaz contribuie, ce-i drept, și ruperea 
relaţiilor de prietenie și colaborare cu actualul primar 
gălățean Marius Stan. Ajuns la Bucureşti, Mihai Stoica 
se întâlneşte cu George Becali, care preluase Steaua 
de un an și nutrea ambiţii deopotrivă interne şi euro- 
pene. Becali nu are datele necesare pentru a fi mento- 
rul, maestrul sau profesorul de viaţă al lui Mihai Stoica. 
Cu toate acestea, după întâlnirea cu Becali, Mihai 
Stoica devine altul. 

Printre altele, el descoperă în loja stadionului Ghen- 
cea o instituţie fundamentală: bodyguardul. Cerinţe 
la angajare: ceafă ca faţa unui shar-pei, tunsoare sport 
sau zero, bicepși tatuaţi până la înnegrire, pumn de 
oţel, gabarit de stabilopod şi fidelitate absolută. George 
Becali dispune de așa ceva. Cătălin Zmărăndescu şi 
Ştefan Dediu sunt doi rotrweileri umani gata să dez- 
membreze pe oricine se apropie de şef fără ca şeful 
să-și dorească. Suporterii care nu-l înghit pe Becali îi 

găsesc imediat primului dintre ei porecla „Smardo- 
iescu“, rezervându-i celui de-al doilea un „Fane“ bont 
şi lipsit de scânteie. 

Asta contează mai puţin. Contează, în schimb, ce 
pot face bodyguarzii pentru tine sau, după caz, în locul 
tău. Mihai Stoica se convinge de utilitatea acestor con- 
glomerate de muşchi într-o zi de iarnă când patronul 
George Becali, înfofolit în cojoc, discută aprins cu 
doi-trei contestatari în faţa hotelului Marriott, unde 
se află la acea vreme birourile Stelei. Unul dintre ste- 
liştii nemulţumiţi de Becali îi spune acestuia verde în 
faţă ce nu-i convine. Becali ia oful drept insultă și, 
după câteva oţăreli urzicate, face un pas înainte, îi arde 
una peste față impertinentului, iar pe urmă se ascunde 
în spatele bodyguarzilor, care se închid în faţa lui ca 
ușile metroului. Mesajul patronului e simplu: „De-aici 
încolo e treaba voastră.“ Spre norocul lor, contesta- 
tarii au idee despre limbajul nonverbal, calculează 
înţelept care ar fi rezultatul unci bătăi cu minigarda 
pretoriană a lui Becali şi se retrag. 

Nu e pentru prima dată că spaţiul din faţa hote- 
lului Marriott e scena unor întâlniri neprotocolare. 
Pe data de 3 august 2004, Alecu Chitaru, pe atunci 
şef al filialei PNG Iași, vine la București să-și recupereze 
de la șeful cel mare banii cheltuiţi în campania electo- 
rală. Discuţiile se soldează cu refuzul lui George Becali 
de-a înapoia suma. Chitaru procură o pancartă pe 
care scrie „Gigi Becali face politică la Iași pe datorie!“ 

şi de data asta se bucură imediat de atenţie. Mai precis, 
de un pumn ca barosul din partea bodyguardului 
Cătălin Zmărăndescu. Urcat între timp în birou, 
George Becali asistă la execuţie de la geam. Alecu 
Chitaru obţine de la IML un certificat în care se cons- 
tată „prezenţa unor leziuni traumatice“, după ce trece 
printr-o examinare și la spitalul Bagdasar. La proces, 
Cătălin Zmărăndescu susţine că, în momentul inciden- 
tului, se afla la o competiţie de arte marţiale la Timi- 
şoara. Ceea ce înseamnă fie că Zmărăndescu are un 
braţ lung de 559de kilometri, fie că e de extracţie 
divină, ubicuitatea fiind, se știe, privilegiul zeilor. 

Mihai Stoica nu participă la eveniment, dar ştie 
de el. După cum ştie şi de celelalte situații în care 
George Becali își rezolvă divergenţele cu ajutorul hui- 
dumelor. Printre ele, scurtul meci de box pe care-l 
câştigă în noiembrie 200 1în faţa congolezului Malonga 
Parfait, realizatorul emisiunii satirice Fotbal la Maxx. 
Patronul, flancat ca de obicei de bodyguarzi, îl sur- 
prinde pe realizator la ieșirea dintr-o clădire și soco- 
teşte că momentul este plus que Parfait. Urmează 
clasica formulă de politețe (în acest caz, „Fir-ai a dracu 
de maimuță!“), ceva între palmă și pumn care atinge 
figura lui Malonga Parfait și, conform ritualului, asmu- 
ţirea zăvozilor. 

Încă neintegrat deplin în peisajul bucureştean, 
Mihai Stoica începe totuşi să pună lucrurile cap la 
cap. La finalul unei prime analize, se conturează câteva 

idei de bază: 1.E bine să ai bodyguarzi; 2. Dacă șeful 
nu păţeşte nimic fiindcă apelează la pumnii lor, logic 
e să nu păţesc nici eu; 3. Suporterilor le plac manifes- 
tările virile, nu politeţurile și calambururile. Cu aceste 
gânduri în posesie, viaţa de înaltă oficialitate stelistă 
pare şi mai frumoasă. Cu atât mai mult cu cât Steaua 
e favorită la câștigarea titlului de campioană. 

Teoretic, şi seara de I4aprilie 2005 trebuie să fie 
tot frumoasă. Steaua joacă în Ghencea cu CER Cluj 
şi în mod normal nu poate să scape victoria. Avansat 
la funcţia de manager general în august 2004, Mihai 
Stoica e prezent la datorie şi ocupă un loc în loja 
oficialilor stelişti. Oarecum surprinzător, soţia Corina 
şi fiica Teodora nu stau lângă el, ci mai jos, la Tribuna 
0. În schimb, i se află alături bodyguarzii, chiar dacă 
treaba lor e să asigure în primul rând paza și protecţia 
patronului. 

Meciul în sine nu are nimic epopeic. CER Cluj dă 
uneori impresia că a venit la București ca să aibă de 
unde să se întoarcă acasă. „Ca să fie drumul cu oameni“, 
conform unei expresii care circulă prin tribune. Steaua 
joacă prost şi totuși, la un moment dat, marchează. 
Greu, din penalty, dar marchează. Succesul se apropie, 
dar publicul nu e deloc încântat de ceea ce vede. Ca 
orice tifoserie latină, şi cea a Stelei are obiceiul de a-și 
da uneori în petic şi de a-și transmite nemulțumirea și 
spectatorilor neutri, care nu agită steaguri şi eșarfe. De 
ce? N-are a face. Să zicem că din cauza unei campanii 


132 România în 7 gesturi 


de transferuri nu tocmai reușite. Sau din cauza jocului 
lânced al echipei. Sau din orice altă cauză. Cert este 
că seara frumoasă de primăvară începe să se urâţească 
sub asediul ritmat al tribunei. Înjurăturile îşi fac la 
rândul lor apariţia şi se multiplică furibund. „Ce vreţi, 
dragii mei, e fotbal, nu e operă“, scuză Dumitru Dra- 
gomir, preşedintele de atunci al Ligii Profesioniste de 
Fotbal, mojiciile turbulenţilor. 

La Tribuna 0, nu departe de Corina și Teodora 
Stoica, se uită la meci şoferul Ion Radu din București. 
Are treizeci și cinci de ani, deţine un abonament cum- 
părat la începutul sezonului și pierde doar acele meciuri 
în timpul cărora e în tură și învârte volanul autobu- 
zului. În seara de I4aprilie 2005, cam prin minutul 
75 al meciului, lon Radu intră în corul numeros al 
nemulţumiţilor şi începe să vocifereze. Nu-i place nici 
lui ce vede pe teren, unde Steaua se chinuie, nu glumă. 
Ba chiar se întoarce spre loja unde stă Mihai Stoica 
şi-i bate obrazul. „Bre, ne iei la mişto, ce-i cu gloabele 
astea, se poate?“ Mihai Stoica se aprinde mai ceva ca 
torţa olimpică, fiindcă, declară el ulterior, Ion Radu 
i-ar fi înjurat soția și fiica. Varianta e greu de crezut, 
fiindcă în clipa când vezi că un fotbalist nu ştie să 
lovească mingea îl apostrofezi pe el, nu familia celui 
care l-a adus la echipă. În plus, de la distanţa la care 
se află Mihai Stoica de Ion Radu, managerul general 
nu prea are cum să vadă ce-i iese pe gură suporterului. 

Oricum, afrontul se cere răzbunat. lar Mihai Stoica 
îl răzbună. Plecarea în cruciada reabilitării familiale 
se face abia după ce Stoica își lasă sacoul în lojă, pentru 
a avea ușurință în mișcări. În locul sacoului, managerul 
general îi ia cu el pe bodyguarzi, după metoda preluată 
de la patron. lon Radu are ghinionul de-a sta pe un 
loc foarte apropiat de scările de beton pe care se urcă 
şi se coboară. Mihai Stoica descinde în pas alergător, 
suplu şi fiert de supărare. Se grăbeşte atât de mult, 
încât e gata să se împiedice pe scările de la masa presei. 
Ajunge în fine în faţa lui Ion Radu, îi zice câteva de 
dumnezei şi de morți, îşi bagă ce-i de băgat, iar pe 
urmă, tivit de gărzile de corp ale lui George Becali, îi 
păleşte un pumn în figură. Lovitura e puternică și pre- 
cisă, semn că Mihai Stoica a asistat la câteva antrena- 
mente ale lui Cătălin Zmărăndescu. Diferenţa dintre 
pumnul lui şi cel al bodyguardului ţine strict de forță. 
Dacă l-ar fi lovit Zmărăndescu, lon Radu şi-ar fi cules 
dinţii de pe jos. Așa, el rămâne în picioare, mai înca- 
sează niște gunoi verbal de la agresor și abia pe urmă 
se uită mai departe la un meci care, mai cu seamă 
de-acum încolo, nu-i mai poate aduce vreo bucurie. 
Răcorit, Mihai Stoica urcă la loc în lojă, cu bodyguarzi 
după el. E satisfăcut şi își poate pune sacoul pe el. Le-a 
arătat tuturor (şi mai cu seamă și-a arătat sieşși) că e 
bărbat, nu cârlig de rufe. Nimeni nu are inspiraţia să 
cerceteze chipurile Corinei şi Teodorei Stoica, în cău- 
tarea adoraţiei, a afecțiunii sau a solidarităţii. 

La câteva zile după incident şi după ce Ion Radu 
anunţă că are de gând să-l acţioneze în justiţie pe 
Mihai Stoica, pe site-ul Onlinesport apare o decla- 
raţie a celui agresat: „Sunt amenințat să fiu atent cum 
merg pe stradă. O persoană m-a sunat la telefon şi 
mi-a spus aceste lucruri.“ La rândul lui, Mihai Stoica 
se apără atacând. El spune că suporterul a înjurat un 
fotbalist al Stelei încă din primul minut, iar el, din 
înaltul tribunei, i-a făcut semn să se astâmpere. (O fi 
având Mihai Stoica defecte şi scăpări, dar cu văzul stă 
nemaipomenit.) Există, desigur, și o declaraţie a lui 
George Becali: „Ăla lovit era, probabil, infiltrat de 
cineva.“ Spre cinstea lor, bodyguazrzii care-i asigură 
traseul lui Mihai Stoica de la şi dinspre chipul lui Ion 
Radu nu afirmă că se aflau la Timișoara. 

Cum însă românul e iertător dacă suma cores- 
punde, Ion Radu renunţă la proces și tratează condi- 
tiile împăcării la Marriott, cu agresorul și patronul 
echipei. Episodul e greţos ca orice negociere în care 
demnitatea se îneacă în noroi. Şoferul lovit cu pumnul 
de Mihai Stoica iese de la tocmeală numai lapte şi 
miere. Vălul de confuzie i se ia de pe ochi şi-l face să 
declare cu sufletul în palmă: „Meme e un băiat de 
nota zece, o persoană cu adevărat deosebită.“ (Nimeni 
nu se îndoia, desigur.) Simţi că Ion Radu se abţine cu 
greu să adauge: „Dacă dai cât trebuie, şefu, mă ofer 
singur pentru încă un pumn.“ Şi George Becali face 
o piruetă. Creştineşte, căci așa e piesa. Ion Radu nu 

mai e „ăla infiltrat“, ci devine „un suporter autentic“ 
al Stelei. Un om care, în plus, are o tablă de valori bine 
întocmită. „Mi-a plăcut ce mi-a zis Radu: «Nea Gigi, 
dacă luam un pumn de la matale îmi convenea, că știam 
de la cine l-am luat: de la o personalitate».“ Cum să 
nu lăcrimezi în faţa unor asemenea exemple de puritate 
umană? 

La final, banii trec dintr-un buzunar în altul. Patro- 
nul îl omeneșşte pe încasatorul pumnului (se vorbeşte 
că suma ar fi fost de 300 de milioane de lei vechi, dar 
nimeni nu poate prezenta dovezi), pe când Mihai Stoica 
achită contravaloarea în lei a 5.370de euro și primeşte 
o suspendare din funcţie de un an. Însă morala nu 
are legătură cu preţul onoarei, ci cu alte lucruri. 

Primul este dubla măsură pe care-o foloseşte Mihai 
Stoica în aprecierea unor situaţii comparabile, dacă 
nu identice. Managerul general al Stelei se înfurie 
fiindcă un străin lezează, prin cuvintele rostite, urechile 
delicate ale Corinei și Teodorei Stoica (despre pudibon- 
deria acesteia din urmă ziarele şi site-urile de scandal, 
precum și paznicii din cluburile de noapte oferă ulte- 
rior tone de informaţii care mai de care mai savuroase). 
În același timp, Mihai Stoica se consideră îndreptățit 
să jignească, să înjure și să bruscheze pe oricine fără să 
să i se întâmple nimic. Într-un fel, e explicabil. Omul 
a avut deja grijă să ne anunţe că „vine din altă lume“, 
ceea ce-i conferă libertatea de-a continua în aceeași 
stilistică a injuriei, a persiflării grosiere şi a violenţei. 


136 România în 7 gesturi 


Cei care cred cumva că amenda și suspendarea din 
cazul lon Radu îl descurajează se înșală. Mihai Stoica 
îşi continuă reprezentațiile la Mediaș, la București, la 
Chiajna, în Austria, la Skopje sau pe oricare dintre 
stadioanele unde îşi însoţeşte echipa. Înaintea meciului 
din deplasare cu Vardar Skopje, în iulie 2013,el îi 
potopeşte cu înjurături pe Alexandra Tănăsescu și 
Viorel Molan, reporterul şi operatorul ProTV care vor 
să filmeze câteva secvenţe de la antrenamentul echipei 
(în condiţiile în care ProTV este postul care transmite 
în exclusivitate meciul în România). În Ghencea, el 
se bucură de sprijinul și simpatia lui Gabi Safta, care, 
în calitate de crainic de stadion, instigă sistematic la 
violenţă și la manifestări rasiste. Când Rapid Bucu- 
reşti vine să joace pe terenul Stelei, Safta, încurajat de 
exemplul patronului și al managerului general, pune 
mâna pe microfon şi cere galeriei steliste să cânte din 
rărunchi o producţie care începe cu „Am avut şi vom 
avea mereu boală pe ţigani“ și se încheie sensibil cu 
„Muie lui Rapid“. 

În al doilea rând, stimulat de exemplul patronului, 
Mihai Stoica trece dincolo de coroziv în discuţiile 
publice pe care le poartă la televizor cu alţi oameni 
din fotbal. Cu excepţia lui George Becali, nu există 
om din fotbalul românesc care să fi avut certuri și con- 
flicte mai multe și mai murdare. Deşi şcolit, Mihai 
Stoica nu pare-a ști că virulenţa și bunele maniere nu 
se exclud. În numele pasiunii pentru Steaua, el îşi 

ratează majoritatea apariţiilor în faţa publicului și fur- 
nizează spectacole pe care nu le poţi privi fără resurse 
consistente de lămâie. Rând pe rând, Marian Iancu, 
George Copos, lon Dumitru, Răzvan Lucescu, Adrian 
Porumboiu, Dumitru Dragomir, Cornel Dinu, Victor 
Piţurcă și alți oameni din fotbal fac cunoștință nu 
doar cu verbiajul managerului general, ci și cu bădă- 
rănia lui frenetică. Insultele de care au parte cu toții 
sunt de fapt niște echivalente ale pumnilor în gură. 
În al treilea rând, curajul de care dă dovadă Mihai 
Stoica acoperit de bodyguarzi (şi care e de fapt o 
formă mâloasă de laşitate) îl face să se îmbolnăvească 
de ceva complicat și greu de lecuit: dorinţa de-a face 
şi desface, de-a controla și de-a decide chiar și în zone 
unde nu are ce să caute. E adevărat, pentru așa ceva e 
nevoie de complici pe care să te poţi baza, ceea ce 
Mihai Stoica descoperă fără să caute prea mult. Așa 
stând lucrurile, oprirea sau scoaterea de pe posturile 
TV a materialelor neconvenabile perechii Becali—Stoica, 
despre care va fi vorba şi în capitolul următor, pare 
decupată dintr-un scenariu bielorus. De pildă, Sport.ro, 
fratele mai mic al ProTV, realizează un montaj în care 
mai multe apariţii ale lui Mihai Stoica, inclusiv cea 
în care îi trage un pumn lui Ion Radu, sunt puse pe 
coloana sonoră a serialului Băiezi buni, care tocmai 
rulase la ProTV. După două difuzări, Mihai Stoica 
intervine pe lângă unul dintre decidenţii programelor 
pentru interzicerea montajului pe post de-acum încolo, 

ceea ce — o notă de corigenţă pentru decident — se 
şi întâmplă. Aceeași soartă o are cuvântul „memege- 
rul“, pe care jurnalistul Mihai Mironică de la ProTV 
şi Sport.ro îl obține mixând „Meme“ şi „manager“. 
Cuvântul e trecut la index sub ameninţarea sancţiu- 
nilor. E semnul de pe urmă că, în plină libertate, Steaua 
se găseşte sub controlul unui admirator al practicilor 
stalinist-orwelliene. 


Fir de argint, saliva lui Giovanni 


Nu mă iubesc într-atât încât să cad în patima autoci- 
tării. Mi se pare totuși că parcurgerea sau reparcurge- 
rea textului de mai jos poate fi utilă pentru acest al 
şaselea gest supus atenţiei și discuţiei. Textul a fost 
publicat pe 16 februarie 2009 în Evenimentul zilei, 
unde scriam două articole pe săptămână. lată-l fără 


nici un fel de modificare: 


Vineri seară [13februarie 2009 — n.a.], la Sport.ro, 
Ioan Becali n-a trântit un scuipat pe obrazul lui 
Emanuel Terzian, ci pe fața întregii prese sportive. 
E nevoie de o batistă foarte mare pentru ștergerea 
urmelor. Terzian a pus mâna pe un șervetel și a înlă- 
turat câtiva stropi de salivă, dar asta nu rezolvă mare 
lucru. Discuţia trebuie dusă în alt plan şi începută cu 
o întrebare simplă: cum poti să lichidezi un monstru 
pe care tu însuți l-ai creat în laborator? Căci loan 
Becali nu e doar un îns care se simte la fel în tavernă 

şi-n cavernă. Nu e doar un mafiot parodic. El e rezul- 
tatul apetenţei naţionale pentru bâlci, râgâit în public 
şi măscări. lar detenta lui mediatică din ultimul 
deceniu spune o poveste tristă în primul rând despre 
noi şi despre cei care i-au amenajat, lui loan Becali 
si altora ca el, platforma de exprimare. 

Degeaba ripostăm prin citate din oameni fini. Degeaba 
îl invocăm pe Octavian Paler: „Nu mă tem nici de 
becalizare, nici de imbecilizare, ci de imbecalizare. “ 
E ca şi cum ai trage cu ghiocei într-o batoză. loan 
Becali nu e un om care şi-a pierdut cumpătul, ci expo- 
nentul unei categorii obişnuite să timoreze, să insulte, 
să amenințe şi să folosească flegma pe post de argu- 
ment. Amintiţi-vă de episodul Cartianu, amintiti-vă 
de prelegerea despre foloasele capului în gură, susți- 
nută mai demult la Naşul, amintiți-vă de promisiu- 
nea răcnită în urechea ziariştilor: „ Vă fac de la brâu 
în jos!“ Cine vede în loan Becali doar un coleric pito- 
resc e fie orb, fie rău intenționat. 

Și totuși, Întrebarea rămâne: cum scăpăm de monstrul 
pe care l-am zămislit? I se adaugă, parşiv, o a doua: 
Chiar vrem să scăpăm de el? Invitat la explicatii de 
Val; Moraru, Manolo Terzian a răspuns: „Cei care 
îl critică pe loan Becali n-ar fi putut s-o facă dacă 
nu l-am fi adus la emisiuni. “ Corect. „În plus, e bine 
ca asemenea oameni să ştie că abuzurile lor sunt 
văzute“, a adăugat Manolo. Iarăşi corect. Însă pentru 
formarea unei păreri nu trebuie să-l vezi pe loan 

Becali de o sută de ori. Ajunge o dată. Dincolo de asta, 
nu mai e treaba noastră, ci a justiţiei. 

În alte țări, lumea se înghesuie în tribune pentru Ronal- 
dinho, Robinho sau Fernandinho. Prin contrast, româ- 
nul instalat la televizor va pândi mai departe istericalele 
lui Flegminbho. De-acum încolo, cu umbrela alături. 


Şi poate că acest decupaj din trecut va fi valorificat mai 
bine dacă-i voi pune alături un al doilea text, publicat 
sub forma unei scrisori colegiale tot în Evenimentul 
zilei, la data de 4 august 2008. Întâmplător sau nu, 
agresorul face parte din aceeași familie. Întâmplător 
sau nu, victima provine tot dintre ziariști. Iată textul: 


Dragă Costin Stucan, 


Eşti într-o postură ingrată: trebuie să faci emisiuni 
cu audiență. Sunt într-o postură comodă: am deplina 
libertate a preferintelor și părerilor. Tu te misti în ochiul 
furtunii, eu cârcotesc în tihna unui apartament de 
bloc. Unul dintre lucrurile care ne apropie e pasiunea 
pentru fotbal. Unul dintre lucrurile care ne despart 
e felul cum îi tratăm agenţii patogeni. Din motivul 
ăsta îmi permit să insist asupra emisiunii tale de 
miercuri, după meciul EC. Vaslui—Steaua, când ai 
decis să testezi înțelepciunea populară şi să vezi pe 
propria piele ce se întâmplă când te amesteci în tărâțe. 
Ai văzut — în direct şi fără anestezic. 

Iar dacă o să-mi spui că ziaristul bun e cel insultat, 
o să-ţi răspund că depinde cine te insultă. Însă pro- 
blema e alta şi n-are legătură nici cu GSP TV, nici cu 
foamea noastră de scandal. Problema e felul cum te 
predai, seninătatea cu care consimţi în fata violului 
verbal. Poți accepta umilirea dacă în schimbul ei 
salvezi o viaţă. Te poti lăsa călcat în picioare dacă 
stii că sacrificiul tău mărunt înlesneşte un bine viitor. 
Istoria chiar a livrat exemple de trădare igienică, de 
compromisuri salvatoare. Însă concesiile pentru o 
zecime de punct de rating sfârşesc prin a te împovăra. 
Căci vine un moment când rămâi singur cu tine şi 
te întrebi: merită? Chiar rentează să-ți castrezi mån- 
dria şi să îngenunchezi în fata unei brute? Chiar 
rentează să sorbi dintr-o cupă cu scuipat şi să pretinzi 
că e ambrozie? Nu mă îndoiesc că ştii răspunsul, 
Costin. Și tocmai de aceea mi-ar plăcea să te văd 
tăind macaroana injuriilor. Nici un pachet salarial 
nu poate include obligatia de-a te lăsa bălăcărit de-o 
toapă cu parale. A întoarce şi obrazul celălalt nu 
înseamnă a-i multumi unui marțafoi gângav că te 
face prost sau dobitoc. 

Mark Twain a spus cândva că omul e singurul ani- 
mal care roșeşte sau măcar s-ar cuveni s-o facă. Dă-i 
crezare, Costin. Smulge buruienile care ameninţă să 
năpădească şi grădina voastră. Și nu uita că dacă 
agăți fotbalul la butoniera celor care nu-l merită, îl 
vei umple de praf si de bale. Urmăreşti asa ceva? Sunt 

convins că nu. Dar trebuie s-o arăţi şi desuetilor care 
mai cred că sportul ăsta nu înseamnă să dai cu 
piciorul în onoare, ci în minge. 


Trebuie lămurite câteva lucruri, fiindcă lectura necon- 
textualizată le poate da cititorilor o imagine incompletă 
sau derutantă. Emanuel „Manolo“ Terzian și Costin 
„Bafana“ Ştucan sunt ziarişti şi oameni de presă valo- 
roşi şi talentaţi. Chiar împătimiţi. Ard amândoi la 
flacăra meseriei. Terzian e tobă, printre altele, de fotbal 
german sau englez și comentează dezinvolt nu doar 
meciurile din aceste două campionate, ci și marile 
tururi cicliste ale Europei. Ştucan a rămas în presa 
scrisă, unde dezgroapă istorii urât mirositoare ale 
sportului (printre care lumea pariurilor din fotbal sau 
partidele aranjate) şi încă speră că demersul lui va pro- 
duce, la un moment dat, efecte. Cu ani în urmă, rea- 
lizau amândoi emisiuni TV la canale de sport diferite 
şi erau siliți la concesii pe care vor fi avut, desigur, 
motive să le regrete. Concesia majoră era invitarea, în 
platou sau telefonic, a unor oameni deprinși să trăiască 
în voluptatea înjurăturii. A unor inşi care măsurau 
totul în funcţie de grosimea portofelului, fără să le 
pese — ba chiar afișând o anume mândrie — dacă ieșea 
la iveală că era la fel de mare ca grosimea obrazului. 
Scrisoarea către Costin Ştucan este rezultatul unui 
cocteil de tristeţe, revoltă și scârbă. Ea vine după ce 
Ştucan se lasă insultat la telefon minute în şir în 

propria lui emisiune de patronul echipei Steaua Bucu- 
rești, fără să aibă alt răspuns decât niște mulţumiri rostite 
pe tonul unei afabilități prefăcute. Patronul își declamă 
jignirile ambalându-se de la sine, pe când moderatorul 
ascultă cu un surâs excedat și, din când în când, 
mulțumește. Nimeni nu l-ar fi acuzat pe Ștucan dacă 
ar fi întrerupt legătura și l-ar fi lăsat pe patron să vor- 
bească singur. Toţi l-au acuzat, în schimb, ca și pe alţi 
moderatori, că s-a închinat zeului Rating și a făcut 
loc în emisiune unor oameni care infestează spaţiul 
public din secunda când deschid gura. E vremea când 
talk-show-urile pe teme de fotbal, la fel ca emisiunile 
de tabloidie nocturnă, sunt însoţite cvasipermanent de 
cuvinte ca „vidanjă“, „tomberon“ sau „cloacă“. 
Vineri, 13februarie 2009, Emanuel Terzian nu 
bănuiește că Informatia, emisiunea pe care-o realizează 
de câteva luni la Sport.ro, se va termina urât. Pe ecra- 
nul minţii i se perindă cifre, detalii și neconcordanţe 
care nu-i dau pace. De aici nerăbdarea de a-și perpeli 
invitatul la focul câtorva întrebări iscoditoare. Are 
curajul celui care, deja vechi în breaslă, deţine un pal- 
mares peste care adie răsuflarea orgoliului personal. O 
declară singur, căznindu-se să evite fanfaronada: „Sunt 
mândru că Fabrizio Ravanelli şi Giuseppe Giannini, 
oameni cu care am realizat emisiuni interesante, încă 
îmi răspund la telefon. Mă mândresc că Johan Cruyff, 
Fabio Capello, Franco Baresi, Fatih Terim şi Giorgio 
Tosatti mi-au răspuns la întrebări.“ Dacă de legitimare 

are nevoie Emanuel Terzian, aceasta vine ușor. Pentru 
cei care n-au dat niciodată biblioteca pe tribună, să 
spunem că numele invocate sunt echivalentele fotbalis- 
tice ale lui Erasmus, Calvino, Buzzatti, Pamuk și Eco. 

Nici lui Radu Banciu, mobilizat pentru a face 
„vocea a doua“ în emisiunea lui Terzian în acea zi de 
1 3februarie, nu-i trece prin cap că-l despart şaptezeci 
de minute de o grosolănie cu miros de vespasiană. Cu 
atât mai puţin îi trece prin minte că nu peste foarte 
multe luni emisiunea Pe bune, pe care-o realizează la 
Sport.ro cu Mihai Mironică, va fi scoasă de pe post 
la dispoziţia unui ins care nu suporta ironia şi cunoştea 
drept unică metodă de ripostă suprimarea. 

Mai trebuie spus că suntem în plină domnie a bunu- 
lui-plac? Un telefon sau o ameninţare lasă un om fără 
pâine şi o familie fără mijloace de subzistență. Puterea 
se manifestă exact ca în panseul lordului Acton: abso- 
luă fiind, corupe absolut. În fotbal e la fel ca în poli- 
tică şi, de fapt, ca peste tot: se trag sfori, se impun 
oameni de casă, se regizează conivenţe, se încheie târ- 
guri şi se plivesc tulpinile colindate de gândul răzvră- 
tirii. Procedeul nu are o rată de succes de sută la sută 
(mai sunt în sport și ziariști verticali care scapă neeva- 
cuaţi din peisaj — nu și neamenințaţi), dar încercarea 
trebuie făcută. Ziaristul incomod e o vietate care 
dăunează mediului — interlop sau nu. Mironică şi 
Banciu nu sunt singurii luaţi pe făraș la ordin. Corea- 
lizator al emisiunii Contraatac de la GSP TV, Decebal 

Rădulescu sare din schemă după ce, înainte de nego- 
cierea drepturilor de transmitere a meciurilor din Liga 
1, conducerea administrativă a postului primeşte un 
telefon de la președintele de atunci al Ligii Profesio- 
niste de Fotbal, Dumitru Dragomir. „Vreţi să ne-nţe- 
legem? Scăpaţi-mă de nenorocit. Mă mușcă întruna, 
scormonește-n tot felul de rahaturi şi mi-a ajuns.“ La 
proxima emisiune, când să cânte onor publicul de 
sport „Şi unu-i Decebal cel harnic“, ia-l pe ziarist de 
unde nu-i. 

Emanuel Terzian își ocupă locul obişnuit în platou 
(în dreapta, cum te uiţi la televizor) în acea după-amiază 
de februarie 2009. În stânga se află Radu Banciu, iar 
la mijloc, loan Becali. Planul de bătaie va duce la un 
moment dat discuţia spre o serie de transferuri pe care 
moderatorul (și nu numai el) le consideră suspecte. 
Invitatul face parte din categoria celor care acceptă că 
un ziarist poate să se mire la auzul anumitor lucruri, 
cu condiţia să nu le investigheze. Terzian e, dimpo- 
trivă, adeptul teoriei după care fumul n-are obiceiul 
să iasă singur. 

Iar subiectul pe care se pregătește să-l atace nu e 
ales la întâmplare. Se împlinesc, în acel miez de iarnă 
din 2009, trei ani de când transferurile dubioase stau 
în atenţia presei sportive. Totul începe pe 6 februarie 
2006, în Gazeta Sporturilor. Pe prima pagină se întinde 
un titlu mare și sec: Tun Becali & Popescu! Deasu- 
pra, o echivalare: „FOŞTII IMPRESARI AU LUAT 

APROAPE CÂT RAPID LA VÂNZAREA LUI BRATU.“ 
Iar dedesubt, o cifră care arde circuitele românului de 
rând: 2.000.000 de dolari. Și explicaţia: „Atât au 
încasat loan Becali și Gică Popescu în urma transfe- 
rului lui [Florin] Bratu de la Rapid la Galatasaray în 
2005.“ Articolul care face lumină se întinde pe paginile 
2 şi 3 ale Gazetei şi poartă semnătura lui Marius 
Mărgărit, Decebal Rădulescu şi Viorel Tudorache. 
Sunt doar trei dintre exploratorii subteranelor care 
leagă centrii nervoși ai fotbalului prin bani, acte măs- 
luite, comisioane mascate, tăinuiri şi complicități. Li 
se alătură, pe durata a aproape opt ani de investigaţii, 
uși trântite, replieri, dezminţiri şi timorări, Cătălin 
Tolontan, Gabriel Berceanu, Răzvan Luţac, Costin 
Ştucan, Cristian Scutariu și Justin Gafiuc. 
Fotografia care deschide Gazeta Sporturilor din 6 
februarie 2006 merită și ea un paragraf. Avem sub 
ochi un cadru de cântec, joc și voie bună — o secvenţă 
de la unul dintre sutele de chefuri organizate de, cu 
sau pentru căpeteniile fotbalului. (Opinia publică încă 
îl aşteaptă pe cercetătorul dispus să susţină un docto- 
rat pe tema relaţiei dintre şpriţ şi stabilirea campioa- 
nei din Liga 1 în anii'90.) Gică Popescu stă pe scaun, 
Ioan Becali i se sprijină cu mâinile de umeri și tocmai 
îi spune ceva de un haz nebun. La costum și cravată, 
Popescu îşi acoperă ochiul drept cu palma și hohotește. 
Rămas într-o cămașă albă, cu nasul aproape împun- 
gând urechea fostului căpitan al naţionalei, Becali pare 

surprins în postura ocrotitoare care i-a definit relaţia 
cu seria Hagi-Popescu-Petrescu și i-a adus un profit 
atât de dolofan. Cei doi meseni se abandonează vese- 
liei cu lipsa de griji a celor care ştiu că nu are ce să li se 
întâmple. Cine-a petrecut măcar o săptămână în lumea 
lor recunoaște în această fotografie ceva care se cheamă 
conştiinţa impunităţii. Asta fiindcă fotbalul românesc 
e o mixtură de castă și buncăr. Un loc unde pătrunzi 
greu şi eşti aruncat ușor, după ce nu mai e nevoie de 
tine sau când mişti în front. Are conducători de tip 
caudillo şi reguli impregnate de parfum mafiot. Tenta- 
tivele de asanare au fost dejucate în doi timpi şi trei 
mișcări. Ministrul liberal Sorin Stănescu își amintește, 
probabil, de aplombul cu care a anunţat, odată instalat 
la Ministerul Sportului și Turismului, curăţenia gene- 
rală din fotbal, cu începere, desigur, de la Federaţia 
Română de Fotbal. E de sperat că fostul demnitar ţine 
minte şi ce s-a ales de promisiunea lui, mai cu seamă 
după ce a fost invitat de președintele FRF Mircea Sandu 
în avionul naţionalei de fotbal care pleca la un turneu 
de pregătire în locuri cu farmec şi indice turistic ridicat. 

Textul de pe prima pagină a Gazetei ponderează 
veselia protagoniștilor. La stânga lor stă scris după cum 
urmează: „Culisele afacerii au ieşit la iveală după ce 
Rapidul a reclamat Galata la UEFA pentru neplata 
ultimei rate, de 600.000 de dolari, din totalul de 
2.750.000stipulaţi în contract. [...] Somaţi de UEFA, 
turcii au prezentat acte prin care dovedesc că ar fi 

achitat Rapidului întreaga sumă, 2.750.000 dolari. În 
plus, ei au scos la vedere și trei extrase bancare din care 
reiese că ar fi plătit în conturile lui Becali şi Popescu 
alte două milioane de dolari, reprezentând comisioane 
de transfer.“ Dacă, printr-o scamatorie, prietenii impre- 
sari ar fi putut citi ce scria lângă ei, probabil că nu 
le-ar mai fi ars să râdă. 

Cam așa arată lucrurile când loan Becali acceptă 
invitaţia la emisiunea lui Emanuel Terzian. Nu e clar 
dacă agentul de jucători ţine minte că ziaristul se 
numără printre cei care lucraseră la Dosarul Transfe- 
rurilor, însă e de presupus că da. În orice caz, între- 
bările şi curiozităţile pe tema asta nu pot să provoace 
decât reacţii urzicate din partea lui. Terzian o ştie, dar 
îşi încearcă norocul. În fond, fiecare ziarist visează la 
o exclusivitate menită să schimbe, să clatine sau chiar 
să dărâme totul din temelii. 

Discuţia se desfăşoară cât de cât onorabil până 
când Emanuel Terzian toarnă o întrebare despre 
câteva firme olandeze: Tierney International Ltd, Star 
Advisors SA şi, mai cu seamă, Phoenix B.V. din Rotter- 
dam, care intermediază transferul lui Paul Codrea de 
la Dinamo Bucureşti la Genoa. loan Becali îl priveşte 
cu afecțiunea celui care descoperă o muscă în ciorbă, 
după care rostește, cu un început de enervare: „Sunteţi 
prea deştept pentru emisiunea asta.“ „Nu sunt prea 
deştept“, se scuză Terzian, dar degeaba. Fitilul a ars 
până la capăt, iar procuratorul se dezlănţuie, având 

grijă să-şi retrogradeze mai întâi interlocutorul în 
registrul tutuielii, după modelul „Dansaţi, domnişoară, 
sau nu vă lasă mă-ta?“: „Bă, că te dai atât de deștept, 
fratele meu, încât, știi, ţi-a pus Borcea capac şi-ţi pun 
şi eu un capac acuma. Că văd că te dai prea deștept. 
Eu am prezentat una-două dintre firmele astea, nu pe 
toate. Nu fi tu atât de deștept, că te dai atât de deştept, 
că te caci pe tine de deștept ce eşti. Băi, te caci pe tine, 
bă, prostule. Că ești un prost. Eşti un prost ce n-am 
văzut de când sunt. Că de-aia te iau toţi la ladă — și 
Gigi, şi Borcea, și toţi. Că eşti un prost care vrei să te 
dai deştept. Măcar el (Radu Banciu — n.m.) tace. Tu 
vrei să te dai mai deștept decât procurorii. Şi-atunci 
eşti un fraier (începe să-și scoată lavaliera), eşti un 
bagabont și cu asta basta.“ „Dar de ce vă enervaţi, 
domnu' Becali?“ îndrăzneşte Terzian, indulgent cu 
gramatica interlocutorului. „De-aia“, îl edifică impre- 
sarul. „Fiindcă eşti şi procuror, şi aia. Că ești un fraier, 
bă, du-te dracu de prost de-aici!!! "Te dracu’ de prost 
de-aici!!! "Te dracu de prost!!!“ 

Odată scăpat de lavalieră, musafirul azvârle cu ea 
de două ori după gazdă. Şcoala de bune maniere Becali 
şi asociaţii obligă. Terzian se fereşte cu un amestec de 
stupoare şi amuzament, după care emisiunea se între- 
rupe şi pe ecran curg niște reclame. Între timp, departe 
de ochii publicului, agentul FIFA se ridică în picioare, 
se apropie de Terzian și, neștiind că o cameră de filmat 
a rămas totuși fixată asupra lui, pentru a-i imortaliza 

o dată în plus distincţia şi sofisticarea, îi repetă „Eşti 
prost, bă, asta eşti!“ și-i arde un scuipat ca în colocviile 
de rigolă din Ferentari. Înainte de a-și face ieşirea din 
platou, înaltul oaspete mai aruncă din vârful buzelor: 
„Hai că-nţeleg că dacă te bat, mă dai în judecată.“ 
Descusut ulterior cu privire la emisia de injurii şi 
salivă, loan Becali recurge la ceea ce trece drept umor 
printre cei aidoma lui și dă drumul următoarei expli- 
caţii: „Am strănutat și l-am scuipat din greșeală.“ Fraza 
face valuri, însă doar în cadrul trustului unde lucrează 
Emanuel Terzian. En solidarité, postul de televiziune 
Sport.ro anunţă, pe tonul care vestește de obicei 
despărţiri, că: „Iesirea lui Ioan Becali a fost comentată 
pe Internet de zeci de mii de oameni. Mulţi dintre ei au 
criticat prezența în emisiunile TV a unor astfel de perso- 
naje. De azi încolo, fostul agent loan Becali, inculpat 
în Dosarul Transferurilor, nu va mai apărea în nici o 
emisiune televizată din Grupul MediaPro.“ Cel care 
redactează anunţul are grijă să apese pe cuvintele care-l 
dor cel mai rău pe agresor: „fostul agent“ și „inculpat“. 
Cu totul, scena în chestiune durează câteva zeci de 
secunde. Însă ea conţine două adevăruri valabile de 
vreo douăzeci și cinci de ani. Unul dintre ele e lipsa 
deplină a solidarităţii de breaslă. A doua zi după ce 
Sport.ro pronunţă condamnarea la exil, GSP TV îl 
preia pe loan Becali în direct și-l găzduiește telefonic 
aproape treizeci de minute. Pe chipul moderatorului 
nu se deslușeşte nici măcar umbra unei păreri de rău. 

În glas i se aude liniștea celui care a aflat de mult că, 
la fel cum scopul scuză mijloacele, salariul scuză lipsa 
de decenţă. În loc să profite de ocazie pentru a institui 
cordonul sanitar cuvenit, rivalii întru rating ai postului 
Sport.ro jubilează: „Ce proşti! De-acum o să avem o 
felie mai babană din tortul mizeriei. Să nu uităm să 
cerem linguri mai mari.“ 

Nu e singura dată când ideea boicotului (una din 
puţinele metode plauzibile de igienizare) e expediată 
la coş. Breasla refuză să creadă că se poate descurca 
fără zoaie şi lături. Gesturile de solidarizare sunt rare și 
întâmpinate fie cu indiferenţă, fie cu bănuieli nedemne. 
Peste batjocura de tip loan Becali se așază batjocura 
opiniei publice, în a cărei minte ideea de cavalerism 
nu prea prinde cheag. Când Costin Ştucan a plecat 
de la GSP TV în semn de protest pentru mazilirea lui 
Decebal Rădulescu, reacţia precumpănitoare a publi- 
cului a fost miștocăreala ieftină. Când am decis (ştiu, 
nu-i frumos să mă pun în fason) să-mi întrerup pentru 
o vreme prestațiile publice în câmpul sportului, ulcerat 
de felul cum ajunseseră să arate emisiunile de profil, 
comentariile cele mai apăsate ale forumiştilor care 
mi-au citit articolul de despărţire au fost „L-au dat 
ăia afară“, „A plecat la bani mai mulţi“ și „Nu-l mai 
lasă Liiceanu“. De fiecare dată când cineva din inte- 
riorul breslei a făcut apel la solidaritate, altcineva i-a 
râs în nas şi și-a frecat mâinile: „Dacă voi aveţi prin- 
cipii, foarte bine. Eu o să am exclusivitate.“ 

Să fie țesutul nostru moale de vină? Foarte posibil. 
Teoria maioresciană a „celulei valahe“ explică, fără să 
justifice, anemia etică și lipsa de ripostă în faţa abjecţiei. 
Într-o ţară bine așezată, loan Becali ar fi fost sancţionat 
de două ori: o dată conform legilor care pedepsesc 
ultrajul, a doua oară prin ignorare totală și definitivă 
de către presa și publicul de sport. (Evident, răspun- 
sul reflex la afirmaţia precedentă este că, într-o ţară 
bine așezată, loan Becali n-ar fi apărut pe scena publică 
sau, dac-ar fi apărut, nu și-ar fi permis în veci derapa- 
jele pe care şi le-a îngăduit în România.) Într-o ţară ca 
a noastră, înfășurată în faldurile excesului, ca în orice 
loc de pe lume unde filozofia surdinei s-a practicat 
timp de câteva decenii, o bună parte a publicului simte 
nevoia patologică de promiscuitate şi jeg. Preocupa- 
rea pentru solidaritate devine pentru mulţi un capriciu, 
un moft prisoselnic, o goangă fără fond. Din această 
cauză, presa sportivă se mărginește să anunţe abuzurile, 
fără să facă nimic concret împotriva lor. 

Să recapitulăm. Radu Banciu și Mihai Mironică 
rămân fără emisiunea Pe bune după somaţia unui alt 
Becali, George. Breasla îngăduie, chiar dacă nu binecu- 
vântează. Decebal Rădulescu este îndepărtat de la 
Contraatac la dorinţa lui Dumitru Dragomir. Breasla, 
cu onoranta excepţie a lui Costin Ştucan, se uită în 
altă parte. Același Ştucan pierde şi Ora de ProSport 
după ce Mihai Stoica intervine în acest sens pe lângă 
decidenţii de la Sport.ro. Breasla e în pauza de masă. 

Laurenţiu Reghecampf, fost antrenor al Stelei, anunță 
în emisiunea Fotbal club moderată de Radu Naum la 
Digi Sport că nu mai e dispus să intre în legătură tele- 
fonică atâta timp cât Andrei Vochin e păstrat printre 
invitaţii permanenţi ai moderatorului. Breasla dă din 
umeri. (Noroc că postul în cauză e, cum poate că-și 
amintesc Sorin Alexandrescu și Dan Voiculescu, 
impermeabil la șantaj.) Solidaritate? Eventual în Polo- 
nia. Nu la noi și nu acum. Acum, în România e vre- 
mea rechinocerilor. 

Al doilea adevăr care sigilează perioada de tranziţie 
a sportului şi-a presei sportive derivă din primul. Lipsa 
de solidaritate și de front comun deschide drum bunu- 
lui-plac. Cei cu bani fac ce vor întrucât cei cu bani 
mai puţini nu fac (aproape) nimic. Cocalariatul cu 
mașini tunate și lanţuri de closet la gât îşi găsește o 
sursă de inspiraţie în primitivismul gureş și în gesticu- 
laţia patronilor din fotbal. Marian Iancu îl scuipă pe 
reporterul ProTV Ovidiu Oanţă lângă una dintre 
ieşirile Parchetului General, convins că are acest drept 
în temeiul conturilor bancare și al statutului de plan- 
tator care angajează negri cu ziua. Dumitru Sechelariu 
ameninţă un arbitru cu pistolul la Hemeiuși, ştiin- 
du-se protejat de propria lui imagine de distribuitor 
de sarmale și cârnaţi pentru mulțimea din Bacău cu 
ocazia zilei de naștere. 

Lista exemplelor e, desigur, mare și cuprinde mulți 
oameni în urma cărora reporterii de teren năduşesc 

pentru un „cum comentaţi?“ rostit cu răsuflarea tăiată, 
cu microfonul întins vânătoreşte și cu speranţa unui 
răspuns coroziv şi licenţios. Transformarea acestor 
inşi în monumente vorbitoare e una dintre cele mai 
grave cedări ale presei — sportive și nu numai. Patronii 
descoperă că prezenţa gudurătoare a ziariştilor le place 
şi le masează stima de sine. Ieşirile în decor ale perechii 
loan Becali-George Becali (Victor, fratele primului, 
e incomparabil mai ponderat și mai urban) se numără 
cu sutele. Se inaugurează oficial gherţoismul de lojă, 
un curent comportamental pe care cei doi îl slujesc 
impecabil la fiecare apariţie televizată. Dictatura bunu- 
lui-plac merge braţ la braţ cu trufia parveniţilor. De 
la înălțimea propriilor lor postamente, loan și George 
Becali nu-și aleg mijloacele. Împotrivirile sunt rare şi 
trebuie să se petreacă tot în registrul grobianismului 
pentru ca împricinaţii să le dea atenţie. Răzvan loan 
Boanchiș poate fi citat aici pe lista scurtă a rebelilor. 
Băiat de medic, obişnuit să jongleze la fel de bine cu 
pahare, metafore, măscări şi cărţi, iubitor de frâncușă 
şi de Michelangelo, Boanchiș are tupeul să-l înfrunte 
pe George Becali cu arme din rastelul acestuia. Şi vic- 
toria lui, deși uitată astăzi, rămâne în arhive. Majori- 
tatea însă tace, vâră capul între umeri sau râde mânzește. 
Nimeni nu se ridică împotriva formelor de dedublare 
în care același om se închină pravoslavnic la prânz şi 
deşartă, câteva ore mai târziu, tone de înjurături falo- 
centrice în capul oricărui ziarist care-l tulbură cu vreo 

întrebare neconvenabilă. YouTube e un arhivar operat 
de pudoare. În memoria lui stau, ca pe fundul mâlos 
al unui lac, ore întregi de invitaţii la sex oral adresate 
la telefon de George Becali, atlet al împăratului Cristos, 
celor care nutresc curiozităţi de natură juridică în legă- 
tură cu afacerile dumisale. 

În ce-l priveşte pe loan Becali, trebuie spus că râvna 
mimetică îi joacă feste. Agresorul salivar al lui Emanuel 
Terzian își propune să fie un mafiot dâmboviţean 
capabil să se situeze la înălțimea celor din filmele cu 
Pacino şi De Niro. Să le devină omolog. Autoreclama 
pe care şi-o face la diverse emisiuni TV e sugestivă. 
loan Becali vrea o vilă ca a protagonistului din Scarface, 
pentru că visează să moară aidoma personajului din 
film. Rezultatul strădaniilor lui e însă mai degrabă 
mediocru. Cu tot apetitul lui pentru violență, cu 
întreaga arhitectură a timorării pe care o pune în operă, 
loan Becali nu reușește să fie mai mult decât — repet 
formularea — un mafiot parodic. Trecerea lui din fami- 
lie în famiglie se blochează definitiv în clipa când 
rezumă onoarea mafiotă la capacitatea de-a mitui un 
poliţist ca să-l lase să parcheze unde n-are voie. Sau 
când scuipă un om din cauza unei întrebări. Sau când 
vorbeşte astfel despre o ziaristă de la ProSport: „O 
să-mi fac timp şi o să-i arunc niște flegme. O să am 
grijă de nenorocita asta! E o nenorocită de pe centură! 
Să vină aici, în Pipera, că e aproape de centură!“ 

Pentru cine e interesat, site-urile de sport ţin la 
dispoziţie un autoportret semnificativ, pe care loan 
Becali îl ciopleşte din vorbe la microfonul Antenei 1. 
El sună astfel: „Eu sunt mafiot că sunt mafiot prin 
modul meu de-a mă comporta. Parchez mașina, dau 
un milion la şpagă. Mă duc la ospătar, face şapte 
milioane, dau două milioane la şpagă. Nu vorbesc cu 
oricine. Nu bag în seamă pe oricine. Păi eu sunt Gio- 
vanni Becali milionarul, şmecherul, mafiotul. Cum 
să bag în seamă pe oricine? Cum să n-am prestanţa 
mea? Când cobor dintr-un Rolls-Royce sau dintr-un... 
ăăă... Rang... cum dracu îi spune? Rover... Cum să 
glumesc cu voi, hahaha, caterincă, păi ce mai sunt eu 
dacă stau la dispoziţia voastră? O glumă se face, dar să 
devin papagalul presei nu se poate. Eu sunt Giovanni 
Becali. Nu m-a chemat și pe mine Măruţă, ălălaltu, 
Capatos, «hai bă, Giovanni»? «Băi, Dane, pe mine mă 
cheamă Giovanni Becali, tu eşti nebun la cap, păi vrei 
să vin eu să stau cu cracii goi acolo, în ţâţele lu aia, 
cutare, poate-mi plac şi mie ţâţele, cracii goi şi cutare, 
dz nu așa, pe faţă, ca tine. Cum să vin eu, Giovanni 
Becali? Vin papagali la tine, care vor să apară, să-și 
facă un nume. Eu n-am nevoie de nume.» Voilà. Am 
spus că vin la ora unu și-am venit la unu fără zece? 
Asta înseamnă demnitate de om, de şmecher, de mafiot, 
de ce vrei. Asta-i mafioru de azi. Mafioru de azi nu 
mai împușcă, nu mai rachetează bani, nu mai recu- 
perează bani. Nuuu. Mafiotu de azi face bani de unde 

nu ştie nimeni și se comportă ca un domn. De-asta i 
se spune mafiotu', nașu', că e respectat. Corect sau nu?“ 

Hm. Nu neapărat. Mafioţii autentici nu se com- 
portă chiar așa. Iar asta înseamnă că loan nu are cum 
să devină Giovanni. El poate fi cel mult Nelu. 


Quo Vadim, Domine? 


(cu pătrăţel rosu în chenar negru) 


Paula Daniela Șomâldoc este executor judecătoresc. 
Corneliu Vadim Tudor este gazetar, istoric, cronicar 
sportiv, sociolog, poet, pamfletar, patriot, tribun, reali- 
zator TV, preşedinte de partid, șef de revistă etc. Rapor- 
turile sunt flagrant inechitabile. Avem un slujbaș 
mărunt față în faţă cu o personalitate torențială. Un 
pitic faţă în faţă cu un colos. O moviliţă faţă în faţă 
cu un vulcan. Un anonim faţă în faţă cu o vedetă. 
Mrs. No Name meets Mr. Fame. Nu există dezechilibru 
mai mare. Şi nici cale mai sigură spre dezastru. De o 
parte, un omuleţ care se achită de răspunderile profe- 
siei. De cealaltă, un uriaş drapat în falduri tricolore, 
care îşi adoră ţara, iubeşte oamenii, dă de mâncare 
săracilor, protejează câinii și îşi pierde din ochi familia. 
Micul funcţionar versus marele român. Meciul nu are 
voie să se joace, din cauză că inferioritatea unuia dintre 


combatanți sare în ochi. lar dacă totuşi se va juca, va 

trebui să vină cineva și să arunce repede prosopul, 
întru salvarea victimei. 

Sigur, se cuvin câteva nuanţări și lămuriri. Ca poet, 
de pildă, Corneliu Vadim Tudor are două perioade 
de creaţie: osanalele scârboase dedicate Cabinetelor 1 
şi 2 până în decembrie 1989şi versurile de brigadă 
sătească de după moartea cuplului Ceauşescu. Între 
ele se insinuează scandalul Saturnaliilor, volumul 
publicat de Vadim Tudor în 198%i retras din librării 
la două luni după apariţie, din cauza unei poezii care, 
conţinând un atac la persoană cu nuanţe antisemite, 
declanșează furia și protestele rabinului-șef Moses 
Rosen. Poezia se cheamă, acoperitor, În apărarea lui 
Eminescu: 


Trist cartofor, tu, monument de ură, 
Satyr drapat în giulgiu vișiniu, 

Cum vii să faci tu ordine-n cultură? 
Mai bine-ai vinde nasturi şi rachiu! 


Mici echimoze-s ochii tăi de fiară, 
Rânjeşti ca râia, bâd, cu colții răi, 
Mefiboşet gângav şi fără tară, 
Răufăcător esti tu, cu toți ai tăi! 


Nu îti lipsea nimic, aveai de toate, 
Stăteai pe roze-n caldul tău bârlog, 
Și totuși, te mânca în fund şi-n coate, 
Și ai sărit la creastă, pintenog, 

Să răstigneşti o nouă sanctitate 
La care eu, de-un secol, mă tot rog. 


Ultimul vers îl informează pe cititor că, la scrierea aces- 
tor versuri, autorul lor depășise binişor suta de ani, 
dar ăsta e lucrul cel mai puţin important din toată afa- 
cerea. Important e motivul pentru care Corneliu 
Vadim Tudor — penalizat cu o interdicţie de sem- 
nătură publică timp de şase luni și cu expedierea 
volumului la topit, dar consolat prin trimiterea într-o 
călătorie de refacere spirituală în Italia — decide să-l 
apere pe Mihai Eminescu de Moses Rosen. lar motivul 
e protestul oficial al rabinului-șef pe lângă autoritățile 
române după publicarea unui volum din Operele lui 
Eminescu în care se găsesc o serie de remarci și consi- 
deraţii antisemite. Nu e primul protest al lui Moses 
Rosen. Cu trei ani înainte de apariţia/dispariţia volu- 
mului Saturnalii, Corneliu Vadim Tudor publicase 
în revista Săptămâna un articol cu titlul „dealuri“, 
plin la rândul lui de afirmaţii antisemite. La citirea tex- 
tului, rabinul-șef își amintise de calitatea lui de mem- 
bru al Marii Adunări Naţionale şi încercase, fără succes 
totuşi, pedepsirea vinovatului. 

Revenind la poezia În apărarea lui Eminescu, ea 
merită citită în principal fiindcă întredeschide ușa spre 
depozitul de măscări şi vorbe grele din care Corneliu 
Vadim Tudor se aprovizionează cu aplomb în dece- 
niile următoare. Nu trebuie să ai îndrituiri de critic 


166 România în 7 gesturi 


literar ca să ştii că formula „te mânca în fund“ nu are 
ce să caute într-o poezie. Nu trebuie să fii un cunos- 
cător exigent al genului liric ca să-ţi dai seama că 
versurile lui Corneliu Vadim Tudor trăsnesc a rigolă. 
Trebuie, în schimb, să observi că toate aceste mizerii 
sunt publicate într-un timp al cenzurii cvasitotale, 
când cărţile sunt puricate vigilent, iar excesele, înde- 
părtate. Apar o mulțime de opere castrate (printre ele, 
romanele lui D.H. Lawrence) din care sunt scoase 
pasajele care nu convin unei puteri fals pudibonde şi 
fără idee despre rostul sau frumuseţea unei cărți. Sun- 
tem în plină perioadă de împodobire a statuilor nud 
cu frunze de viță care acoperă ceea ce nu se cuvine a 
fi văzut. Suntem, în același timp, în plină perioadă de 
tabuuri vizuale şi semantice. Orice scenă de film în 
care apare un sân de femeie e tăiată fără milă la vizio- 
nare. (Excepţie face Satra, unde Svetlana Toma izbu- 
teşte să ducă până la capăt un număr de striptease 
gipsy fiindcă regizorul Emil Loteanu, venit pe filiera 
marelui frate de la Răsărit, se bucură de indulgenţa 
cerberilor de la Comitetul pentru Cultură și Educaţie 
Socialistă.) Orice ivire în text a cuvintelor „Dum- 
nezeu“ și „Crăciun“ e tratată cu foarfeca. Şi totuși, 
în aceste timpuri când sita cenzurii cerne tot, de la 
Umberto Eco la Andre Pieyre de Mandiargues, ver- 
surile lui Corneliu Vadim Tudor sunt lăsate să treacă, 
purtând în cuvinte doze de puroi fără egal în epocă. 
Or, dacă barocul insultelor vadimiste se desfăşoară cu 

o asemenea amploare în vremea surdinei, mârlăniile 
şi deversările de dejecţii de după 1989nu au voie să 
mire pe nimeni. Pe lângă ungerea cu fulgi și catran a 
unui rabin-şef cu o alonjă politică redutabilă pe vre- 
muri, insultarea unei deputate, a unei scriitoare, a 
unei starlete de divertisment tabloid sau a mamei sale 
e o nimica toată. 

Să nu rămânem totuși în cadrul îngust al unei poezii 
antisemite. Să mărim unghiul și să revenim la cele 
două perioade de creaţie poetică din opera lui Corneliu 
Vadim Tudor: pre- şi post-decembrie 1989.Prima 
dintre aceste perioade infirmă zvonurile despre com- 
portamentul mojic şi uneori brutal pe care-l are Vadim 
Tudor cu femeile. Sigur, depinde și de femei. Cu unele 
Vadim Tudor se poartă mieros, hipercurtenitor și, când 
îi vine bine, omagial. De exemplu, cu Elena Ceau- 
şescu, aşa cum o dovedesc câteva înşiruiri de vorbe 
ridicate fără temei la rang de versuri: 


Elena Ceauşescu, omul ce-ntruchipează pe vecie 
Femeia acestei naţii, atât de plină de virtuți, 
Mândrie, cinste, frumusete şi monument de hărnicie, 
Pentru acestea toate, iată, tu dreapta țării o săruți. 


E mamă plină de iubire şi om politic cu renume 

Și e savantul pentru care nici o izbândă nu e grea, 
Ea duce faima ştiinţei noastre şi-a tării în întreaga lume, 
Iar patria o proslăveşte şi se mândreşte azi cu ea. 

Această nobilă plămadă e un destin şi o conștiință, 
Tovarăşă e de o viață eroului național, 

Iar existența lor de luptă, o glorioasă biruinţă, 

Pe drumul răscolit de patimi, sub arcul țării triumfal. 


N-aţi avut emetiral la îndemână? Iertare, greşeala mea. 
Am uitat să vă previn. 

Fireşte, în funcţie de perioada istorică şi interes, 
comportamentul lui Corneliu Vadim Tudor faţă de 
femei se schimbă. Cădelniţarea uleioasă face loc ava- 
lanşei de jigniri. Puţini sunt oamenii publici care se 
simt atât de bine în nămolul injuriilor. Există o volup- 
tate a ofensei care trece dincolo de norme și cutume, 
şi căreia Corneliu Vadim Tudor i se abandonează atât 
în scris, cât şi verbal. Omul care scrie basculante de 
ode pentru Elena și Nicolae Ceaușescu e unul și același 
cu cel care compune, convins de ştacheta înaltă a 
umorului, Balada Oanei Zăvoranu. Doar un fragment, 
vă rog, pentru edificare: 


Eu sunt Oana Zăvoranca, 
Satanista şi golanca, 

Curva de țigani şi poama 
Ce-a vrut să-și omoare mama. 
Făceam noaptea vrăji pe lac, 
Strigam ca rata: mac-mac 

Si mă închinam la drac, 

La mine în pat îl chemam, 
Doar pentru mine să-l am. 

Făceam spume verzi la gură 
Ca serpii pe arătură. 

Am vândut maşini, covoare, 
Să dau bani la vrăjitoare. 
M-am pus gaj la cămătari 
Ca să fac rost de dolari. 
I-am dat lui Satana birul 
Să moştenesc cimitirul 
Mamei ce m-a procreat 

Cu un bișnitar bogat. |...) 
Când tata era-n pârnaie, 
Eu mă tăvăleam prin zoaie. 
Fie arşită sau frig, 

Mă plasa Fane Cârlig. 


Am ales, recunosc, părțile mai „soft“. A nu se crede 
totuși despre Corneliu Vadim Tudor că e doar un 
producător industrial de insanităţi și toxine. Nu, nici 
vorbă. El îşi foloseşte dotarea lirică și pentru meditații 
ironic-subtile despre timp și spaţiu („Măi, soldate de 
la Marathon, / Nu puteai să dai un telefon?“), pentru 
exprimarea compasiunii faţă de disponibilizați („Trec 
rânduri-rânduri muncitorii / Să ia pomeni compen- 
satorii“), pentru patosul unor drame rurale („Ah, când 
vom scăpa de ruşinea asta, / De ţăranul care îşi bate 
nevasta?“), pentru dezolarea în faţa străinului mișel 
(„Ne-au lăsat în pielea goală, / Hoardele de stârpituri, / 
Ne-au luat apa minerală, / Petrol, aur şi păduri“) sau 


170 România în 7 gesturi 


pentru zugrăvirea condiţiei precare a anumitor semeni 
(„Să nu te pui cu omul primitiv, / Că-ţi crapă capul 
fără de motiv“). Diferenţa dintre poetul Corneliu 
Vadim Tudor şi poetul Miron Cozma („Astăzi este 
sărbătoare, / Inima-n piept ne tresare, / Cântec, dans 
şi voie bună, / Mirii-ncep viața-mpreună“) e mai mică 
decât își închipuie profanii în ale poeziei. Şi oricum, 
Miron Cozma ştie mai mult despre poezie decât ştie 
Corneliu Vadim Tudor despre minerit. 

E greu de estimat cât cunoaște executorul judecă- 
toresc Paula Şomâldoc din aceste lucruri. E la fel de 
greu de ghicit dacă Paula Șomâldoc a citit măcar un 
număr din România Mare şi Tricolorul, cele două 
eşafoduri ale maculării pe care Corneliu Vadim Tudor 
îi suie, săptămână de Săptămâna, pe cei care nu-i sunt 
pe plac, de la regele Mihai la Ana Blandiana, de la 
Ion Raţiu la Doina Cornea şi de la Andrei Pleşu la 
Corneliu Coposu. Altele sunt lecturile executorului 
judecătoresc, în biroul său de lângă Piaţa Unirii. Printre 
ele se numără Legea nr. 188/2000£u tot cu regulamen- 
tul de aplicare, OMJ nr. 2550/200Gi Hotărârea UNEJ 
nr. 2/2007. Atribuţiile Paulei Șomâldoc compun o 
fişă de post câtuși de puţin romantică. Te uiţi peste 
ele și nu simţi nici un fior: punerea în executare a 
dispozițiilor cu caracter civil din titlurile executorii; 
notificarea actelor judiciare şi extrajudiciare; comunica- 
rea actelor de procedură; recuperarea pe cale amiabilă a 
oricărei creanţe; aplicarea măsurilor asiguratorii dispuse 

de instanța judecătorească; constatarea unor stări de fapt 
în condițiile prevăzute de Codul de procedură civilă; întoc- 
mirea proceselor-verbale de constatare în cazul ofertei 
reale, urmate de consemnarea sumei de către debitor, 
potrivit dispozițiilor Codului de procedură civilă. Dacă 
nu eşti din domeniu, ai impresia că ai fost atras într-o 
ambuscadă semantică. Executări directe şi indirecte. 
Urmărirea mobiliară şi imobiliară a creanţelor. Întocmi- 
rea protestului de neplată a cambiilor. Cuvinte glazu- 
rate cu plasticul jargonului, cuvinte seci, mohorâre, 
fără culoare și explozie. Cum s-ar spune, gri cu nuanţe 
cenuşii. Deh, nu suntem toţi poeți. 

Marţea sunt trei ceasuri rele și fără să trebuiască 
să-l evacuezi pe Corneliu Vadim Tudor. Când ai de 
făcut una ca asta, marţea se urâţește fără veste. lar 
când calendarul te anunţă că ești în data de 4 ianuarie, 
te ia cu frig și la propriu, nu doar la figurat. Numai 
că meseria e meserie. Marţi, 4 ianuarie 201 1,Paula 
Șomâldoc ajunge la sediul din strada Emile Zola al 
Partidului România Mare. E însoțită de polițiști şi are 
în geantă ordinul de evacuare. Ştie că n-o să fie o 
treabă simplă. Evacuările înseamnă frustrări, injurii, 
gesturi violente, ameninţări, tentative de intimidare, 
lacrimi, blesteme și șantaj sentimental. Fiecare eveni- 
ment de acest tip are o doză de imprevizibil pe care 
n-ai cum s-o micșorezi, oricât de bun ai fi la capitolul 
simţ de anticipație. Paula Șomâldoc trage nădejde să 
nu iasă circ, chiar dacă omul pe care urmează să-l 

scoată din imobil, cu partid cu tot, are reputaţie de des- 
creierat şi manifestări pe măsura reputației. 

În copilărie, când Paula Şomâldoc se joacă de-a 
polițistul sau de-a doctorul, binele ia chip de fetiţă şi 
învinge mereu. În viaţa adultă, lucrurile se complică. 
Victoria binelui nu e obligatorie, iar răul are unelte 
parşive. Paula Șomâldoc urcă scările care duc la etajul 
unu al clădirii din strada Émile Zola și încearcă să-şi 
păstreze cumpătul. Şi vocea. În clipa când îi aduce la 
cunoştinţă interlocutorului de ce a venit, trebuie să 
vorbească limpede și fără tremur. Altfel, e mâncată. 
Paula Şomâldoc se îmbărbătează cum poate. Îşi spune 
că evacuările sunt doar o parte din rostul ei profesional. 
Şi că nu va avea în faţă un clan mafiot sau o familie 
de ţigani gata să toarne benzină pe ei dacă nu sunt 
lăsaţi în treaba lor, ci un ditamai europarlamentarul 
şi preşedintele de partid. În plus, un bărbat. Un poet. 
Un cap de familie, cum el însuși asigură în stânga şi-n 
dreapta la televizor. Ce mai, nu e dracul chiar atât de 
negru. 

Ba bine că nu! În dimineaţa lui 4 ianuarie 2011 
dracul e platinat prin comparaţie cu președintele PRM. 
Când Paula Şomâldoc se prezintă și îşi motivează 
prezenţa în imobil, Corneliu Vadim Tudor devine o 
combinaţie de flăcări, chili, sos arrabbiata și jalapeño. 
Executorul judecătoresc nu apucă să încheie prima 
frază şi din gura poetului ţâșnește, cu neputinţă de oprit, 
un torent de ocări. Vadim Tudor se află într-un salon 

de vilă, dar se comportă ca în peşteră. Cu prisosul 
salivar care-i acompaniază de obicei crizele de nervi 
sau de isterie, omul politic se uită la Paula Şomâldoc 
ca la o târâtoare şi-o mitraliază nemilos, fără să-l inte- 
reseze că e filmat și că reportajul va face deliciul pro- 
gramelor de ştiri. 

Cu macaroana tăiată din clipa când îşi spune nu- 
mele, Paula Șomâldoc nu găseşte mijloace de ripostă. 
Și poate că e mai bine aşa. În faţa unui uragan de mâr- 
lănie nu-ţi rămâne decât să aştepţi. lar executorul 
aşteaptă. Inutil, căci preşedintele PRM continuă, cu 
o bătaie de pumn în masă: 

— Nu faci dumneata ordine la mine la birou! 
Escroaca! Şomâldoaca-escroaca!!! 

Deh, poetul tot poet. 

— Faci dumneata ordine?! Vii cu poliţia aicea?! Vii 
cu gorilele peste Vadim Tudor?! Te trimite Băsescu 
la furat! Hoţilor! Hoaţo! Hoaţo! 

Paula Şomâldoc încearcă să-și facă datoria şi să 
respecte procedura. l-ar plăcea să fie oriunde, numai 
aici, nu. Însă vocea ei, cu sau fără tremur, se pierde 
sub urletele lui Vadim Tudor, care tocmai a început 
să vorbească despre sine la persoana a treia, ceea ce e 
un simptom cu nimic liniştitor. 

— Dai tu afară presa din sediul unui partid! Şi voi 
[însoțitorii executorului judecătoresc — n. m.] ce căutați 
aicea? În numele cui vorbiţi voi? 

— Domnule Vadim... mai încearcă o dată femeia. 

— Hoaţo! Hoaţo! răcneşte cu un început de 
răgușeală Vadim Tudor. 

— Ascultaţi-mă... 

— Vei înfunda pușcăria! promite congestionat 
europarlamentarul. 

— E ruşinos... 

— E ruşinos că te-au trimis la furat Băsescu și cu 
Videanu! Derbedeii ăștia! Eu îi bag în puşcărie! Şi pe 
tine la fel! 

— Pe numele dumneavoastră, domnule Vadim... 

E momentul când din dreapta lui Corneliu Vadim 
Tudor apare un bărbat cu costum, ochelari și cravată 
roşie, care-i împinge sub ochi o hârtie executorului 
judecătoresc. 

— Doamnă, aici este biroul europarlamentarului 
Vadim. Uitaţi contractul. 

— Aici e biroul meu, iar dumneata nu ai dreptul 
să vii! întăreşte ofuscat Vadim Tudor. 

— Uitaţi-l, doamnă, uitaţi-l, continuă bărbatul cu 
ochelari și cravată roșie, agitând mai departe hârtia. 
Păi nu-l vedeţi, vă trebuie ochelari? Puneţi-vă ochelarii. 

— V-a trimis la furat Videanu! I-a raportat lui 
Băsescu! tună de alături Corneliu Vadim Tudor, livid 
şi cu ochii roată, parcă nemulţumit că îndrăzneşte 
cineva, fie el și aliat, să-l disloce din postura ofensato- 
rului principal. 

— Vă rog frumos să luaţi la cunoștință. Luaţi la 
cunoștință, doamnă! Nu ţineţi cont nici de acte? ridică 
tonul bărbatul din dreapta lui Vadim Tudor. 

Încurajat de aceste cuvinte, intră în scenă unul 
dintre avocații poetului, pregătit pentru o dispută pe 
teme legislative. Numai că, spre surpriza lui, executorul 
judecătoresc îi recită dintr-o răsuflare legea în temeiul 
căreia se pregăteşte să efectueze evacuarea, precum și 
lăturişurile juridice de care PRM și preşedintele lui 
s-au folosit până atunci pentru a ocupa abuziv imobilul 
din strada Emile Zola. 

— În acest moment, rostește Paula Şomâldoc, cu 
faţa spre camera de televiziune care se fixează într-un 
târziu asupra ei, cele două contracte de comodat... 

— Da, sunt nule, c-ai hotărâr-o tu, escroaca-Șomâl- 
doaca! strigă Vadim Tudor, simțind totuşi că pierde 
teren şi că strategia timorării se dovedeşte păguboasă. 

— Numai instanţa le anulează, doamnă, nu dumnea- 
voastră, nu sunteţi instanţă! adaugă bărbatul cu ochelari 
şi cravată roșie. 

Formula e ambiguă, așa că Vadim Tudor găseşte 
de cuviinţă să înlăture echivocul: 

— Nu tu, pitica dracului!!! Pitică nenorocită!!! 
Uită-te-n oglindă!!! Cine ești tu, fă, proasto? Ministrul 
Justiţiei? Eu am făcut legi în ţara asta! 

— Din acest moment, vă rog să părăsiţi imobilul, li 
se adresează Paula Şomâldoc jurnaliștilor, cu o remar- 
cabilă capacitate de-a face abstracţie de cascada de 
insulte venite dinspre Vadim Tudor. 

— Nu dai tu afară presa! leşi tu afară! leşi tu afară! 
Nu pleacă presa! E sala conferinţei de presă și biroul 
meu, da! 

Executorul încearcă să mai spună ceva, dar Vadim 
Tudor îşi continuă recitalul. 

— Pune mâna pe mine, escroaco! Folosești forţa 
cu presa în biroul meu? Taci dracu din gură, cățea 
turbată! Taci dracului din gură, vită-ncălată! Faci tu 
ordine în partidul meu? Dai presa afară? Nu pleacă 
nimeni! Ce faceţi, dom'le, folosiţi forţa cu presa? Nu 
pleacă presa din sală! 

Lucrurile se precipită, oamenii prezenţi în sală, așij- 
derea. Se creează o busculadă, în timp ce personajul 
cu ochelari și cravată roşie îi spune executorului jude- 
cătoresc că nu are habar de Constituţie. Nu şi-a ales 
bine omul. Paula Șomâldoc nu e doar un slujbaș cu 
şira spinării, ci şi un om care ştie carte. Însă nu apucă 
nici de data asta să spună mai mult de câteva cuvinte. 
După o pauză de câteva secunde, Corneliu Vadim 
Tudor revine în centrul atenţiei, hotărât să-şi desfiin- 
ţeze interlocutoarea. 

— Du-te dracului de-aici, imbecilo! Marş în mă-ta 
de curvă! răcneşte el, aplecat peste masă în tentativa 
de a-și pocni vizitatoarea. 

Cum însă distanţa e prea mare, Vadim Tudor ia un 
pahar cu apă de pe masă și i-l aruncă în obraz femeii. 
O face cu dexteritatea și precizia unuia care nu e la 
prima manifestare de acest tip. Flexarea sigură a înche- 
ieturii trădează rutină și arată celor prezenţi o mișcare 
de backhand desprinsă parcă din jocul de pe fundul tere- 
nului al lui Roger Federer. Paula Șomâldoc primeşte 

paharul în plină figură. Apa îi intră în ochi, îi stropeşte 
părul, îi udă cojocul. Miroase a paradox de doi lei: cel 
răcorit nu e cel pe care se opreşte apa, ci cel care-o aruncă 
din pahar. lar Corneliu Vadim Tudor îşi propune să 
nu rateze nimic din ritualul umilirii. Poate că tocmai 
din această cauză nu-și dă seama că, la sfârșitul piesei, 
el este cel umilit, necum executorul judecătoresc. Ce 
ironie. Să fii un munte de om, să ai în față o minionă 
fără aura faimei, s-o acoperi cu jeg verbal („îţi mut dinţii 
la ceafă“, „căţea turbată“, „te arunc în canal, hoaţo!“, 
„femeie cu nume de şobolan de câmp“, „handicapată“ 
etc.) şi să constaţi că te-ai întors de bunăvoie în grotă. 

— Nu ţi-e rușine?! Dai presa afară?! Hoţilor! Hoţi- 
lor! Hoţilor! Folosiţi poliţia la furat! se zborşeşte într-un 
ultim efort Vadim Tudor din spatele mesei, curtând 
apoplexia. 

Aceasta a fost scena, așa a arătat gestul. Ce dovedesc 
ele împreună? Mai multe lucruri, toate grave și neplă- 
cute. Primul dintre ele ţine de conștiința impunităţii. 
Şi în faţa Paulei Şomâldoc, şi cu alte ocazii, Corneliu 
Vadim Tudor face figură de exceptat şi cere să fie tra- 
tat în consecinţă. Sloganul lui este „Păi ştii tu cine 
sunt eu?“. Pe lângă asta, el crede că demnitatea publică 
îl poate scuti de demnitate, convingere pe care o nutresc 
şi alți ocupanţi ai scenei politice, sportive, financiare 
sau de divertisment. Mai mult, Vadim Tudor se con- 
sideră îndreptăţit la o formă de imunitate de natură 
să-l ferească de neplăceri, indiferent de derapajele 


178 România în 7 gesturi 


comise. Asta înseamnă că poate să înjure, să calom- 
nieze, să insulte și în general să facă absolut tot ce vrea 
fără să dea vreodată socoteală. Iar când mânjește în scris, 
se folosește de alibiul pamfletului, un termen care, citit 
în această logică, se traduce prin dezlegare la invective 
şi lături. 

Al doilea lucru pe care-l scoate la iveală episodul 
Paula Şomâldoc este perseverenţa în mitocănie și în 
violenţă verbală a lui Corneliu Vadim Tudor, mai cu 
seamă când are de-a face cu femei. Există dovezi peste 
dovezi ale acestui tip de comportament psihanalizabil. 
Se prea poate ca fanfaronada lui copulatorie („am avut 
peste o mie de femei, cădeau ca muștele sub ghiulelele 
din tunul meu“) şi umorul lui de autobază („dacă nu 
veneai singură, te posedam sălbatic“, o întâmpină el 
în pragul casei pe Oana Zăvoranu) să izvorască tocmai 
din rateu erotic şi confuzie hormonală. Însă indiferent 
cum stau lucrurile, spectacolele pe care le oferă în stu- 
diourile, dar și în parcările televiziunilor nu pot fi privite 
fără jenă şi dezgust. 

Iată un exemplu. Unul singur. Dar unul care stă- 
ruie, fără îndoială, în memoria amatorilor de tabloi- 
dism. El se consumă în creierii unei nopţi încinse, când 
Corneliu Vadim Tudor ia foc la apariţia în platou, 
neanunţată de moderator, a unei tinere care se reco- 
mandă „Anca Cârcu, deputată PRM de Bistriţa-Năsăud“. 

— Băi, nu intră nimeni cu scandal aici! se răţoieşte 
Vadim Tudor. Scoteţi-o (sic) din platou, că o calc în 

picioare. Scoteţi-o din platou. Băieţii mei, garda mea. 
Scoateţi cioara asta borâtă din platou. 

— Dar de unde-a apărut? se miră moderatorul, 
nederanjat câtuși de puţin de vocabularul invitatului. 

— Scoateţi cioara borâtă din platou. Dacă nu, am 
plecat eu din emisiune, se decide Vadim Tudor și se 
ridică de pe canapea. Cum se intră, băi, la voi? Ca la 
Gara Obor? 

— Dar poate o să ne-nţelegem... glăsuieşte Anca 
Cârcu, neștiind ce face. 

— Ei, du-te-n morţii mă-tii de curva dracului! Nu 
ţi-e, fă, ruşine? („Aoleu, aoleu!“ se aude inutil vocea 
moderatorului.) Te trimite SRI-ul să mă provoci pe 
mine? Uite cum arăţi, în morţii mă-tii de curvă!!! 

La un semn al moderatorului, emisiunea se între- 
rupe și pe post intră, la fel de neanunţate ca Anca 
Cârcu în platou, un calup de reclame. E momentul 
în care publicul îşi face timp să se întrebe dacă mia 
de cuceriri ale ghiulelelor şi tunului lui Corneliu 
Vadim Tudor au fost tratate la fel, cu aceeași curtoazie 
şi eleganță. Există, desigur, şi oameni care speculează 
pe seama felului cum se comportă Vadim Tudor acasă, 
în familia la care ţine atât de mult, dacă așa se prezintă 
în faţa camerelor de televiziune. 

Al treilea lucru pe care-l scoate la lumină scena din 
imobilul de pe strada Emile Zola ţine de apatia pro- 
fundă a justiţiei și a Consiliului Naţional al Audiovi- 
zualului în ceea ce-l priveşte pe Corneliu Vadim Tudor. 

Faptul că un asemenea personaj poate porcăi nepe- 
depsit pe oricine la televizor atâţia ani fără un val de 
procese pentru ultraj e revoltător și suspect. Pe de altă 
parte, inerția și impotenţa CNA transformă această 
instituţie într-un ornament caraghios şi inutil. Într-o 
ţară normală, Vadim Tudor ar fi îngropat în amenzi, 
laolaltă cu moderatorii emisiunilor în care își face men- 
drele. În România, el își permite să înjure, să scuipe, 
să jignească și să amenințe în direct fără să i se întâm- 
ple nimic. 

În fine, al patrulea lucru care merită câteva vorbe 
este contrastul dintre cele două imagini ale lui Corne- 
liu Vadim Tudor: cea fabricată şi cea naturală. Ima- 
ginea fabricată înfăţişează opiniei publice un om 
smerit, cu frică de Dumnezeu, înduioșat de câinii fără 
stăpân, familist fără pată, bun creștin, cititor al Bibliei 
şi îmbunătăţit în fibra lui intimă de audiența obți- 
nută cândva la Papa loan Paul II. Imaginea naturală 
e a unui huligan isteric, pentru care nu există stavilă. 
A unui ins incapabil de autocontrol și dispus să-și con- 
sume viaţa împroşcându-și semenii cu noroi. A unui 
om care izbutește să rămână la același nivel de scâr- 
boşenie şi în versificările slugarnice pe adresa Elenei 
Ceauşescu, și în flegmarea cu martori şi camere TV a 
unei femei trecute de şaizeci și cinci de ani. 

Mai e ceva de spus? Da, două lucruri. 

Primul ţine de o ironie simplă. Este vorba de obse- 
sia balamucului, care-l cutreieră pe Corneliu Vadim 

Tudor de mai bine de un deceniu. În toate scenele 
purulente cu femei pe care le scaldă în injurii, ultima 
lui replică e o trimitere la balamuc. Indiferent dacă 
femeia în chestiune este Rona Hartner, Anca Cârcu, 
Mariana Moculescu, Paula Şomâldoc, Oana sau Mări- 
oara Zăvoranu, finalul e tras la indigo: „Du-te (variantă: 
Marş) la balamuc, acolo-i locul tău.“ La fel ca făloşirile 
lui sexuale, și această invitaţie e psihanalizabilă. 

Al doilea ne readuce în apropierea bărbatului cu 
costum, ochelari şi cravată roşie care apare în apropie- 
rea lui Corneliu Vadim Tudor ca să-l ajute în lupta 
cu executorul judecătoresc. E momentul să-i divulgăm 
identitatea: Marius Marinescu, senator PRM, după 
un traseu politic pe care personajul înșiră, în vârtejul 
iniţialelor și acronimelor, PDL, PSD şi PC, „ca tot 
românul imparţial“. Numai că între Marius Marinescu 
şi Corneliu Vadim Tudor există afinități mai mari 
decât cele ideologice şi doctrinare. Legătura dintre ei 
are limpezimea apei. Nu din izvor, ci din pahar. Mai 
ţineţi minte? 

Pe 27 noiembrie 2008, în toiul campaniei electorale, 
Marius Marinescu, de data asta reprezentant al Parti- 
dului Conservator, se întâlneşte cu deputata PDL Anca 
Constantinescu în platoul emisiunii Șase, vine presa 
de la BITV. Moderatoarele Mbela Nzuzi și Livia Dilà 
sunt pregătite pentru o discuţie încinsă, dar nu au pre- 
zenţa de spirit să se instaleze între cei doi adversari, 
preferând să-i încadreze. În emisiune nu se înfruntă 

doar doi oameni de partid, ci şi două porecle. Anca 
Constantinescu e cunoscută drept „Ciocul mic“, din 
ziua când le spune de la obraz oponenților „Ciocul 
mic, de-acum suntem noi la putere“. Marius Mari- 
nescu se bucură de porecla „Bideu“, după o scenă de 
antologie a burlescului. Deţinător al unei afaceri cu 
obiecte sanitare, omul dotează pe banii lui sediul 
PDL-ului (unde îl găsim dacă ne întoarcem în timp). 
Cum însă favorita lui, o anume Cristina Mara, nu 
poate candida singură la funcţia de vicepreşedinte al 
comisiei pentru IMM-uri din cadrul partidului, Marius 
Marinescu îşi face o ieşire furtunoasă din sediu, pradă 
revoltei, și părăsește clădirea cu bideul în braţe. 

În emisiunea moderată de Mbela Nzuzi și Livia 
Dilă, Marius Marinescu are, coincidenţă, tot cravată 
roşie. E masiv şi hotărât să câștige runda de dezbateri, 
indiferent de temă. Mbela Nzuzi le explică invitaţilor 
că mefiența și absenteismul electoratului provin din 
faptul că oamenii din partide nu ştiu să-și prezinte pro- 
gramele şi intenţiile. Sau cel puţin asta încearcă. Invi- 
taţii vorbesc concomitent, se răstesc ofițereşte şi se 
acuză unul pe altul de tot felul de malversaţiuni. La 
un moment dat, Anca Constantinescu îi întoarce spa- 
tele lui Marius Marinescu și evocă, privind în cameră, 
incidentul de pe vremea când făceau parte din același 
partid: „Ne-aţi furat bideul şi tot noi suntem hoţi“. 
Om cu manierele și cuvintele la el, Marinescu răs- 
punde prompt: „Aveţi o faţă de bideu ce nu se poate, 

doamnă. Sunteţi un om atât de mărunt...“ Anca „Cio- 
cul mic“ se întoarce la loc şi răstoarnă, ca din greșeală, 
jumătate din conţinutul unui pahar cu apă pe masă 
şi pe costumul invitatului. Marius „Bideu“ ia vitejeşte 
celălalt pahar şi i-l aruncă în faţă fostei colege de partid, 
spre uluirea materializată în onomatopee a Mbelei 
Nzuzi, care se convinge, o dată în plus, că televiziunile 
din România găzduiesc ieşiri în decor care n-ar fi cu 
putinţă în Congoul natal. Livia Dilă face ochii mari 
şi, preţ de un minut, tace excedată. Singurele cuvinte 
pe care izbutește apoi să le rostească sunt „Nu pot să 
cred“ și „Am rămas fără replică“, dar asta abia după 
ce Marius Marinescu prezintă scuze şi observă judicios: 
„Vreau să vă spun că atâta mojicie câtă există în politica 
asta şi atâţia oameni care trag fonduri de la bugetul 
de stat și tot timpul au curaj să iasă prin presă eu n-am 
văzut şi este ceva ieşit din comun.“ Nu-i de colea să-i 
arunci un pahar cu apă în față unei femei și imediat 
după aceea să deplângi mojicia semenilor. Faptul pare 
pasabil, chit că Anca Constantinescu își întreabă 
gazdele: „Îl mai ţineţi pe acest domn în emisiune?“ 
Sigur, Mbela Zuzi și Livia Dilă nu au nici curajul şi 
nici puterea de a-l evacua pe Marius Marinescu din 
studio. Acesta, în schimb, sesizează impasul și vrea să 
închidă cazul printr-o intervenţie care mimează paci- 
fismul: „Îmi cer scuze. Nu s-a întâmplat nimic. S-a 
vărsat un pahar de apă pe hainele mele, după cum 
vedeţi şi dumneavoastră.“ Atât. Nimic mai mult. Totul 

e în regulă. Suntem în politica românească, în fond. 
La ce v-aţi fi aşteptat? 

Gestul lui Marius Marinescu la adresa Ancăi Con- 
stantinescu îl anticipează la milimetru pe cel al lui 
Corneliu Vadim Tudor în faţa Paulei Șomâldoc. Dar 
nici măcar asta nu e tot. Vadim Tudor și Marinescu 
ies de mânuţă din mantaua lui Vladimir Jirinovski, 
mentorul lor în materie de ultranaţionalism și proaste 
maniere. Sunt cunoscute cel puţin două episoade în 
care Jirinovski îşi împroaşcă adversarii cu apă din 
pahar: o dată într-o ședință a Dumei de Stat, a doua 
oară într-un studio de televiziune, cu prilejul unei 
discuții față în faţă cu un adversar politic. Văzând 
acest trio la lucru, nu poţi decât să regreţi că apa care 
de obicei spală şi curăță ajunge uneori să aibă proprie- 
tăţi poluante. 

